小学三年级语文(一)藏汉英对照 - 藏语 | Tibetan | བོད་སྐད། - 声同小语种论坛 - Powered by phpwind\n首页>≡ 亚洲小语种≡>藏语 | Tibetan | བོད་སྐད།>小学三年级语文(一)藏汉英对照\n༄༅།།གཡུ་བྱེའུ། 1 鸬鹚 Cormorant\nགཡུ་ བྱེའུ་ ནི་ ཆུ་ འགྲམ་ གྱི་ འདམ་ བུའི་ ཐོག་ ཏུ་ འབབ་ པར་ དགའ་ ཞིང་ ། སྡེར་ ཆུང་ དམར་ པོ་ གཉིས་ ཀ་ འདམ་ བུའི་ གཞུང་ རྟ་ ལ་ དམ་ པོར་ འཐམས་ ནས་ འདུག་ པ་ ཡིན། གཡུ་ བྱེའུའི་ སྒྲོ་ མདོག་ ནི་ ཧ་ ཅང་ མཛེས་ ཏེ། མགོ་ སྤུ་ ནི་ དར་ གོས་ ལྗང་ སེར་ གྱི་ ཐོག་ ཏུ་ གཡུ་ མདོག་ གི་ རི་ མོ་ ཕབ་ པའི་ མགོ་ རས་ དང་ འདྲ་ ཞིང་ ། རྒྱབ་ ཀྱི་ སྒྲོ་ སྤུ་ ནི་ སྟོད་ ཐུང་ ལྗང་ སྐྱ་ དང་ འདྲ། བྲང་ སྤུ་ ནི་ ཚི་ ལེན་ དམར་ སྨུག་ དང་ འདྲའོ། ། གཡུ་ བྱེའུ་ ལུས་ ཕུང་ ཆུང་ ཞིང་ སྙིང་ རྗེ་ བོ་ ཞིག་ ཡིན་ ལ། གསལ་ ཞིང་ འོད་ འཚེར་ བའི་ ཁྲ་ ཆུང་ མིག་ གཉིས་ ཀྱི་ འོག་ གི་ མཆུ་ ཏོ་ ནི་ ཕྲ་ ཞིང་ རིང་ བ་ ཞིག་ ཡིན །\nགཡུ་ བྱེའུ་ ཡི་ སྐད་ ནི་ གསལ་ ཞིང་ དྭངས་ ལ་ རྣ་ བར་ སྙན་ པ་ དང་ ། སྐད་ སྙན་ སྒྲོག་ བཞིན་ ཆུ་ ངོས་ སུ་ གླན་ ནས་ འཕུར་ བར་ དགའ་ ཞིང་ ། འཕུར་ ནས་ མིག་ རྡེབ་ པ་ ཙམ་ གྱི་ ཡུན་ ལ་ སླར་ ཡང་ འདམ་ བུའི་ སྟེང་ ལ་ འབབ་ པ་ དང་ ། གྲག་ འགུལ་ མེད་ པར་ ཆུ་ རིས་ གཡོ་ བའི་ ཆུ་ ངོས་ སུ་ མིག་ ཅེ་ རེར་ བལྟས་ ཏེ། ཉ་ ཕྲུག་ ཆུ་ ཁར་ གཡེང་ བར་ སྒུག་ པ་ རེད །\nThe fisherman suddenly stands up, and he takes the bamboo punt-pole to wipe to the broad side, all these waterfowls threw into the water. A circle clear ripple appeared on the surface of lake, and the innumerable spray jumped in the setting sun.\nཉ་ ཕྲུག་ རྣམས་ འཇབས་ ནས་ མགོ་ བོ་ ཆུ་ ངོས་ སུ་ མངོན་ ཙམ་ བྱས་ ནས་ ཝུ་ བ་ ཆུང་ ཆུང་ རེ་ འཕྱུར་ བར་ བྱེད་ ཅིང་ ། ཁོ་ ཚོ་ ནི་ འདི་ ལྟར་ སྤྱང་ ཞིང་ གྲུང་ པོ་ ཡིན་ ན་ ཡང་ ། གཡུ་ བྱེའུའི་ རྣོ་ ངར་ གྱི་ མིག་ འོག་ ནས་ ཐར་ མི་ ཐུབ། གཡུ་ བྱེའུ་ འདམ་ བུའི་ སྟེང་ ནས་ མདའ་ འཕངས་ པ་ ལྟར་ འཕུར་ ཏེ། སྐད་ ཅིག་ ཉིད་ ལ་ ཉ་ ཕྲུག་ བཟུང་ ནས་ ཆུ་ ངོས་ དེད་ ནས་ རྒྱང་ རིང་ དུ་ འཕུར་ ཚེ། འདམ་ བུ་ ནི་ ད་ དུང་ ལྡེམ་ བཞིན་ པ་ དང་ ། རླབས་ ཕྲེང་ ནི་ སྔར་ ལྟར་ གཡོ་ བཞིན་ འདུག་ གོ །\nང་ ཚོས་ གཡུ་ བྱེའུ་ ཞིག་ བཟུང་ ནས་ གསོ་ འདོད་ པའི་ རེ་ བ་ ཉ་ པ་ རྒན་ པོ་ ལ་ བཤད་ པ་ ན། ཉ་ པ་ རྒན་ པོས་ “བྱིས་ པ་ ཚོ། ཁྱོད་ ཚོས་ གཡུ་ བྱེའུ་ ཡི་ ཚང་ གང་ དུ་ ཡོད་ པ་ ཨེ་ ཤེས། གཡུ་ བྱེའུའི་ ཚང་ ནི་ ཆུ་ བོའི་ སྟོད་ ཀྱི་ བྲག་ གཟར་ མོའི་ ངོས་ སུ་ ཡོད། ཚང་ བཅའ་ སའི་ ཁུང་ བུའི་ ཁ་ ཧ་ ཅང་ ཆུང་ ཞིང་ གཏིང་ ཟབ་ པས་ འཛིན་ དཀའ་ ”ཟེར། དེ་ ཐོས་ རྗེས་ ང་ ཚོའི་ རེ་ ཐག་ ཆད་ དེ། གཡུ་ བྱེའུ་ འཕུར་ ཡོང་ བའི་ དུས་ སུ་ ཐག་ རིང་ ས་ ནས་ དེའི་ མཛེས་ ཤིང་ སྡུག་ པའི་ སྒྲོ་ ལ་ བལྟས་ པ་ དང་ ། དེ་ འདམ་ བུའི་ རྩེ་ རུ་ ཡུན་ རིང་ དུ་ འདུག་ པར་ རེ་ བ་ བྱས་ པ་ ཡིན་ ནོ །\nWhen the fisherman swings the slurry to go back, some wave left behind the lake. To look in far, all the cormorants stand on the broad side like the soldiers. The day turns dark slowly, and the lake returns quietly.\n༄༅།།སྐྱ་ཀ།2喜鹊 pied magpie\nས་ ཆ་ གང་ ཞིག་ གི་ མི་ ཡིན་ རུང་ ། སྐྱ་ ཀ་ ནི་ བཀྲ་ ཤིས་ པའི་ བྱ་ ཞིག་ ལ་ བརྩི་ བཞིན་ ཡོད། །\nNo matter where you are from, you will think the magpie isalucky bird.\nབྱ་ གྲགས་ པ་ ནི་ མིའི་ དོན་ དང་ འབྲེལ་ བ་ མེད་ མོད། འོན་ ཀྱང་ ། སྐྱ་ ཀའི་ གྲག་ སྐད་ ཀྱིས་ མིའི་ སེམས་ ལ་ བཀྲ་ ཤིས་ པའི་ ཚོར་ སྣང་ ཞིག་ སྟེར་ བའི་ རྒྱུ་ མཚན་ ཅི་ ཡིན་ ཞེ་ ན། དེ་ ནི་ སྐྱ་ ཀའི་ བཟོ་ ལྟ་ དང་ སྐད་ ལ་ འབྲེལ་ བ་ ཡོད་ སྙམ་ མོ། །\nAlthough, bird's sound does not relate with the person, magpie's sound gives usakind of propitious feeling. What is the reason? In my opinion, it related with magpie’s appearance.\nསྐྱ་ ཀའི་ སྒྲོ་ ནི་ མདོག་ སྔོ་ ནག་ གི་ ཐོག་ ལ་ ལྗང་ མདངས་ བཀྲ་ ཞིང་ ། མགྲིན་ པ་ དང་ བྲང་ གཞུང་ དུ་ སྤུ་ དཀར་ པོ་ སྐྱེས་ ཡོད་ པས། ལྷད་ མེད་ བབ་ ཆགས་ ཤིག་ ཡིན། སྐྱ་ ཀའི་ བཟོ་ ལྟ་ མཛེས་ ཤིང་ སྐད་ གསལ་ ཞིང་ དྭངས་ པས། མིའི་ སེམས་ ལ་ དགའ་ སྣང་ སྟེར་ ཐུབ། སྟོན་ རླུང་ འུར་ འུར་ ལྡང་ བའི་ དུས་ སམ། ཁ་ བ་ བུ་ ཡུག་ འཚུབ་ པའི་ ལམ་ འགྲམ་ སོགས་ གང་ ཞིག་ ཡིན་ ཡང་ ། སྐྱ་ ཀ་ འཕུར་ འོང་ བ་ མཐོང་ ཚེ། དེ་ ནི་ སྐྱེ་ སྟོབས་ ལྡན་ ཞིང་ རྩེ་ དགའི་ རྣམ་ འགྱུར་ གྱིས་ གཤོག་ འགྱུར་ བྱེད་ པ་ ཞིག་ ཡིན་ ལ། མི་ ལ་ ངར་ ཤུགས་ རང་ བཞིན་ གྱིས་ བསྐྱེད་ དུ་ འཇུག་ སྲིད། དེའི་ རྐྱེན་ གྱིས་ མི་ རྣམས་ སྐྱ་ ཀ་ ལ་ ཧ་ ཅང་ དགའ་ བ་ ཡིན་ ནོ། །\nསྐྱ་ ཀ་ ནི་ ལས་ ལ་ བརྩོན་ ཞིང་ ཚང་ བཟོ་ བར་ མཁས་ པའི་ བྱ་ ཞིག་ ཡིན། དཔྱིད་ ཚེས་ མ་ ཐག་ ཏུ། ན་ ནིང་ བཟོས་ པའི་ ཚང་ ད་ དུང་ ཞིག་ མེད་ ནའང་ ། སྐྱ་ ཀས་ ཤིང་ ཐུར་ རེ་ རེ་ བཞིན་ བཤིག་ ནས་ སླར་ ཡང་ ཚང་ གསར་ བཟོ་ བ་ ཡིན། སྐྱ་ ཀའི་ ཚང་ ནི་ ཤིང་ ཐུར་ སྣོལ་ མར་ བསྡེབས་ ནས་ ཚགས་ དམ་ པོར་ བཟོས་ ཡོད་ པ་ དང་ ། སྡོང་ བོ་ མཐོན་ པོའི་ ཡལ་ ག་ སུམ་ ཚེབ་ ཀྱི་ སྟེང་ དུ་ བཟོས་ ཡོད་ པས་ བརྟན་ ཞིང་ བཙན་ ལ། སྲ་ ཞིང་ ཚགས་ དམ་ པ་ དང་ ། རླུང་ འཚུབ་ དང་ ཁ་ བ་ བུ་ ཡུག ཆར་ བ་ སོགས་ གང་ གིས་ ཀྱང་ གནོད་ མི་ ཚུགས་ པ་ ཡིན། །\nThe magpie is very diligent, it likes making the nest. In spring, the magpie discards the old nest, instead of makinganew one. They always put the nest on the high tree for stable, and it can not be destroyed in windy day, snowy day and rainy day.\nསྐྱ་ ཀའི་ རྒུམ་ བུ་ ནི་ ཧ་ ཅང་ མང་ སྟེ། འབུ་ དང་ རྩི་ ཤིང་ གི་ འབྲས་ བུ་ སོགས་ གང་ ཡིན་ ཡང་ ཚང་ མ་ དེའི་ རྒུམ་ བུ་ ཡིན། སྐྱ་ ཀས་ ད་ དུང་ ཙི་ གུ་ འཛིན་ ཤེས་ པར་ མ་ ཟད། ཞིང་ ཁ་ དང་ ཤིང་ ཏོག་ ར་ བའི་ ནང་ གི་ གནོད་ འབུ་ བཟུང་ ནས་ ཟ་ བ་ ཡིན་ པས། སྐྱ་ ཀ་ ནི་ ཚང་ མས་ གཅེས་ སྐྱོང་ བྱེད་ དགོས་ པའི་ ཕན་ བྱ་ ཡང་ ཡིན། །\nMagpie can eatalot of food, such as the insect and fruit. Besides that, they are good at catching the mouse. The magpie is our loving bird.\nདེའི་ ཕྱིར། ལྷད་ མེད་ བབ་ ཆགས་ དང་ སྐྱོ་ མེད་ སྡུག་ མེད་ ཀྱི་ སྐྱ་ ཀ་ ནི། མིའི་ རིགས་ ཀྱི་ གྲོགས་ པོ་ བཟང་ པོ་ ཞིག་ ཡིན་ ནོ། །\nTherefore, the hard working and carefree magpie is humanity's good friend.\n༄༅།།ཕ་ཡུལ་གྱི་ཁམ་སྡོང།3家乡的桃子 The hometown of peach\nདཔྱིད་ ཀ་ སླེབས་ ཚེ། ཁྱིམ་ ཚང་ རེ་ རེའི་ སིལ་ རའི་ ནང་ གི་ ཁམ་ སྡོང་ ལ་ མེ་ ཏོག་ བཞད་ པ་ ན། གྲོང་ སྡེ་ ཆུངཆུང་ དེ་ མེ་ ཏོག་ གི་ འཇིག་ རྟེན་ ཞིག་ ཏུ་ འགྱུར་ རོ། ། མེ་ ཏོག་ བཞད་ པའི་ ལྗོན་ ཤིང་ ཐམས་ ཅད་ ལས་ མེ་ ཏོག་ བཞད་ སྔ་ བ་ ནི་ ཁམ་ སྡོང་ ཡིན། ཁམ་ སྡོང་ གི་ མེ་ ཏོག་ ནི་ ཁ་ དོག་ དཀར་ པོ་ དམར་ མདངས་ ཅུང་ ཟད་ འདྲེས་ པ་ ཞིག་ ཡིན། མེཏོག་ བཞད་ ནས་ འདབ་ མ་ ལྷུང་ ན། ད་ གཟོད་ ལོ་ མ་ འབུས་ ནས་ འབྲས་ བུ་ ཐོགས་ པ་ ཡིན། ལོ་ རེའི་ དྲུག་ གཅིག་ བྱིས་ པའི་ དུས་ ཆེན་ གྱི་ རྗེས་ སུ། ཁམ་ སྡོང་ གི་ མགོ་ ལ་ ཁམ་ བུ་ ཆུང་ ཆུང་ ཆོམ་ བུ་ དང་ ཚོམ་ བུ་ བྱས་ ནས་ ཐོགས་ པ་ དང། ཐོགས་ མ་ ཐག་ པའི་ ཁམ་ བུའི་ ཆེ་ ཆུང་ ལ་ རིལ་ མ་ ཙམ་ ལས་ མེད། རིམ་ གྱིས་ ཆེ་ རུ་ གྱུར་ ནས་ སྨིན་ པ་ ན། ཆེ་ བ་ ལ་ བྱ་ སྒོང་ ཙམ་ དང་ ། ཆུང་ བ་ ལ་ སྲེག་ པའི་ སྒོ་ ང་ ཙམ་ ཡོད། །\nངའི་ ཕ་ ཡུལ་ ནི་ རྨ་ ཆུའིའགྲམ་ གྱི་ ལུང་ བ་ ཞིག་ ཏུ་ ཡོད། །\nང་ ཚོའི་ ས་ ཆའི་ ཁ་ སྐད་ དུ་ ཁམ་ བུ་ ལ་ ཡུལ་ སིལ་ ཟེར། མ་ སྨིན་ པའི་ ཁམ་ བུའི་ མདོག་ ནི་ ལྗང་ སྐྱ་ ཡིན། ཚི་ གུ་ ལ་ སྲ་ ཆགས་ མེད། ཟོས་ ན་ རོ་ ཧ་ ཅང་ སྐྱུར་ བོ་ ཡིན། སྟོན་ ཁར་ གྲོ་ ནས་ འབྲེག་ པའི་ དུས་ སུ་ ད་ གཟོད་ ཁམ་ བུ་ སྨིན་ པ་ དང་ ། སྨིན་ པ་ ན་ ཁ་ དོག་ ཀྱང་ དམར་ སེར་ ཡིན། དེ་ ལ་ སོ་ བཏབ་ ན། སིལ་ ཤ་ མཐུག་ ལ་ ཁུ་ བ་ མང་ བར་ མ་ ཟད། སིལ་ ཤ་ དང་ ཁུ་ བ་ ཡང་ དམར་ སེར་ ཡིན། །\nསྨིན་ ལ་ མ་ སྨིན་ པའི་ ཁམ་ བུ་ ནི་ རོ་ མངར་ ཞིང་ སྐྱུར་ བོ་ ཡིན། སྨིན་ ཐག་ ཆོད་ པའི་ ཁམ་ བུ་ ད་ གཟོད་ རོ་ མངར་ ཞིང་ ཞིམ་ པ་ དང་ ། ཟོས་ ཀྱིན་ ཟོས་ ཀྱིན་ ཞིམ་ པོ་ ཡིན། ང་ ཆུང་ དུས་ སུ་ ཁམ་ བུ་ ཟ་ བར་ ཧ་ ཅང་ དགའ། ཐེངས་ ཤིག་ ལ། ཁམ་ བུ་ ཟོས་ པ་ མང་ དྲགས་ པའི་ སྟབས་ ཀྱིས་ སོ་ བརྩེ་ ནས་ ཐུག་ པ་ ཡང་ ལྡད་ མི་ ཐུབ་ པར་ གྱུར། དེ་ ནས་ ངས་ ཁམ་ བུ་ སྨིན་ ཐག་ ཆོད་ ཀྱང་ སྐྱུར་ བའི་ རོ་ ད་ དུང་ ཡོད་ པ་ ཤེས་ སོང། ཟ་ དུས་ སུ་ ཞིམ་ པའི་ སྟབས་ ཀྱིས་ སྐྱུར་ བྲོ་ བ་ མ་ ཤེས་ པ་ རེད། ཁམ་ བུ་ བརྒྱགས་ ཤིང་ ཚིམ་ པ་ ཟོས་ པའི་ རྗེས་ སུ། བཟའ་ བཅའ་ གཞན་ པ་ ཟོས་ ན་ ད་ གཟོད་ སྐྱུར་ གྱིས་ སོ་ བརྩེ་ རུ་ བཅུག་ པ་ ཤེས་ སོ། །\nགྲོ། 麦子འབྲས། 米\nའབྲས་བུ། 果实གཡུར་དུ་ཟ་བ། 熟透\n༄༅།།ལོ་ཏོག་ལ་བསྟོད་པ།།4果实赞 Fruit Zan\nཆུ་ ལུད་ འཛོམས་ པའི་ ས་ ཞིང་ ལ། ། གྲོ་ ནས་ འབྲས་ སོགས་ སྙེ་ མ་ རྒྱས། ། འབྲས་ བུ་ གཡུར་ དུ་ ཟ་ བའི་ ཚེ། ། མི་ རྣམས་ དགའ་ བའི་ གླུ་ དབྱངས་ སྙན། ། གསེར་ གྱི་ དཔལ་ ལ་ འགྲན་ པ་ ཡི། ། འབྲུ་ ཡི་ ཁུར་ ལྡན་ སྙེ་ མ་ དག ། རླུང་ གིས་ བསྐྱོད་ པའི་ རླབས་ ཤུགས་ དེས། ། རྒྱ་ མཚོའི་ རླབས་ ལ་ འཕྱ་ བར་ བྱེད། །\nThere are seedlings such as barley and wheat on the fields with adequate water and fertilizer. When the spike is ripe, people cheer and sing. The spike of wheat is the same as gold and when the wind comes, the scene is like the wave of sea.\n༄༅།།གབ་ཚིག།5谜语 Riddles\nརི་ རྒྱལ་ ལྷུན་ པོའི་ ངོས་ གཟར་ ནས། ། ཟངས་ ཀྱི་ ལྷ་ མོ་ སྤུན་ བཞི་ འཁྲུངས། ། ཕྱོགས་ སྐྱོང་ བཅུ་ པོའི་ བཀའ་ དྲིན་ ལ། ། དུང་ གི་ བདུད་ རྩི་ ཆར་ བཞིན་ འབབ། ། །\nལྷུན་པོ། 大山ལྷ་མོ། 仙女\n༄༅།།དུས་ཚོད་འཁོར་ལོ།།6时钟 The Clock\nཉིན་ མཚན་ ཆུ་ ཚོད་ ཉེར་ བཞིའི་ ཨང་ གྲངས་ གསལ། ། དགུང་ ཞོགས་ ནམ་ ཕྱེད་ ཉིན་ གུང་ མ་ ནོར་ མཚོན། ། སྐད་ ཅིག་ མི་ སྡོད་ དུས་ ཀྱི་ རྗེས་ འགྲོ་ བའི། ། དུས་ རྟོགས་ འཁོར་ ལོ་ གདུ་ བུའི་ དབྱིབས་ འདི་ རྨད། །\nThe 24 hours numbers are clear; it is able to express the time accurately. It works without stopping, and the round clock is useful.\nཆུ་ཚོད། 时间ཉིན་གུང་། 中午\n༄༅།།ཀྲོ་ཀྲོའུ་ཟམ་པ།7赵洲桥 Zhao Zhou Bridge\nཧོ་ པེ་ ཞིང་ ཆེན་ གྱི་ ཀྲོ་ རྫོང་ གི་ ཞོ་ ཧོ་ ཆུ་ བོའི་ ཐོག་ ན་ སྙན་ གྲགས་ འཛམ་ གླིང་ ལ་ ཁྱབ་ པའི་ རྡོ་ ཟམ་ ཞིག་ ཡོད། ཟམ་ པ་ དེའི་ མིང་ ལ་ ཀྲོ་ ཀྲོའུ་ ཟམ་ པ་ ཟེར། དེ་ ནི་ རང་ རྒྱལ་ ་ གནའ་ རབས་ ཀྱི་ རྡོ་ བཟོ་ བ་ ལིས་ ཁྲུན་ གྱིས་ བཟོ་ བཀོད་ བྱས་ ནས་ བསྐྲུན་ པ་ ཡིན་ ལ། ད་ ལྟའི་ བར་ ལ་ ལོ་ ༡༣༠༠ ལྷག་ སོང་ བ་ རེད། །\nThere isaworld-famous stone arch bridge on the bank of Xiao River in the county of Zhao in He Bei province. It is named An Ji Bridge, also called Zhao Zhou Bridge. It was designed by Li Chun who lived in Sui Dynasty, and he also participate the construction. It has been already more than 1,300 years until now.\nཀྲོ་ ཀྲོའུ་ ཟམ་ པའི་ རིང་ ཚད་ ལ་ སྨི་ ༥༠ དང་ ། ཞེང་ ལ་ སྨི་ ༩ལྷག་ ཡོད། ཟམ་ པའི་ གཞུང་ ནི་ ཤིང་ རྟ་ དང་ རྟ་ པ་ འགྲོ་ ས་ ཡིན་ ཞིང་ ། འགྲམ་ གཉིས་ ནི་ རྐང་ ཐང་ བ་ འགྲོ་ ས་ ཡིན། འདི་ འདྲའི་ ཟམ་ པ་ ཆེན་ པོ་ ནི་ རྡོ་ ཁོ་ ན་ བརྩིགས་ ནས་ བསྐྲུན་ པ་ རེད། རྡོ་ ཟམ་ དེ་ ནི་ གཞུ་ དབྱིབས་ ཅན་ གྱི་ ཟམ་ མིག་ ཆེན་ པོ་ གཅིག་ གིས་ གྲུབ་ པ་ དང་ ། ཟམ་ རྟེན་ ནམ་ ཀ་ བ་ མེད་ པར་ ཞེང་ ལ་ སྨི་ ༣༧ ལྷག་ ཡོད་ པའི་ ཆུ་ བོའི་ ཐོག་ ཏུ་ ཕྲེད་ དུ་ བརྐྱངས་ ཡོད། ཟམ་ མིག་ ཆེན་ པོའི་ གཡས་ གཡོན་ གཉིས་ སུ་ ཟམ་ མིག་ ཆུང་ བ་ གཉིས་ རེ་ ཡོད། རྒྱུན་ དུ་ ཆུ་ བོ་ ཟམ་ པའི་ འོག་ ནས་ འབབ་ པ་ དང་ ། ཆུ་ ལོག་ བྱུང་ བའི་ སྐབས་ སུ་ ཟམ་ མིག་ ཆུང་ བའི་ ནང་ ནས་ ཀྱང་ ཆུ་ བཤང་ ཆོག། འདི་ འདྲའི་ བཟོ་ བཀོད་ ནི་ ཟམ་ སྐྲུན་ ལོ་ རྒྱུས་ སྟེང་ གི་ ངོ་ མཚར་ ཆེ་ བའི་ གསར་ གཏོད་ ཅིག་ ཡིན། ཆུ་ བོའི་ བཞུར་ རྒྱུན་ གྱི་ བརྡབས་ ཤུགས་ ཟམ་ པར་ མི་ ཐེབས་ པར་ བྱས་ ཏེ། ཟམ་ པ་ ཆུས་ འཇིག་ པའི་ ཉེན་ ཁ་ ཇེ་ ཆུང་ དུ་ བྱས་ པ་ མ་ ཟད། ད་ དུང་ ཟམ་ པའི་ ལྗིད་ ཚད་ ཇེ་ ཡང་ དུ་ བཏང་ ཞིང་ ། རྡོ་ ལ་ གྲོན་ ཆུང་ བྱས་ ཡོད། །\nZhao Zhou Bridge is extremely grand. It has more than 50 meters long,9meters wide, besides that carriages and horses cross in the middle, people walk in the sides. Such long bridge is completely built by the stone, no bridge pier below; it only hasabig aperture which across the bridge more than 37meters below does not have the bridge pier, only some arch big aperture of bridge, two arches small aperture on the top of the bridge respectively. Usually, the river has remained from the\nཟམ་ པ་ འདི་ ཧ་ ཅང་ བརྟན་ པོ་ ཡིན་ པ་ མ་ ཟད། བཟོ་ བཀོད་ ཀྱང་ ཧ་ ཅང་ མཛེས་ ཏེ། ཟམ་ པའི་ འགྲམ་ གཉིས་ སུ་ ལན་ ཀན་ ཡོད་ པ་ དང་ ། ལན་ ཀན་ ཐོག་ ཏུ་ མཛེས་ ཤིང་ ཡིད་ དུ་ འོང་ བའི་ འབྲུག་ རིས་ འབུར་ མ་ བརྐོས་ ཡོད། དེ་ དག་ ལས་ ལ་ ལ་ ནི་ འབྲུག་ གཉིས་ ཕན་ ཚུན་ འཁྱུད་ པའི་ ཚུལ་ དུ་ སྣང་ ལ། ལ་ ལའི་ ཁ་ ནས་ ཆུ་ ཡི་ ཟེགས་ མ་ གཏོར་ བཞིན་ ཡོད། ལ་ ལ་ ནི་ འབྲུག་ གཉིས་ རེ་ བརྐོས་ ཡོད་ དེ། འབྲུག་ སོ་ སོའི་ སྡེར་ མོ་ བགྲད་ ཅིང་ མགོ་ བོ་ ཕྱིར་ འཁོར་ ནས་ སྡང་ མིག་ གིས་ ལྟ་ བཞིན་ ཡོད། ད་ དུང་ གཡུ་ འབྲུག་ ཁ་ སྤྲོད་ ཀྱིས་ ནོར་ བུ་ འཕྲོག་ རྩེད་ བྱེད་ པ་ ཡང་ བརྐོས་ ཡོད་ པས། ངོ་ མ་ འབྲུག་ ཚང་ མ་ ནི་ ལྡིང་ ཞིང་ འཁྱུག་ པའི་ ངང་ ཚུལ་ དུ་ གནས་ ལ་ གསོན་ ཉམས་ ལྡན་ པ་ ཞིག་ རེད། །\nThis bridge is not only firm, but also artistic. It has balusters on each side. These balusters have many kinds, such as some carving the beautiful pictures, some engrave the dragon which put out splash from their mouth, some engrave two flying dragon, and some engrave two dragons playing. All of the dragons are hovering as if they live in the world.\nཀྲོ་ ཀྲོའུ་ ཟམ་ པ་ ནི། རང་ རྒྱལ་ ངལ་ རྩོལ་ མི་ དམངས་ ཀྱི་ ཤེས་ རབ་ དང་ འཇོན་ ཐང་ གི་ མཚོན་ བྱེད་ ཡིན་ ལ། རང་ རྒྱལ་ གྱི་ ལོ་ རྒྱུས་ ཀྱི་ ཤུལ་ བཞག་ དངོས་ རྫས་ རྩ་ ཆེན་ ཞིག་ ཀྱང་ ཡིན་ ནོ། །\nZhao Zhou Bridge has displayed working people's wisdom and the talent, it is precious historical heritage.\n༄༅།།དབྱར་རྩྭ་དགུན་འབུ། 8 冬虫夏草 Dong Chon Xiacao\nདབྱར་ རྩྭ་ དགུན་ འབུ་ ནི་ མཚོ་ བོད་ མཐོ་ སྒང་ དུ་ སྐྱེས་ པའི་ རྩྭ་ སྨན་ རྩ་ ཆེན་ ཞིག་ ཡིན། བོད་ ཀྱི་ གསོ་ བ་ རིག་ པའི་ གཞུང་ དུ་ དེའི་ མིང་ ལ་ སྔོ་ ད་ བྱིད་ ཟེར། རྩྭ་ སྨན་ དེ་ དགུན་ ཁར་ འབུ་ རུ་ གྱུར་ ནས་ ས་ འོག་ ཏུ་ འཛུལ་ བ་ དང་ ། དཔྱིད་ མགོ་ ཚེས་ ནས་ ས་ གཞིར་ དྲོད་ གཤེར་ རྒྱས་ མ་ ཐག་ ཏུ་ འབུ་ དེའི་ མགོ་ རུ་ རྩྭའི་ མྱུ་ གུ་ རྐང་ གཅིག་ འབུས་ ནས་ ས་ ཁར་ སྐྱེས་ པ་ དང་ ། དབྱར་ དུས་ སུ་ རྩྭ་ རུ་ འགྱུར་ བས། དེའི་ མིང་ ལ་ དབྱར་ རྩྭ་ དགུན་ འབུ་ ཟེར །\nDong Chon Xiacao is one kind of precious herbal medicine on the Qingzang-Tibet Plain. We call it Dong Chon Xiacao because of its special character. It turns the insect to enter the ground in winter, and germinates in spring, then in summer it turns grass.\nདབྱར་ རྩྭ་ དགུན་ འབུ་ ནི་ རྩི་ ཤིང་ ཤ་ མོའི་ རིགས་ ཤིག་ ཡིན་ ལ། ལོ་ མ་ དང་ ཡལ་ ག་ མེད་ པར་ གཞུང་ རྟ་ རྐྱང་ བ་ སྐྱེ་ ཞིང་ ། དེའི་ གཞུང་ རྟའི་ རིང་ ཚད་ ལ་ ཧ་ ལམ་ ལི་ སྨི་ ༢ ནས་ ༤ ཡོད། རྩད་ པ་ ནི་ དབྱིབས་ ནར་ མོ་ ཅན་ གྱི་ ཤ་ འབུ་ ཞིག་ དང་ མཚུངས་ ཤིང་ ། ཤ་ འབུའི་ རྐང་ ལག་ ཆ་ བཞི་ བོ་ གསལ་ བོ་ མཐོང་ ཐུབ། ཤ་ འབུ་ དེའི་ མདོག་ སེར་ ནག་ ཡིན་ ལ། རིང་ ཚད་ ལ་ ལི་ སྨི་ ༣ ནས་ ༥ ཙམ་ ཡོད། དཔྱིད་ དཔལ་ རྒྱས་ པའི་ སྐབས་ སུ། ཤ་ འབུའི་ མགོ་ ནས་ མདོག་ དམར་ སྨུག་ ཅན་ གྱི་ གཞུང་ རྟ་ ལེབ་ མོ་ རྐང་ གཅིག་ སྐྱེས་ ཏེ། ས་ ངོས་ སུ་ ལི་ སྨི ༣ ཙམ་ མངོན་ འདུག་ པ་ དེ་ ནི་ དབྱར་ རྩྭ་ དགུན་ འབུའི་ རྩྭ་ དབྱིབས་ ཡིན །\n是一种冬天以虫夏天为草的复合体，其主要含量为：虫草酸、虫草素、麦角、淄醇、维生素 B12 等。\nIt is one kind of complex thatainsect in winter andagrass in summer. The main element is vitamin B12 and so on.\nདབྱར་ རྩྭ་ དགུན་ འབུར་ འཚོ་ བཅུད་ འཛོམས་ ཤིང་ ཞུ་ རྗེས་ སྙོམས་ པ་ དང་ ། དུག་ མེད་ པ། མཁལ་ རྐེད་ ན་ བ་ དང་ གློ་ བ་ ན་ བ། ལུས་ སྟོབས་ ཉམས་ པ་ བཅས་ ལ་ ཕན་ ཞིང་ ། རྒྱལ་ ཁབ་ ཕྱི་ ནང་ ཀུན་ ཏུ་ གྲགས་ པའི་ ལུས་ ཟུངས་ གསོ་ བྱེད་ ཀྱི་ རྩྭ་ སྨན་ བཟང་ བོ་ ཞིག་ ཡིན །\nIt has the effect of reinforcing kidney and nourishing lung. And it can be used for curing chronic sputum, asthenic dyspnea, cough hemoptysis, impotence and nocturnal emission, waist and knee pain. It has the function of anti-cancer, anti-fatigue and regulating immune.\nམཚོ་ བོད་ མཐོ་ སྒང་ ནི་ དབྱར་ རྩྭ་ དགུན་ འབུའི་ ཐོན་ ཁུངས་ གཙོ་ བོ་ ཞིག་ ཡིན། སྤྱིར་ མཚོ་ ངོས་ ལས་ མཐོ་ ཚད་ སྨི་ ༣༥༠༠ ནས་ ༥༠༠༠ བར་ གྱི་ རི་ སྒང་ ཐང་ གསུམ་ དང་ ། རླན་ གཤེར་ འཛོམས་ པའི་ རྫ་ ལུང་ དུ་ སྐྱེས་ ཡོད། དེ་ ནི་ ཟླ་ བ་ ལྔ་ བ་ ནས་ དྲུག་ པའི་ ནང་ དུ་ སྐྱེས་ ལེགས་ ཤིང་ སྤུས་ ཀ་ བཟང་ བས། དབྱར་ རྩྭ་ དགུན་ འབུ་ རྐོ་ བའི་ དུས་ ཚོད་ བཟང་ ཤོས་ ཡིན །\nIt grows in non- contaminated area on the Qinghai-Tibet Plain 3,800 meter above high. It is the best season for it growing in May and June. Thus it is alsoanice season to dig it.\n༄༅།།བུ་ཆུང་ང་ཡི་སྐྱེས་ས།9男儿我出生的地方 A Place where the Boy Born\nརྟེ་ འུ་ ང་ ཡི་ སྐྱེས་ ས། ། རྟ་ ར་ གྲུ་ བཞིའི་ ནང་ ཡིན། ། བདག་ པོ་ བྱམས་ སེམས་ ཅན་ གྱིས། ། རྩྭ་ སྣ་ འཛོམས་ སར་ བསྐྱལ་ བྱུང་ ། ། རྟེ་ འུ་ ང་ ཡི་ དྲིན་ ལན། ། འགྲོས་ དང་ གོམ་ པས་ འཇལ་ ཆོག །\nThe place where the horse born wasasquare horse stable, and it hasagood master for grazing to it. The horse will repay it to master through its foot steps and speed.\nབེ་ འུ་ ང་ ཡི་ སྐྱེས་ ས། ། ལྷས་ ར་ གྲུ་ བཞིའི་ ནང་ ཡིན། ། བདག་ པོ་ བྱམས་ སེམས་ ཅན་ གྱིས། ། རྩྭ་ ཆུ་ འཛོམས་ སར་ བསྐྱལ་ བྱུང་ ། ། བེ་ འུ་ ང་ ཡི་ དྲིན་ ལན། ། དཀར་ པོ་ འོ་ མས་ འཇལ་ ཆོག །\nThe place where the calf born wasasquare cow room and it hasagood master for grazing to it. The calf will repay it to master through its\nབུ་ ཆུང་ ང་ ཡི་ སྐྱེས་ ས། ། ཁང་ བ་ གྲུ་ བཞིའི་ ནང་ ཡིན། ། ཕ་ མ་ བྱམས་ སེམས་ ཅན་ གྱིས། ། ཡོན་ ཏན་ སྦྱང་ དུ་ བསྐྱལ་ བྱུང་ ། ། བུ་ ཆུང་ ང་ ཡི་ དྲིན་ ལན། ། རིག་ གནས་ ཤེས་ བྱས་ འཇལ་ ཆོག །\nThe place where the boy born was alsoasquare house, and he has virtuous parents. His parents teach him, and he will repay them through his knowledge.\n༄༅།།ལེགས་བཤད་ཚན་པ་གཉིས། 10 格言二首 Two Proverbs\nཡོན་ ཏན་ མེད་ པའི་ སྐྱེ་ བོ་ དེ། ། ང་ རྒྱལ་ མགོ་ འཕང་ ཅི་ ལས་ མཐོ། ། འབྲས་ བུའི་ བཅུད་ ཀྱིས་ མ་ བཟུང་ བའི། ། ལྗོན་ པ་ རེངས་ པ་ ཆོས་ ཉིད་ ཡིན། །\n没有文化的人， 比谁都骄傲；没有果实的树，比其他树都挺拔 。\nThe person without knowledge is more arrogant than others. The tree without fruit is taller and straighter than other trees.\nཀླད་ ཆུང་ རང་ བཞིན་ ངན་ པ་ ལ། ། ཡོན་ ཏན་ ཡོད་ ཀྱང་ ཕན་ མི་ ཐོགས། ། རྩ་ བ་ དུག་ ཏུ་ གནས་ པ་ ཡི། ། མེ་ ཏོག་ མཛེས་ ཀྱང་ སུ་ ལ་ མཁོ། །\n素质教育差的人， 有文化也不利于别人； 有毒的花朵，美丽也别人不要的。\nThe cultural person lack of quality education is bad to others. The beautiful flowers with virulent will be thrown away.\n༄༅།།ང་རྒྱལ་ཆེ་བའི་རྨ་བྱ། 11 骄傲的孔雀 An Arrogant Peacock\nརྨ་ བྱ་ ནི་ ཧ་ ཅང་ མཛེས་ ལ། ང་ རྒྱལ་ ཡང་ ཧ་ ཅང་ ཆེ། ཁོས་ སུ་ ཞིག་ མཛེས་ པ་ མཐོང་ མ་ ཐག་ ཏུ་ མཇུག་ སྒྲོ་ སྤྲུགས་ ནས་ སྒྲོ་ གུར་ ཕུབ་ སྟེ། རང་ གི་ མཛེས་ སྡུག་ ངོམ་ པ་ རེད །\nAlthough Peacock is very beautiful, it is very arrogant. They will spreads the wings to show itself when they meet some attractive person.\nཉིན་ ཞིག་ ལ། རྨ་ བྱས་ མགོ་ བོ་ དགྱེ་ ཞིང་ ལྟོ་ བ་ ལྡིར་ ནས་ མཇུག་ སྒྲོ་ ས་ ལ་ འདྲུད་ བཞིན་ མཚེའུའི་ འགྲམ་ ལ་ འཆམ་ འཆམ་ བྱེད་ དུ་ སོང་ ། སྡོང་ མགོ་ ནས་ སྐྱ་ ཀ་ ཞིག་ གིས་ གུས་ པ་ ཆེན་ པོས་ འཚམ་ འདྲི་ ཞུས་ ཀྱང་ ། རྨ་ བྱས་ ཁ་ ཡ་ མ་ བྱས། གློ་ བུར་ དུ། རྨ་ བྱས་ ཆུ་ ནང་ དུ་ རང་ དང་ འདྲ་ བའི་ བྱ་ ཤིན་ ཏུ་ ཡག་ པོ་ ཞིག་ ཡོད་ པ་ མཐོང་ །\nOne day, the peacock walks by the lake, It holds up its head and chest, tows its beautiful tail, when the magpie sends regards to it, the peacock pays no attention. Suddenly, it sawabird that looks like the same to itself in the river.\nདེ་ ནས་ རྨ་ བྱས་ མྱུར་ དུ་ མཇུག་ སྒྲོ་ སྤྲུགས་ ནས་ སྒྲོ་ གུར་ ཕུབ། རྨ་ བྱའི་ མཇུག་ སྒྲོ་ ཡག་ པོ་ ལྡེམ་ ལྡེམ་ འདར་ ཞིང་ གཡོ་ བ་ ན། ཚོན་ མདངས་ སྣ་ ལྔ་ བཀྲ་ བའི་ བསིལ་ ཡབ་ ཆེན་ པོ་ ཞིག་ དང་ འདྲ་ བར་ མཛེས་ ཤིང་ ལྟ་ ན་ སྡུག་ པ་ ཞིག་ རེད། ཆུ་ ནང་ གི་ བྱ་ དེས་ ཀྱང་ སྒྲོ་ གུར་ ཕུབ་ བྱུང་ ། མཇུག་ སྒྲོ་ ཡག་ པོ་ ལྡེམ་ ལྡེམ་ འདར་ ཞིང་ གཡོ་ བ་ ན། ཚོན་ མདངས་ རྣམ་ པར་ བཀྲ་ བའི་ བསིལ་ ཡབ་ ཆེན་ པོ་ ཞིག་ དང་ འདྲ་ བར་ མཛེས་ ཤིང་ ལྟ་ ན་ སྡུག་ པ་ ཞིག་ རེད །\nThe peacock immediately moves its tail, and the peacock's tail likesacolorful big fan, it is extremely beautiful. The bird is also does the same way in the river.\nང་ རྒྱལ་ ཆེ་ བའི་ རྨ་ བྱས་ དེ་ མཐོང་ ནས་ ཁོང་ ཁྲོ་ ལངས་ ཤིང་ ། མིག་ ཅེ་ རེར་ ལྟ་ བཞིན་ སྒྲོ་ གཟེང་ གཟེང་ བྱས་ པ་ ན། ཆུ་ ནང་ གི་ བྱ་ དེས་ ཀྱང་ མིག་ ཅེ་ རེར་ ལྟ་ བཞིན་ སྒྲོ་ གཟེང་ གཟེང་ བྱས་ པས། རྨ་ བྱ་ ཁོང་ ཁྲོ་ མེ་ ལྟར་ འབར་ ཏེ་ མགྲིན་ པ་ བཏེགས། བྲང་ ཁ་ ལྡིར། མགོ་ འཕང་ བསྟད་ དེ་ མདུན་ དུ་ སོང་ བས་ ཆུ་ ནང་ དུ་ ལྷུང་ སོང་ །\nThe peacock is very angry to the bird’s action, and it jump into the river.\nརྨ་ བྱ་ ཆུ་ ལ་ རྐྱལ་ མི་ ཤེས་ པས། ཆུ་ ནང་ དུ་ འཕག་ འཚག་ བྱས་ བྱས་ པ་ དང་ ། མཐར་ སྡོང་ རྩད་ ཅིག་ ལ་ འཐམས་ ནས་ ཆུ་ འགྲམ་ ལ་ འབུད་ ཐུབ་ ཙམ་ བྱུང་ ། དེ་ ནས་ ཁོ་ ཕྱིར་ འཁོར་ ནས་ ཆུ་ ནང་ དུ་ བལྟས་ ཚེ། ཆུ་ ནང་ གི་ བྱ་ དེའི་ མཇུག་ སྒྲོ་ ཡོངས་ རྫོགས་ ཀྱང་ ཆུས་ སྦངས་ ཤིང་ ། འདར་ སིག་ སིག་ བྱེད་ བཞིན་ པ་ མཐོང་ བས། ཁོ་ དགའ་ སྤྲོ་ ཆེན་ པོ་ སྐྱེས །\nBut it can not swim, finally it is wet. When it disembarks, it looks the bird is wet, too, and it walks away proud.\nསྐབས་ དེར། སྡོང་ མགོའི་ སྐྱ་ ཀ་ དེས་ ཚུལ་ དེ་ མཐོང་ ནས་ ཀྱུ་ རུ་ རུ་ བགད་ པ་ ན། རྨ་ བྱས་ “སྐྱ་ ཀ་ བཙོག་ པོ། ཁྱོད་ དགོད་ ཀྱི་ ཅི་ ཡོད”ཅེས་ བཤད། སྐྱ་ ཀས་ གཤོག་ པ་ ལན་ གསུམ་ བརྡབས་ ཏེ། “ང་ རྒྱལ་ ཆེ་ བའི་ རྨ་ བྱ་ ལགས། ཆུ་ ནང་ གི་ བྱ་ དེ་ ནི་ ཁྱོད་ ཀྱི་ གཟུགས་ བརྙན་ རེད། ཁྱོད་ ཀྱིས་ རང་ ངོ་ ཡང་ མི་ ཤེས་ དོན་ ཅི་ ཡིན”ཞེས་ བཤད །\nAt that time, the magpie laughs at the peacock. The peacock asks the reason. Magpie said” It is your shadow in the river. Don’t you know yourself?\n༄༅།།རི་བོང་ཅལ་འདྲོགས། 12 咕咚 A Strange Sound\nམཚེའུ་ ཞིག་ གི་ འགྲམ་ ན་ ཤིང་ བིལ་ བའི་ ནགས་ ཚལ་ ཞིག་ ཡོད་ ལ། ནགས་ ཚལ་ དེའི་ ནང་ དུ་ རི་ བོང་ དྲུག་ བསྡད་ ཡོད །\nA quince tree is at the bank of the lake, nearby the tree livedasmall white rabbit.\nཉིན་ ཞིག་ ལ། སྡོང་ བོ་ ཞིག་ གི་ མགོ་ ནས་ བིལ་ བ་ ཞིག་ མཚེའུ་ ཡི་ ནང་ དུ་ ལྷུང་ སྟེ་ “ཅལ་ ”ཞེས་ སྒྲ་ བྱུང་ བ་ ན། རི་ བོང་ དྲུག་ པོས་ ཐོས་ མ་ ཐག་ ཏུ་ སྐྲག་ ནས་ བྲོས་ སོ །\nOne day,aripe quince falls down from the tree as soon as the wind blows away, "thump", happen to falls in the lake. The small white rabbit is scared when it hears that "thump". It doesn’t know what happened, running away at once.\nདེ་ དག་ འབྲོས་ པ་ ཝ་ ཞིག་ གིས་ མཐོང་ ནས། “ཁྱོད་ ཚོ་ ཅིའི་ ཕྱིར་ འབྲོས་ པ་ ཡིན”ཞེས་ དྲིས་ པར །\nA fox sees the small white rabbit flustered to escape. The fox is strange, asks: "Why do you run? What’s the matter?"\nརི་ བོང་ དག་ གིས་ “ཅལ”ཟེར་ བ་ ཞིག་ བྱུང་ ངོ”ཞེས་ ཟེར། དེ་ ཐོས་ ནས་ ཝ་ ཡང་ བྲོས་ སོ། ། དེ་ བཞིན་ དུ་ སྤྲེའུ་ དང་ ། ཕག་ རྒོད་ དང་ ། གླང་ པོ་ ཆེ་ དང་ ། དོམ་ དང་ ། དྲེད་ མོང་ དང་ ། གུང་ དང་ ། སྟག་ སོགས་ ཀྱང་ བྲོས་ སོ །\nThe small white rabbit runs while gasps for breath: "Thump, thump", the fox runs with it. Lateramonkey runs, too. Then back bear, deer and tiger run together.\nརི་ ཤོད་ ཅིག་ ན་ སེང་ གེ་ རལ་ བ་ ཅན་ ཞིག་ ཡོད། དེས་ གཅན་ གཟན་ རྣམས་ ཀྱང་ འབྲོས་ པ་ མཐོང་ ནས། “ཁྱོད་ ཅག་ སྡེར་ མོ་ ཅན་ དང་ མཆེ་ བ་ ཅན་ གྱི་ གཅན་ གཟན་ སྟོབས་ ཅན་ ཡིན་ ཡང་ ། ཅི་ ཞིག་ ལ་ སྐྲག་ ནས་ འབྲོས་ བ་ ཡིན”ཞེས་ དྲིས་ པར །\nFinally, they bump into the lion, the lion blocks them to say: "What are you frightened for?”\nདེ་ དག་ གིས“ཅལ་ ཟེར་ བ་ བྱུང་ ངོ”ཞེས་ སྨྲས །\nAt this time, they have run out of breath "The thump has come!"\nཡང་ སེང་ གེ་ རལ་ བ་ ཅན་ དེས། “ཅལ་ ཟེར་ བ་ གང་ ནས་ བྱུང་ ”ཞེས་ དྲིས་ པ་ ན །\nThe lion asks “What is thump? Where is it?"\n“གང་ ནས་ བྱུང་ བ་ མ་ ཤེས་ སོ”ཞེས་ ལན་ བཏབ །\n“We don’t know where it is from.”\nདེ་ ནས་ སེང་ གེ་ རལ་ བ་ ཅན་ དེས། “ཁྱོད་ ཚོ་ མ་ འབྲོ་ དང་ ། སྔོན་ ལ་ དེར་ བརྟག་ དགོས”ཟེར་ ནས། སྟག་ ལ“ཁྱོད་ ལ་ སུས་ སྨྲས”ཞེས་ དྲིས། སྟག་ གིས་ “གུང་ གིས་ བཤད་ ”ཟེར། དེ་ བཞིན་ དུ་ ཝས་ བཤད་ པ། རི་ བོང་ གིས་ བཤད་ པ། རི་ བོང་ ལ་ “ཁྱོད་ ལ་ སུས་ བཤད་ པ་ ཡིན”ཞེས་ དྲིས་ པ་ ན། རི་ བོང་ གིས་ “བདག་ ཅག་ གིས་ འཇིགས་ པ་ དེ་ མངོན་ སུམ་ དུ་ མཐོང་ བྱུང་ ། ཚུར་ ཤོག་ དང་ ། “ཅལ”ཟེར་ བ་ གང་ ལས་ བྱུང་ བ་ སྟོན་ ནོ”ཞེས་ བཤད །\n他问老虎，老虎说不知道；问梅花鹿，梅花鹿说不知道；问狗熊、猴子、狐狸也都说不知道。最后问到小白兔，小白兔说：“那个‘咕咚'就在我住的那湖边。” 长毛狮子说：“那好，你带我们去瞧瞧。” 小白兔说：“不行！不行！那个‘咕咚'太可怕了。”\nདེ་ ནས་ རི་ བོང་ གིས་ སེང་ གེ་ རལ་ བ་ ཅན་ དེ་ སྔོན་ གྱི་ གནས་ སུ་ ཁྲིད་ དེ། “ཅལ་ ཟེར་ བ་ དེ་ འདི་ ལས་ བྱུང་ ངོ”ཞེས་ སྨྲས་ པ་ དང་ ། དུས་ དེར་ ཡང་ སྡོང་ མགོ་ ནས་ བིལ་ བ་ ཞིག་ མཚེའུའི་ ནང་ དུ་ ལྷུང་ སྟེ། “ཅལ”ཞེས་ སྒྲ་ ཞིག་ གྲགས་ བྱུང་ །\nNo way, the small white rabbit takes everyone to the lake. All of them find the “thump”, but they find nothing. By now,aripe quince falls in the lake and everybody hear the thump.\nདེ་ ནས་ སེང་ གེ་ རལ་ བ་ ཅན་ དེས་ སྨྲས་ པ། “འདི་ ནི་ ཅལ་ མ་ ཡིན་ པར། ཤིང་ བིལ་ བ་ ཆུར་ ལྷུང་ བའི་ སྒྲ་ ཡིན་ པས། དེར་ འཇིགས་ མི་ དགོས”ཞེས་ སྨྲས་ སོ། །\nThe lion says”It is not the thump, but the sound from the quince. Don’t be afraid.”\n༄༅།།རྟེའུ་ཆུར་བརྒལ་བ། 13 小马过河 A Small Horse Crosses the River\nརྟ་ རའི་ ནང་ དུ་ རྒོད་ མ་ ཞིག་ དང་ རྟེའུ་ ཞིག་ ཡོད །\nThere is an elder horse andayoung horse in the horse stable.\nཉིན་ ཞིག་ ལ། རྒོད་ མས་ རྟེའུ་ ལ། “ད་ ལྟ་ ཁྱོད་ ནར་ སོན་ འདུག་ པས། ཨ་ མ་ ལ་ རོགས་ ཤིག་ བྱེད་ དགོས”ཞེས་ བཤད་ པ་ ན། རྟེའུ་ དགའ་ ནས་ ས་ ལྡིང་ གནམ་ ལྡིང་ བྱེད་ བཞིན“ངས་ ཁྱེད་ ལ་ རོགས་ ཅི་ ཞིག་ བྱེད་ དགོས”ཞེས་ དྲིས། རྒོད་ མ་ ཡང་ དགའ་ ནས། “འོ་ ན་ བཟང་ གི ཁྱོད་ ཀྱིས་ གྲོ་ སྒྱེ་ གང་ བོ་ འདི་ རང་ འཐག་ གི་ ནང་ དུ་ སྐྱེལ་ དགོས་ ”ཞེས་ བཤད །\nརྟེའུས་ དགའ་ སྤྲོའི་ ངང་ ནས་ གྲོ་ སྒྱེ་ ཁུར་ ནས་ བྱ་ འཕུར་ བ་ ལྟར་ རང་ འཐག་ གི་ ཕྱོགས་ སུ་ བརྒྱུགས། ཡིན་ ནའང་ བརྒྱུགས་ ནས་ འགྲོ་ བཞིན་ པའི་ དུས་ སུ་ ཆུ་ ཕྲན་ ཞིག་ གིས་ རྟེའུའི་ འགྲོ་ ལམ་ བཀག་ པ་ དང་ ། རྟེའུས་ ཆུ་ བོ་ ལྷུང་ ལྷུང་ བཞུར་ གྱིན་ འདུག་ པ་ ལ་ བལྟས་ ཏེ། སེམས་ སུ་ ཨ་ མ་ འདི་ ན་ ཡོད་ ཀྱི་ ན། ངས་ ཆུ་ བོ་ འདིར་ བརྒལ་ ཐུབ་ མིན་ དྲིས་ ཆོག་ མོད། ད་ ནི་ ཁྱིམ་ དང་ ཐག་ རིང་ བས་ ཅི་ ཞིག་ བྱེད་ དགོས་ སྙམ །\nYoung horse carries on the pocket and runs toward the mill quickly. On the half way,acreek has blocked the way. The young horse feels embarrassed and thinks “Can I cross it?” If my mother is at here, I can ask her. But it is far away from the home.\nདེ་ ནས་ རྟེའུས་ ཕྱོགས་ བཞིར་ བལྟས་ པ་ ན། ཐག་ མི་ རིང་ བའི་ ཆུ་ འགྲམ་ དུ་ གླང་ རྒན་ ཞིག་ གིས་ རྩྭ་ ཟ་ བཞིན་ པ་ མཐོང་ ། རྟེའུ་ མྱུར་ དུ་ གླང་ རྒན་ གྱི་ དྲུང་ དུ་ སོང་ ནས། “ཨ་ ཁུ་ གླང་ རྒན་ ལགས། ཁྱོད་ ཀྱིས་ བལྟས་ ན་ ངས་ ཆུ་ བོ་ འདིར་ བརྒལ་ ཨེ་ ཐུབ”ཅེས་ དྲིས་ པ་ ན། གླང་ རྒན་ གྱིས་ སྨྲས་ པ། “ཆུ་ འདིའི་ གཏིང་ མི་ ཟབ་ པས་ བརྒལ་ ལོས་ ཐུབ། ཁྱོད་ ཀྱི་ པུས་ མོའི་ མཚམས་ ལ་ སླེབས་ པ་ ཙམ་ ཡིན”ཟེར །\nIt looks around andaelder cow is grazing in the riverside. The young horse asks “Please tell me, can I cross the river?” While the elder cow answers “The river is very shallow, you can do it.”\nརྟེའུས་ གླང་ རྒན་ གྱི་ སྐད་ ཆར་ མཉན་ རྗེས། ཆུ་ ཁར་ སོང་ ནས་ བརྒལ་ གྲབས་ བྱེད་ སྐབས། གློ་ བུར་ དུ་ སྡོང་ མགོ་ ནས་ ནགས་ བྱི་ ཞིག་ འོངས་ ནས་ ཁོའི་ སྔུན་ བཀག་ སྟེ། སྐད་ ཆེན་ པོས“རྟེའུ་ ལགས། གཙང་ པོར་ བརྒལ་ མི་ རུང་ ། བརྒལ་ མི་ རུང་ ། ཁྱོད་ ཆུ་ རུ་ ནུབ་ ནས་ འཆི་ རྒྱུ་ རེད”ཅེས་ བཤད། རྟེའུ་ ཡ་ མཚན་ ནས་ “ཆུ་ བོ་ འདི་ དེ་ འདྲའི་ གཏིང་ ཟབ་ མོ་ ཞིག་ ཡིན་ ནམ”ཞེས་ དྲིས། ནགས་ བྱི་ ཡིས་ གཟབ་ ནན་ གྱི་ སྒོ་ ནས། “གཙང་ པོ་ འདིའི་ གཏིང་ ཧ་ ཅང་ ཟབ་ པས། ཁ་ སང་ ངའི་ གྲོགས་ པོ་ ཞིག་ ཀྱང་ ཆུ་ འདིའི་ ནང་ དུ་ ལྷུང་ ནས་ ཤི་ སོང”ཞེས་ བཤད །\nརྟེའུས་ འཕྲལ་ དུ་ གོམ་ པ་ སྤོ་ མཚམས་ བཞག་ ཅིང་ ། ཅི་ བྱ་ གཏོལ་ མེད་ དུ་ གྱུར་ ཏེ། “ཨེ། ཁྱིམ་ དུ་ ལོག་ ནས་ ཨ་ མར་ དྲིས་ ན་ བཟང་ ”ཞེས་ ཟེར་ བ་ དང་ རྔ་ གཡུག་ ཅིག་ བྱས་ ཏེ་ ཕྱིར་ ལོག་ གོ །\nThe young horse stops and it doesn’t know how to do. The horse thinks “I’d better go home to ask my mother.”\nཨ་ མས“ཁྱོད་ ཕྱིར་ ཡོང་ དོན་ ཅི་ ཡིན”ཞེས་ དྲིས་ པ་ ན། རྟེའུ་ ངོ་ ཚ་ ནས་ “ཆུ་ བོ་ ཞིག་ གིས་ ལམ་ བཀག་ པས། ངས …… བརྒལ་ མ་ ཐུབ”ཟེར། ཨ་ མས་ “ཆུ་ དེ་ ནི་ བརྒལ་ མི་ ཐུབ་ པ་ ཞིག་ ཡིན་ ནམ”ཞེས་ དྲིས་ པར། རྟེའུས་ “ཨ་ ཁུ་ གླང་ རྒན་ གྱིས་ བརྒལ་ ཐུབ་ ཟེར་ མོད། འོན་ ཀྱང་ ནགས་ བྱི་ ཞིག་ གིས་ གཏིང་ ཟབ་ པས། ཁོའི་ གྲོགས་ པོ་ ཞིག་ ཀྱང་ ཆུ་ རུ་ ནུབ་ ནས་ ཤི་ སོང་ ཟེར”ཞེས་ བཤད། ཨ་ མས་ “དོན་ ངོ་ མར་ ཆུ་ དེ་ གཏིང་ ཟབ་ བམ་ མི་ ཟབ། ཁྱོད་ ཀྱིས་ བསམ་ བློ་ བཏང་ ཨེ་ མྱོང་ ”ཞེས་ དྲིས་ པ་ ན། རྟེའུས“ངས་ …… བསམ་ བློ་ མ


བོད་ཀྱི་རྒྱལ་ཡོངས་མང་གཙོ་ཚོགས་པས་ཀང་ར་རྫོང་དཔོན་དང་ཉེན་རྟོག་ལས་ཁུངས་ཀྱི་སྤྱི་ཁྱབ་པ་གཉིས་ནས་ལས་ཁུར་གསར་བཞེས་གནང་པར་འཚམས་འདྲི་ཞུས་ཡོད། – བོད་ཀྱི་རྒྱལ་ཡོངས་མང་གཙོ་ཚོགས་པ།\nཕྱི་ལོ་ ༢༠༡༨ ཟླ་ ༢ ཚེས་ ༥ ཉིན་བོད་ཀྱི་རྒྱལ་ཡོངས་མང༌གཙོ་ཚོགས་པའི་དབུས་སྤྱི་ཁྱབ་ཚོགས་གཙོ་ཚེ་བརྟན་ནོར་བུ་དང་། དབུས་རྒྱུན་ཕྱི་འབྲེལ་འགན་འཛིན་ཚེ་རིང་\nShri.Santosh Patial (Suprintendent of Police) མཆོག་དང་། དེ་བཞིན་ཕྱི་ཚེས་\n༦ ཉིན་ཀང་ར་རྫོང་གི་རྫོང་དཔོན་ཆེན་མོ་ Shri.Sandeep Kumar( Deputy Commissioner,Kangra District) མཆོག་གཉིས་ནས་ཐེངས་འདིར་གསར༌དུ་\n06/02/2018 we the National Democratic Party of Tibet Central President Mr.Tsetan Norbu and Executive International Secretary Miss.Tsering Yangzom with NDPT’s advisor Tsecha Thupten Nyedak visit Shri.Santosh Patial (IPS/SP)\nSuprintendentof Police office, Kangra district (DC), and Shri .Sandeep Kumar(DC)Deputy Commissioner to congratulate on their new appointed as (S.P) and (DC)kangra district with traditional scarf,one of the His Holiness\nthe Dalai Lama’s book ( My Land and My People)and NDPT’s brochure, annual magazine. We thank the great support for Tibetans here in Himachal Pradesh and also thank you India for this profounded hospitality from the Govt of Himachal Pradesh. India.Thank you India.\nPrevious Previous Post: བོད་ཀྱི་རྒྱལ་ཡོངས་མང་གཙོ་ཚོགས་པས་ཧི་མ་ཅལ་མངའ་སྡེའི་སྤྱི་ཚོགས་ཞབས་ཞུ་དང་ཟ་འབྲུའི་བློན་ཆེན་ཀིཤྣ་ཀ་པུར་མཆོག་བསྐྱར་འདེམས་བྱུང་བར་འཚམས་འདྲི་ཞུ་ཡོད།\nNext Next Post: ཧི་མ་ཅལ་མངའ་སྡེའི་ཨར་ཨེ་སི་ཚོགས་པའི་གཙོ་འཛིན་སྐུ་ཞབས་ཤུ་རི་ཨ་ཤོག་མཆོག་སྐུ་འཁོར་བཞུགས་སྒར་རྡ་སར་ཕེབས་བསུ་དང་འཚམས་འདྲི་ཞུས་ཡོད།


ཁ་བརྡ། | དོན་དངོས་སུ་ཋམ(Trump)སུ་ཡིན་ནམ། (༥)\nའུ་ཚོ་དེ་འགྲོ་བ་མི་བྱུང་རྗེས་རིག་གནས་གསར་བསྐྲུན་བྱས་ཞིང་། རིག་གནས་དེས་ཚུར་འགྲོ་བ་མིར་ཞབས་འདེགས་བྱེད་ཀྱིན་ཡོད་པ་རེད་། རིག་གནས་དེའང་འཁོར་ཡུག་དང་གཏུན་པའི་མི་རིགས་རེ་ལ་རང་གི་རིག་གནས་རེ་ཡོད་ལ་། རིག་གནས་དེས་མི་རིགས་རང་གི་བསམ་བློ་གཏོང་ཕྱོགས་དང་ཀུན་སྤྱོད་ཁུར་སྟངས་སོགས་སུ་བག་ཆགས་ཟམ་མོ་བཞག་ཡོད་པ་རེད་། དེའི་ཕྱིར་། སྒང་བ་བོད་པ་ཚང་གིས་ལྟ་བ་རྟེན་འབྱུང་དང་། ལས་འབྲས་ཁས་ལེན་པ་དང་། ངོ་ཚ་ཁྲེལ་གཞུང་ཡོད་པ་། ད་དུང་མ་གྱུར་སེམས་ཐམས་ཅད་ཅེས་སྨོན་ལམ་འདེབས་ཀྱི་ཡོད་པ་རེད་། དེ་ལྟ་བུ་རིག་གནས་ལྡན་པའི་བོད་པ་གང་མང་ཞིག་གིས་། རང་གི་མི་ཚེའི་རིན་ཐང་དང་སྤྱི་ཚོགས་མཛེས་འཛིན་ལྟ་ཚུལ་བཅས་སུ་མི་མཐུན་ཞིང་། མི་ལ་དཀའ་ངལ་ཡོད་དུས་དེ་བས་བརྙས་བཅོས་བྱེད་པ་། སྤྱི་ཚོགས་སུ་མི་མཐུན་པ་ཡོད་དུས་དེ་བས་དཀྲུག་ཤིང་བྱེད་པ་། རིགས་རུས་དང་ཤ་མདོག་རྒྱུ་མཚན་བྱས་ནས་མི་རིགས་དབྱེ་འབྱེད་བྱེད་མཁན་Tump་ཋམ་གྱི་བྱེད་ལས་ལ་བསྟོད་པ་དང་ཁོ་ལ་དགའ་མོས་བྱས་ན་། འུ་ཚོས་རྒྱུན་དུ་ང་ཚོ་དྲང་བདེན་ལ་དགའ་བ་དང་ཉམ་ཆུང་ཡིན་པ་། རྒྱ་ནག་གིས་ང་ཚོར་ཐུབ་ཚོད་བྱས་སོང་བས་རོགས་སྐྱོར་གནང་རོགས་སོགས་འཛམ་གླིང་ལ་བཤད་པ་ངོ་ཅུང་མི་ཚའམ་།\nབདེན་ཏེ་། སྤྱི་ཚོགས་ནི་ལྟ་བ་སྣ་མང་དང་བསམ་བློ་སྣ་མང་རེད་། ཡིན་ཡང་བོད་མི་རེ་རེའི་ཤེས་ཡོན་གྱི་གནས་ཚད་དང་། མཐུན་རྐྱེན་དང་། འཁོར་ཡུག་། ཁ་ཤས་ཀྱིས་དབྱིན་སྐད་གང་ཙམ་ཤེས་ཀྱང་དབྱིན་ཡིན་ཀློག་ཚད་སྐྱོ་བ་། རེ་འགས་ཋམ་གྱི་Twitter དང་། ཁོའི་རྒྱབ་སྐྱོར་བ་ཁོ་ནའི་བཤད་རྒྱུན་ལ་ཉན་ཏེ་སེམས་ཚོར་གཙོ་བོ་འཛིན་པ་ལས་བདེན་མིན་རྟོག་དཔྱོད་མི་བྱེད་པ་། ད་དུང་གང་མང་ཞིག་ཆབ་སྲིད་ལ་དགའ་ཡང་དེའི་བསྐོར་ལ་དོན་སྣང་མེད་པའམ་། གཞན་ཟེར་གྱི་རྗེས་སུ་འབྲང་བ་སོགས་ལ་བརྟེན་དེ་ཋམ་Trump སུ་ཡིན་ཡང་དག་པ་ཤེས་ཀྱི་མེད་། དེའི་ཕྱིར་། ངས་འདི་ནས་ཨ་རི་དང་བོད་ཀྱི་འབྲེལ་བའི་རྒྱུད་རིམ་ཁྲོད་ནས་ཋམ་ཀྱིས་བོད་དོན་ལ་རྒྱབ་སྐྱོར་རམ་། བྱ་བ་ཅི་ཞིག་བྱས་ཡོད་མེད་བསྐོར་རགས་ཙམ་ཁ་བརྡ་བྱ་།\nདང་པོ་། ཨ་རིའི་དེང་རབས་ལོ་རྒྱུས་ནས་བཤད་ན་། བོད་དོན་ལ་རྒྱབ་སྐྱོར་བྱེད་མཁན་ཨ་རིའི་ཆབ་སྲིད་ཚོགས་པ་གཉིས་ཀྱི་ནང་ན་ཡོད་ལ་། མང་ཆེ་བས་དབུ་མའི་ལམ་ལ་བྱེད་ཀྱི་ཡོད་། ལྷག་པར་ཨ་རིའི་སྲིད་འཛིན་ George H.W. Bush ༡༩༩༡/༤/༡༦/ ཉིན་ཕོ་བྲང་དཀར་པོ་ནས་༧གོང་ས་མཆོག་དང་ལྷན་དུ་མཇལ་རྗེས་། ཨ་རིའི་སྲིད་འཛིན་རྗེས་མ་ཚོ་༧གོང་ས་མཆོག་དང་མཇལ་བ་ནི་གོམས་གཤེས་ལྟ་བུ་གྱུར་ཡོད་ལ་། རེ་འགས་ཕོ་བྲང་དཀར་པོའི་ལས་བྱེད་ཚོ་རྡ་རམ་ས་ལའང་བཏང་ཡོད་། དེ་བས་གལ་ཆེ་བ་ནི་ཁོང་ཚོ་རྒྱའི་སྲིད་འཛིན་དང་རྒྱ་གཞུང་གི་ཆེ་མཐོའི་མི་སྣ་ལ་ཐུག་འཕྲད་སྐབས་། ཡོངས་གྲགས་ཀྱིས་༧གོང་ས་མཆོག་ནི་འཛམ་གླིང་ན་བསྐུར་འོས་བའི་ཞི་བདེའི་མི་སྣ་ཞིག་ཡིན་པ་དང་། ཁོང་དང་ལྷན་དུ་བོད་རྒྱའི་དཀའ་རྙོག་སེལ་བར་ཞི་གྲོས་བྱ་དགོས་ཚུལ་གསུང་གི་ཡོད་། བོད་ཀྱི་ཆབ་སྲིད་ཀྱི་ཕྱོགས་ནས་བཤད་ན་། དེ་ལྟ་བའི་མི་སྣ་གལ་ཆེན་དག་། ༧གོང་ས་མཆོག་དང་བོད་གཞུང་གི་གལ་ཆེན་ལས་བྱེད་ཚོར་ཐུག་རྒྱུ་ནི་ཧ་ཅང་གལ་ཆེན་རེད་།\nགཉིས་པ་། ཋམ་གྱི་སྲིད་འཛིན་ལམ་ལུགས་ཀྱིས་བོད་དོན་ལ་རྒྱབ་སྐྱོར་ཅི་ཙམ་བྱས་ཡོད་དམ་ཞེས་དྲིས་བའི་ལན་། ང་ལ་མཚོན་ན་ཧ་ཅང་ཉུང་ཉུང་རེད་། རྒྱུ་མཚན་ནི་ཐམ་༧གོང་ས་མཆོག་དང་མཇལ་འཕྲད་མ་དགོས་། ཁོས་ནམ་ཡང་བོད་དོན་བཤད་ཀྱི་མེད་ལ་། དེའི་བསྐོར་བཤད་པའི་འདོད་པའང་མེད་། ཁོའི་སྲིད་འཛིན་གཞོན་པ་དང་ཕྱི་འབྲེལ་བློན་ཆེན་ཀྱིས་སྐབས་རེ་ཆོས་ལུགས་དང་འབྲེལ་ཏེ་བོད་པའི་བསྐོར་ཅུང་ཙམ་རེ་བཤད་ཀྱི་ཡོད་ཀྱང་། དེ་དག་ནི་མཆེ་སྡེར་མེད་པའི་སྟག་ལྟ་བུ་ལས་ནུས་བ་གང་ཡང་མེད་། རྒྱུ་མཚན་ནི་། ཋམ་གྱི་འདོད་པ་དང་དེ་ཟུང་གི་ལྟ་བ་མང་ཆེ་བ་ནི་འགལ་བ་ཡིན་པས་། ཋམ་གྱིས་ནམ་ཡང་རྒྱབ་སྐྱོར་བྱེད་ཀྱི་ཡོད་པ་མ་རེད་། དཔེར་ན་། ཋམ་གྱི་རྒྱལ་སྲུང་བློན་ཆེན་ John Bolton གྱི་དེབ་ཀྱི་ནང་དུ་། ཨ་རིའི་ཉམ་འབྲེལ་རྒྱལ་ཚོགས་སྐུ་ཚབ་ Nikki Haley ༧གོང་ས་མཆོག་ལ་མཇལ་འདོད་ཡོད་ཀྱང་། ཋམ་ཀྱིས་རྒྱ་ནག་ཁོང་ཁྲོ་མི་བླངས་བའི་ཆེད་ཐུག་ཕྲད་མ་འཇུག་པའི་བསྐོར་བཤད་པ་། ཕ་ཡུལ་དང་བོད་ཀྱི་ཉི་མ་དྲ་ཚིགས་ནང་ན་ཡག་པོ་བྲིས་འདུག་པའི་གལ་སྲིད་དེའི་བསྐོར་ཤེས་འདོན་ན་དྲ་ཚིགས་འདི་རེད་།\nhttp://www.phayul.com/2020/06/25/43766/ བོད་ཀྱི་ཉི་མ་དྲ་ཚིགས་། https://www.tibetsun.com/news/2020/06/25/trump-blocked-former-top-aide-from-meeting-dalai-lama-bolton-claims\nད་དུང་། ཨ་རིའི་གཞུང་གིས་༢༠༠༢ ལ་བོད་ཀྱི་ཆེད་དུ་བཟོས་བའི་ཁྲིམས་Tibetan Policy Act ནང་བོད་ཀྱི་ཆོས་ལུགས་སོགས་ཀྱི་གནད་དོན་ཆེད་དམིགས་གསལ་སྐུ་ཚབ་ངེས་བར་དགོས་པ་བཟོས་ཡོད་ཀྱང་། ཋམ་སྲིད་གཞུང་གིས་༢༠༡༧/༡/༢༠་ཉིན་དེ་མེད་པ་བཟོས་འདུག་པ་བརྟེན་། ཨ་རིའི་རྒྱལ་སྤྱི་ཆོས་ལུགས་རང་དབང་ཚོགས་པའི་༢༠༢༠/༥/༡༢ ཉིན་ཀྱི་སྙན་ཞུ་ནང་དུ་ཋམ་གྱི་སྲིད་གཞུང་གིས་ངེས་པར་བོད་ཀྱི་ཆེད་སྐུ་ཚབ་གསར་བ་བཀོད་དགོས་ཚུལ་བརྗོད་འདུག་། དེའི་བསྐོར་ཤེས་འདོད་ན་དྲ་ཚིགས་འདི་རེད་། https://www.uscirf.gov/news-room/press-releases-statements/uscirf-reiterates-call-appointment-special-coordinator-tibetan\nགཞན་ཨ་རིའི་གཞུང་ཞབས་པ་དང་། ཨ་རིའི་བོད་པ་ཚུད་པའི་ཨ་རི་བ་ཚོ་བོད་ཡུལ་དུ་འགྲོ་བར་ཆོག་ཆེན་མི་སྤྲད་མཁན་རྒྱའི་ལས་བྱེད་པའི་མིང་སོགས་ཀྱི་སྙན་ཞུ་ཋམ་སྲིད་གཞུང་གིས་ཨ་རའི་ཁྲིམས་བཟོ་ལྷན་ཚོགས་ལ་འབུལ་དགོས་ཀྱང་། ཁོང་ཚོས་སྙན་ཞུ་ཕྱིར་འགྱངས་བྱེད་བཞིན་ཡོད་པའི་བསྐོར་། ཧོང་གོང་གི་རྒྱའི་ལྷོ་ཕྱོགས་དྲ་ཚིགས་སུ་འདུག་པས་ཤེས་འདོད་ན་འདི་རེད་། https://www.scmp.com/news/china/diplomacy/article/3046650/us-state-department-report-tibet-month-overdue-congressional\nཋམ་གྱིས་ཨ་རིའི་གཞུང་གི་འཛིན་སྐྱོང་འོག་ཡོད་པའི་སྐད་ཡིག་འདྲ་མིན་ལམ་གྱི་བརྙན་འཕྲིན་དང་རླུང་འཕྲིན་ཁང་གི་འགྲོ་སོང་ཉུང་ནས་ཉུང་དུ་བཏང་ཡོད་ལ་། དེའི་ནང་དུ་ VOA དང Radio Free Asia་ཚུད་ཡོད་པས་བོད་ལ་མཚོན་ན་གྱོང་གུད་ཐེབས་ཀྱི་ཡོད་། དེའི་བསྐོར་རྒྱས་བ་ཤེས་འདོད་ན་དྲ་ཚིགས་འདི་རེད་། https://www.rferl.org/a/trump-administration-2020-budget-request-calls-for-closure-of-three-rfe-rl-language-services/29828716.html\nགསུམ་པ་། ཨ་རི་ནི་འཛམ་གླེང་སྟེང་ཁྲིམས་ཀྱིས་བསྐྱངས་བའི་རྒྱལ་ཁབ་དང་། མང་གཙོ་། འགྲོ་བ་མའི་ཐོབ་ཐང་སོགས་ཀྱི་མཚོན་རྟགས་ལྟ་བུ་ཡིན་མོད་ཀྱང་། ཋམ་ནི་དེ་ལས་ལྡོག་དེ་རང་ཉིད་ཁོ་ན་མ་གཏོགས་ཁྲིམས་ལུགས་དང་མང་གཙོ་ལ་གོང་བསྐུར་མི་བྱེད་པ་མ་ཟད་། དུས་རྒྱུན་དུ་རྫུན་བཤད་པ་། དགྲ་ལ་བྱམས་ཤིང་གཉེན་ལ་སྡང་བ་། མིས་བྱས་ཉེས་ལ་བརྟེན་ཏེ་གོ་ལའི་ཚ་དྲོད་འཕེལ་བ་རྟོག་བཟོ་རེད་ཟེར་བ་། འཇིག་རྟེན་འདིའི་སྒང་ན་ཆབ་སྲིད་སོགས་ཀྱིས་དཀའ་ངལ་ཡོད་པའི་མི་རིགས་ལ་། ཨ་གཞུང་གིས་དངུལ་སོགས་ཀྱིས་རོགས་རམ་བྱེད་བཞིན་པ་དེ་དག་ཉུང་ནས་ཉུང་དུ་གཏོང་ཐབས་འབད་ཀྱི་ཡོད་པས་། གལ་སྲིད་ཁོའི་འདོད་པ་དེ་ལམ་འགྲོ་སོང་བ་ཡིན་ན་བོད་པའང་གཞན་པ་ནང་བཞིན་ཆབ་སྲིད་དང་དཔལ་འབྱོར་སོགས་ཀྱི་ཕྱོགས་ནས་གྱོང་གུད་ཕོག་གི་ཡོད་པ་ཤེས་ཀྱི་གལ་ཆེན་པོ་རེད་།\nངས་གུང་ཁྲན་ཆེད་དུ་གང་ཡང་མ་བཤད་། རྒྱུ་མཚན་ནི་། ང་གུང་ཁྲན་མིན་།\nདེའི་རྗེས་ཁོང་ཚོ་སྤྱི་ཚོགས་རིང་ལུགས་བའི་སྟེང་དུ་སླེབས་ཡོང་ཡང་། ངས་སྤྱི་ཚོགས་རང་ལུགས་པའི་ཆེད་དུ་གང་ཡང་མ་བཤད་། རྒྱུ་མཚན་ནི་། ང་སྤྱི་ཚོགས་རིང་ལུགས་པ་མིན་།\nདེའི་རྗེས་ཁོང་ཚོ་ངལ་རྩོལ་མཉམ་མབྲེལ་པའི་སྟེང་དུ་སླེབས་ཡོང་ཡང་། ངས་ངལ་རྩོལ་མཉམ་འབྲེལ་བའི་ཆེད་དུ་གང་མ་བཤད་། རྒྱུ་མཚན་ནི་། ང་ནི་ངལ་རྩོལ་མཉམ་འབྲེལ་པ་མིན་།\nདེའི་རྗེས་ཁོང་ཚོ་ངའི་སྟེང་དུ་སླེབས་ཡོང་སྐབས་། ངའི་ཆེད་དུ་སྐད་ཆ་བཤད་ནི་སུ་ཡང་ལྷག་མི་འདུག་། །\nཆེས་ཐོག་མ་ཁོང་ཚོ་སླེབས་ཡོང་ཞེས་བའི་སྙན་ངག་དེ་ནི་། འཛམ་གླིང་དམག་འཁྲུག་གཉིས་པ་མཇུག་སྒྲུལ་རྗེས་ལྗརམན་ཡེ་ཤེའི་ཆོས་དཔོན་མའཌིན་ནེམོལར( Martin Niemöller) ཟེར་བ་ཞིག་གིས་བྲིས་བ་ཡིན་ཞིང་། རྩོམ་དེའི་ནང་དོན་ནམ་རྩོམ་དེ་འབྲི་དགོས་བའི་རྒྱུ་མཚན་ནི་། ཁོང་དང་ལྗརམན་བ་ཚོ་དཔའ་ཞུམ་དེ་(Nazi)ན་ཙས་ཁ་གཏད་དུ་ལངས་མ་ཐུབ་པར(nazi)ན་ཙས་གང་བྱས་རྗེས་སུ་འབྲངས་དེ་། མཐའ་མ་(Nazi)ན་ཙས་སྟོབས་རྒྱས་སྐབས་ཁོང་ཚོའི་དད་མོས་མི་གཅིག་པ་དང་། རིགས་རུས་མི་གཅིག་པ་། སྤྱི་ཚོགས་ཀྱི་རིན་ཐང་ལྟ་ཚུལ་མི་གཅིག་བ་ཚོ་གཅིག་རྗེས་གཉིས་ཐུད་ཀྱིས་རྩ་རྫོགས་བྱས་དེ་། འཇིག་རྟེན་འདིའི་སྟེང་དུ་དམག་འཁྲུག་ལངས་ནས་འགྲོ་བ་མི་གྲངས་ལས་འདས་བའི་ཚེ་སྲོག་ཤོར་བར་ཕངས་སེམས་དང་། གོ་སྐབས་ཡོད་དུས་ཁོང་དང་ལྗརམན་བ་ཚོ་(Nazi)ན་ཙས་ཁ་གཏད་དུ་མ་ལངས་བར་འགྱོད་པའམ་ཉེས་བ་ངོས་ལེན་བྱས་ནས་བྲིས་བ་ཞིག་རེད་འདུག་།\nརེད་དེ་། རྩོམ་དེ་བྲིས་ནས་དུས་རབས་གཅིག་ཙམ་བུད་སོང་མོད་ཀྱང་། རྩོམ་དེ་ནང་དོན་ནི་ཁ་སང་ལས་ཀྱང་དེ་རིང་གོང་ཐང་ཆེན་པོ་རེད་། རྒྱུ་མཚན་ནི་། བརྡ་འཕྲིན་དུས་རབས་འདིར་སྲིད་དབང་སྒེར་སྤྱོད་ལ་དགའ་བ་ཚོ་དང་། རང་དོན་ཁོ་ན་ཉེར་བའི་སྐབས་འཚོལ་བ་དང་ཆབ་སྲིད་པ་། ཕྱོགས་རིས་ཆེ་བའི་གསར་འགྱུར་ཁང་དག་གིས་བརྡ་འཕྲིན་ལམ་ནས་ཁུངས་ལུང་མེད་པའི་འཆལ་གཏམ་དང་། གསར་འགྱུར་འཆལ་བོས་རིག་རུས་མི་གཅིག་པའི་མིའི་བར་དང་། ལྟ་ཚུལ་མི་གཅིག་པའི་ཚོགས་པའི་བར་འགལ་ཟླ་བཟོས་དེ་ཁོང་ཚོས་བསམ་དོན་འགྲུབ་ཐབས་བྱེད་ཀྱི་ཡོད་། དེའི་ཕྱིར་། འུ་ཅག་སྒང་བ་བོད་པའི་སྐད་གཉིས་སྨྲ་བ་ཚོ་འགྱོད་པ་རྗེས་ནས་སྐྱེས་ན་བླུན་པོ་ཡིན་ཟེར་བའི་དཔེ་ཡི་རྗེས་སུ་མི་འགྲོ་བར་། གསར་འགྱར་གང་ཞིག་ལ་ལྟས་བ་ཡིན་ཡང་། དེ་དག་གི་ལྟ་བ་དང་དམིགས་ཡུལ། ད་དུང་དེ་དག་གི་ཁུངས་ལུང་གང་ཞིག་ཡིན་མིན་ཀྱི་བདེན་པ་ངེས་བར་དུ་འཚོལ་དགོས་ཤིང་། ལྷག་པར་མང་བཙོ་རྒྱལ་ཁབ་ཞིག་ལ་མཚོན་ན་། ཡོད་ཚད་ཁྲིམས་ཀྱི་འོག་ན་ཡོད་པ་ལས་རེ་འགའ་སྟེང་དང་ཁ་ཤས་འོག་ན་ཡོད་པ་ལྟ་བུ་མིན་པས་། རྒྱལ་ཁབ་དེའི་དབུ་ཁྲིད་ཚོ་དང་། ཆབ་སྲིད་པ་ཚོས་ཁ་ནས་ཅི་ཞིག་བཤད་པ་དང་། ལག་ལེན་གང་ཞིག་བྱེད་པའམ་བྱ་བ་ཅི་ཞིག་ཐག་བཅད་པ་དེ་། རྒྱལ་ཁབ་དེའི་ཁྲིམས་ལུགས་དང་མཐུན་མིན་ཡང་དག་པ་ཤེས་དགོས་ཤིང་། གལ་སྲིད་ཁོང་ཚོས་བྱས་ལས་རྣམས་ཁྲིམས་དང་ཡོངས་སུ་འགལ་ཡོད་ན་། གནས་ལུགས་དང་བདེན་པར་བརྟེན་ནས་ངོ་རྒོལ་བྱ་དགོས་བ་ལས་། ཡོད་ཚད་གཞན་ཟེར་ཁོ་ནས་རྗེས་སུ་འབྲང་བའམ་རི་བོང་ཅལ་འགྲོགས་བྱས་ན་། རང་ཉིད་གསར་འགྱུར་ཁང་དེ་དང་ཆབ་སྲིད་པ་དེའི་བྲན་གཡོག་དུ་གྱུར་བ་མ་ཡིན་ནམ་???\n2020 Sep 6, in སྣ་ཚོགས། |\n“ དོན་དངོས་སུ་ཋམ(Trump)སུ་ཡིན་ནམ། (༥) ”སྐོར་ལ་མཆན་ 16 འདུག\nངས་དཔྱད་པ་བཏང་བ་ནོར་མེད་ན། ད་ལྟའི་སྲིད་འཛིན་འདི་སྐྱར་དུ་ཐོབ་ངེས་རེད། པྲོག་ཞུ་ན་ཚ་འདིས་འཛམ་གླིང་སྤྱི་དང་ཁྱད་པར་དུ་ཨ་རིའི་དཔལ་འབྱོར་ལ་གྱོང་གུད་ཧ་ལས་པ་ཐེབས་པ་རེད། ལྷག་པར་དུ་སྲིད་འཛིན་ནས་ན་ཚ་སྔོན་འགོག་ཀྱང་ཧ་ཅང་ཚགས་ཚུད་པོ་བྱུང་མེད་པ་གསལ་པོ་རེད། འོན་ཀྱང་ན་ཚ་འདིས་ཨ་རིའི་དཔལ་འབྱོར་ལ་གྱོང་གུད་ཐེབས་ཀྱང་ད་ལྟའི་སྲིད་འཛིན་ཁྲོ་ཕུར་སྐྱར་དུ་ཐོབ་པར་གྲོགས་བྱེད་ངེས་རེད། རྒྱུ་མཚན་ནི། ད་ལྟ་འཛམ་གླིང་མི་མང་གིས་རྒྱ་ནག་དགྲ་ལྟར་འཛིན་གྱི་ཡོད། ལྷག་པར་དུ་ཨ་རིའི་མི་མང་གིས་རྒྱ་དམར་ལ་ལྟ་སྟངས་ཡག་པོ་མེད། དེ་བས་ཀྱང་མི་རིགས་ནག་པོ་ཚོ་དང་མི་དཀྱུས་མ་མང་པོ་ཞིག་གིས་རྒྱ་དམར་ཚང་དགྲ་ལྟར་འཛིན་གྱི་ཡོད། དེའི་ཕྱིར་རྒྱ་ནག་གི་ཁ་གཏད་ལ་ད་ལྟའི་སྲིད་འཛིན་འདི་ལས་ལྷག་གཅིག་མེད་པའང་ཚང་མས་ཤེས་ཀྱིན་ཡོད། ཨ་རིའི་མི་དཀྱུས་མ་ཕལ་མོ་ཆེས་དང་ཐ་ན་མི་རིགས་ནག་པོ་ཚོས་ཀྱང་ད་ལྟའི་སྲིད་འཛིན་ལ་དགའ་མོས་ཆེན་པོ་མེད་ཀྱང་རྒྱ་ནག་ལ་ཁ་གཏད་གཅོག་ཕྱིར་སྲིད་འཛིན་ཁྲོམ་ལ་འོས་ཤོག་བླུག་ངེས་རེད། །\n#2 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nSeptember 7th, 2020 at 7:19 am\nད་ལྟའི་སྲིད་འཛིན་ལ་གོ་ས་སྐྱར་དུ་ཐོབ་དང་མི་ཐོབ་ངས་མི་ཤེས་ཀྱང་། ཨ་རིའི་མི་མང་གི་ངོས་ནས་ཁོ་སྐྱར་དུ་མི་འདེམས་པ་ནི་ངས་ཐག་བཅད་ཐུབ་། རྒྱུ་མཚན་ནི་། དེ་སྔོན་མི་མང་གི་ངོས་ནས་ཁོ་ལ་ཐོབ་མེད་།\nཨ་རི་བ་མང་པོ་ཞིག་རྒྱའི་སྟེང་ལ་ཁོང་ཁྲོ་ལངའ་བ་བདེན་ཀི་མོད་། དེ་བས་ཨ་རི་བ་མང་བ་ཞིག་་སྲིད་གཞུང་དང་ལྷག་པར་Tump གྱི་སྟེང་ལ་ལངས་ཀི་ཡོད་། རྒྱུ་མཚན་ནི་། རྒྱ་ནད་ཡོངས་སྐབས་ཋམ་ལ་རྒྱལ་ཡོངས་རང་གྱིས་ནད་ངན་སྔོན་འགོག་ཐབས་ལམ་མེད་པ་མ་ཟད་། དེ་ནི་མིས་རྟག་བཟོ་ཡིན་ཚུལ་དང་། མཐའ་མ་མི་གང་མང་ཞིག་ན་སྐབས་ཋམ་གྱིས་དེ་ནི་སྒྱུ་འཕྲུལ་བཞིན་ཡལ་འགྲོ་རེད་ཅེས་དང་། ཡང་སྤྱིད་ཀ་འཆམ་ནད་བཞིན་མེད་འགྲོ་རེད་ཅེས་འགོ་བསྐོར་བཏང་བ་རེད་། ནད་ངན་ཀྱིས་ཉིན་རེ་མི་མང་་སྟོང་ལས་རྒལ་བའི་གི་ཚེ་སྲོག་འཕྲོག་སྐབས་་། ཡང་ཋམ་གྱིས་ཤ་ལྤགས་པར་གློག་འོད་རྒྱབ་པ་དང་ནད་རྡུལ་སྔོན་འགོད་རྫས་འགྱུར་གཙང་སྤྱོད་གཙང་མ་བཟོ་བྱེད་འཐུང་ན་ཕན་ཚུལ་བཤད་ནས་མི་ཁ་ཤས་ཤི་བའང་ཡོད་།\nགང་ལྟར་བོད་མི་གང་མང་ཞིག་གིས་ཨ་རི་སྲིད་ཡོད་ཚད་ལས་ཋམ་ནི་རྒྱའི་སྟེང་ལ་མཁྲེགས་ཤོས་སུ་འདོད་གི་འདུག་། དེའི་ཕྱིར་ངས་དེ་བསྐོར་ལ་ཆུ་ཚོད་མང་ཙམ་བཏངས་བ་ཡིན་མོད་ཀྱང་། ངས་ལྟས་ན་ཋམ་ལ་སྲིད་འཛིན་སྔུན་མ་ནང་བཞིན་་བོད་ཀྱི་བསྐོར་ལ་ལངས་ཕྱོགས་འདི་ཡིན་ཞེས་བརྟན་པཔ་ཧང་ཡང་མི་འདུག་།ལ་དོན་་དངོས་སུ་རྒྱའི་སྟེང་ལ་མཁྲེགས་ཤོས་རེད་མི་འདུག་།\n༡, ༢༠༡༦ ལོར་སྲིད་འཛིན་འདྲན་བསྡུར་སྐབས་ཁོས་རྒྱ་ལ་ཚིག་ངན་མང་པོ་བཤད་ཡོད་། ཁོའི་བུ་མོའི་མག་པས་རྒྱ་ནག་ནས་ཚོང་ལས་ཁང་སྒོ་གསར་ཕྱེས་རྗེས་ཁོའ་ཚིག་ངན་དག་མཇའ་ལྟར་ཡལ་སོང་། དེའི་་རྗེས་ཨ་རྒྱའི་ཚོང་འབྲེལ་ལ་བརྟེན་ནས་ཋམ་རྒྱའི་བར་ཚིག་ངན་བཤད་རེ་བྱས་སོང་ཀྱང་དོན་དངོས་སུ་ཁོས་མཁྲེམས་པོ་བྱས་མེད་། སྐབས་དེར་ཁོས་རྒྱས་ཧོང་གོང་དང་ཡུ་གུར་ལ་དྲག་གནོན་བྱས་བ་རྒྱའི་བདེ་འཇགས་ཆེད་དགོས་ངེས་རེད་ཟེར་ཡོད་། རྒྱ་ཁོང་ཁྲོ་མི་ལངས་ཆེད་ཨ་རིའི་ཉམ་འབྲེལ་རྒྱལ་ཚོགས་སྐུ་ཚབ་ Nikki Haley ༧གོང་ས་མཆོག་ལ་མཇལ་དུ་འཇུག་མེད་། ད་དུང་། ༢༠༡༨/༤/༨/ ཉིན་ཁོས་དོན་དག་ཅི་ཞིག་བྱུང་ཡང་རྒྱའི་སྲིད་འཛིན་ Xi ་དང་ང་གཉིས་ནམ་ཡང་གྲོགས་པོ་ཡིན་ཟེར་ཡོད་། མི་བདེན་འདོད་ན་ཁོའ་Twitterའདི་ལ་ལྟོས་དང་་ཤེས་ཡོང་།\n༢,དེ་རིང་ཡང་སྐྱར་ཁོ་དང་ཁོའི་ཕྱི་འབྲེལ་བློན་ཆེན་ཀྱིས་རྒྱའི་སྟེང་ལ་ཚིག་ངན་ཡོད་ཚད་བཤད་ཀྱི་ཡོད་། དེ་ནི་ཁོ་ལ་རྒྱ་ནད་འགོག་པའི་ཐབས་ཤེས་མེད་པ་དང་། སྲིད་འཛིན་འོས་བསྡུར་ཐོན་ཡོད་པས་གནས་སྐབས་ཙམ་གྱི་ཆབ་སྲིད་དགོས་མཁོ་ལས་འོ་བསྡུ་ཚར་རྗེས་སྔོན་མ་ནང་བཞིན་ཡལ་འགྲོ་ཡི་རེད་། རྒྱུ་མཚན་ནི་། ཐེངས་དང་པོ་ནད་ངན་ཡོང་སྐབས་ཁོས་རྒྱ་ལ་བསྟོད་པ་བྱས་ཡོད་པ་ཁོའི་Twitter འདི་ལ་ལྟོས་དང་ཤེས་ཡོང་ང་།\n#3 ལས་དབང་། ་ལགས་ཀྱིས་སྤེལ་དོན།:\nSeptember 8th, 2020 at 3:25 pm\nཁྱེད་རྣམས་ནས་གོ་ནོར་མ་ཐེབས་རོགས། ངས་འདི་འདྲ་ཞིག་དྲི་དགོས་དོན་ནི་ཁ་རྩོད་ཡོང་བའི་ཆེད་དུ་མིན་ལ་ཟུར་མཆན་ཡོང་བའི་ཆེད་དུ་དེ་བས་མིན། གལ་ཏེ་ཁྱེད་རྣམ་པས་ངའི་ལངས་ཕྱོགས་ལ་མོས་མཐུན་མ་གནང་ཡང་དེ་འོས་ཤིང་འཚམས་པ་ཞིག་རེད། གང་ཞེ་ན་མི་ཚང་མར་རང་ཉིད་ལ་བསམ་ཚུལ་མི་འདྲ་བ་ཡོང་ཆོག་གི་རེད།\nཁྱེད་རྣམ་པས་དགོངས་པ་ཞིག་བཞེས་དང་། གལ་ཏེ་ཁྱེད་རྣམ་པའི་དགོངས་པར་སྲིད་འཛིན་ཁྲོམ་ཕུ་ནི་མི་འགལ་འཛོལ་ཅན་ཞིག་རེད་བསམ་ན། དེ་དངོས་ཡོད་དང་མཐུན་པ་ཞིག་རེད། ཁྲོམ་ཕུ་ནི་ནེའུ་ཡོག་པ་ཞིག་རེད། ཁྲོམ་ནི་གཤིས་རྒྱུད་རྩིང་པོ་དང་སྐབས་རེ་སྤྱོད་པ་རྩུབ་པོ་ཡོད་པ་ཞིག་ཡིན། ཁོང་གི་སེམས་ཁམས་ལ་འཕོག་ཐུག་འགྲོ་ལས་སླ་པོ་ཡོད་ལ་རླུང་ཡང་ལང་ཆོག་ཆོག་ཡིན། གལ་ཏེ་ཁྲོམ་ཕོ་ཡི་དགྲ་རུ་ལང་ཚེ། ཁོང་ནི་གཅིག་ལན་གཅིག་དང་གཉིས་ལན་གཉིས་སློག་མཁན་ཞིག་ཡིན། གསར་འགྱུར་བརྒྱུད་ལམ་ཁག་ཁྲོམ་ཕུ་ལ་ཞེན་པ་གཏིང་ནས་ལོག་གི་ཡོད། གང་ལཊ་ཞེ་ན། གསར་འགོད་པ་ཚོས་འགོད་འདོད་མེད་པའི་གནས་ཚུལ་རྣམས་ཁྲོམ་ཕུས་ཕྱི་བསྒྲགས་བྱེད་ཀྱི་ཡོད།\nད་དུང་ཁྱེད་རྣམ་པར་ཞུ་རྒྱུར། ཁོང་གིས་གྲུབ་འབྲས་ཡོང་ཕྱིར་ཚ་འདེད་བྱེད་མཁན་ཞིག་ཡིན་པས། གལ་ཏེ་ཁྱེད་ཀྱིས་ཁྲོམ་ཕུ་ལྟར་ལས་ཀ་ཧུར་ཐག་འབད་ཐག་མ་བྱས་ཚེ་ཁྱེད་ཉིད་དེ་མ་ཐག་ལས་ཀ་ནས་གནས་དབྱུང་གཏོང་གི་རེད། ཁྲོམ་ཕུ་ནི་དྲི་བ་མང་པོ་དྲི་མཁན་ཞིག་ཡིན། ཁོང་གི་དྲི་བ་འདྲི་སྐབས་ཆབ་སྲིད་ཀྱི་ཚིག་ཚོགས་སྙན་པོའི་ཟབ་སྦྱོར་མེད་པའི་དྲི་བ་འདི་ཚོ་ལྟ་བུ་ཡིན།༼སྡུག་ཤི་འདི་གང་འདྲ་རེད་དམ།༽\nལོ་ངོ་བཅུ་ཕྲག་མང་པོའི་རིང་འཕྲོད་བསྟེན་ལས་གཉེར་པ་ཚོས་ཁ་རས་ཐེར་འབུམ་མང་པོ་ཐེངས་མ་གཅིག་བེད་སྤྱོད་བྱས་རྗེས་གཡུག་ཀྱང་བྱེད་ཀྱི་ཡོད། ཁྲོམ་ཕུས་སྡུག་ཤི་་ཁ་རས་དེ་ཚོ་གཡུག་དགོས་དོན་གང་ཡིན། དུག་སེལ་བྱས་ཏེ་བེད་སྤྱོད་ཐེངས་མ་མང་པོ་མི་བྱེད་པ་གང་ཡིན་ཞེས་འདྲི་སྐབས། འཕྲོད་བསྟེན་ལས་གཉེར་པ་ཚོས་ཁྲོམ་ཕུ་ནི་གླེན་པ་གླེན་ནག་རེད་ཞེས་བརྗོད། ད་ལྟ་འཕྲོད་བསྟེན་ལས་གཉེར་བ་ཚོ་གང་འདྲ་བྱེད་བཞིན་ཡོད་དམ། ཁོང་ཚོས་བེད་སྤྱོད་བྱས་པའི་ཁ་རས་དེ་ཚོ་དུག་སེལ་བྱས་ཏེ་བེད་སྤྱོད་ཐེངས་མ་མང་པོ་བྱེད་བཞིན་ཡོད།\nཁྲོམ་ཕུས་མྱུར་སྐྱོབ་གྲུ་ཟིང་སྨན་ཁང་བདུན་ཕྲག་གཅིག་གི་ནང་ལ་གྲ་སྒྲིག་ཟིན་མཁན་ཞིག་ཡིན། གལ་ཏེ་གཞན་པ་ཡིན་ན་གཞུང་ཞབས་ཀྱི་དཔོན་ཉམས་སྟོན་ཏེ་བདུན་ཕྲག་མང་པོའམ་ཡང་ན་ཟླ་བ་ཁ་ཤས་ཡང་འགོར་སྲིད། མི་ཚོས་བདུན་ཕྲག་གཅིག་གི་ནང་སྟབས་བདེ་སྨན་ཁང་སྐྲུན་མི་ཐུབ་ཞེས་བརྗོད་རུང་\nརྣམས་བཀག་སྡོམ་བྱེད་མཁན་དང་པོ་དེ་ཡིན། སྐབས་དེ་དུས་མང་གཙོ་ཚོགས་པ་དང་། རང་མོས་རིང་ལུགས་པ། དེ་བཞིན་གཡོན་ཕྱོགས་གསར་འགྱུར་བརྒྱུད་ལམ་ཁག་གིས་སྐད་ངན་བརྒྱབ་ཏེ་ཁྲོམ་ཕུ་ནི་ཕྱི་མིར་སྡང་འཛིན་པ་དང་མི་རིགས་འཐེན་འཁྱེར་བ་རེད་ཞེས་ཁ་སྡུང་དྲག་པོ་བཏང་། འོན་ཀྱང་ད་ཆ་ཁོང་ཚོས་བརྗོད་རྒྱུར་ཕྱི་མི་འགྲུལ་བཞུད་པ་དག་བཀག་སྡོམ་མགྱོགས་ཙམ་བྱས་མེད་པའི་རྒྱུ་མཚན་གང་ཡིན་པ་དེ་ཤེས་འདོད་ཡོད་ཅེས་ཟུར་ཟའི་དྲི་བ་འདོན་བཞིན་ཡོད།\nཁྲོམ་ཕུ་ནི་མང་གཙོ་ཚོགས་པ་དང་། རང་མོས་རིང་ལུགས་པ། དེ་བཞིན་གཡོན་ཕྱོགས་གསར་འགྱུར་བརྒྱུད་ལམ་ཁག་གི་\nཁ་རྡུང་གི་ཁྲོད་དུ་སྲིད་འཛིན་འོས་མིའི་ལངས་ཕྱོགས་ནི་མཐའ་མཚམས་བདེ་འཇཊ་འགན་སྲུང་དང་ཨ་རི་བ་ཚོའི་འགོ་སྟོན་འཚོ་སྐྱོང་བྱེད་ཀྱི་ཡིན་བརྗོད་མཁན་དེ་ཡིན། ༼ཨོ་བྷ་མཱ་དང་ཁ་ལིན་ཕྲོན་གཉིས་ནས་མཐའ་མཚམས་ཀྱི་དཀའ་ངལ་དེ་གླེང་སློང་བྱས་ཡོད། འོན་ཀྱང་ཁོང་གཉིས་ལ་དཀའ་ངལ་དེ་སེལ་བའི་འཇོན་ཐང་མེད་པའི་རང་མདོག་བསྟན་ཡོད།༽ ཁྲོམ་ཕོ་ཡིས་མཐའ་ཁོབ་ནས་ཡོང་བའི་ནད་ངན་དེའི་ཁྲོད་མཐའ་མཚམས་ཚང་མ་སྒོ་བརྒྱབས་སྐབས་གཡོན་ཕྱོགས་ཚོགས་པའི་ཁ་རྡུང་་གི་ངུ་སྐད་སྔར་བས་ཀྱང་ཇེ་ཆེར་སོང་། དེ་རྗེས་ཡོ་རོབ་སྤྱི་མཐུན་ཐེ་བའི་འཛམ་གླིང་གཞན་ཚང་མས་ཀྱང་ཁྲོམ་ཕོ་ཡིས་ལག་བསྟར་བྱས་པ་ལྟར་མཐའ་མཚམས་སྒོ་བརྒྱབས།\nཁྲོམ་ཕོ་ཡི་སྲིད་ཇུས་ནི་ག་དུས་ཡིན་ནའང་ཨ་རི་ལེགས་གཅོད་བྱ་རྒྱུ་དེ་ཨང་དང་པོར་བཞག་གི་ཡོད། ལོ་ངོ་དུ་མ་ཞིག་གི་རིང་ལ་ཨ་རི་བ་ཚོའི་འཚོ་བའི་ཐོག་དབུལ་ཕོངས་ཀྱིས་མནར་མིན་མ་ལྟོས་པར་ཨ་སྒོར་ཐེར་འབུམ་མང་པོ་ཕྱི་རྒྱལ་ཁབ་ཁག་ལ་གཏོང་གི་ཡོད་པ་དེར་མི་མང་གིས་སྐྱོན་བརྗོད་བྱེད་བཞིན་ཡོད། ཁྲོམ་ཕོ་ཡིས་དངུལ་ལོར་ཕྱི་ཕྱོཊ་སུ་གཏོང་ཡས་དེ་ཆེས་ཉུང་འཕྲིར་བཏང་ཡོད།\nཁྲོམ་ཕོ་ཡིས་ཁོ་རང་གི་བསམ་ཚུལ་ལ་འགྱུར་བ་གཏོང་གི་ ཡོད་དམ། ཡོད་དང་ཡོད།\nསྲིད་འཛིན་ཞིག་ཡིན་པས་ཆ་ནས་ལས་དོན་ཆེད་ནུས་ཤུགས་གང་ཡོད་འདོན་མཁན་ཁྲོམ་ཕུ་ལྟ་བུའི་སྲིད་འཛིན་ད་ལྟ་བར་བྱུང་མ་མྱོང་ལ། ཁོང་གི་ལས་ཡུན་དུས་ཚོད་ནི་ཉིན་མཚན་དུས་དྲུག་ཏུ་རྒྱུན་བསྲིང་གི་ཡོད། ཁྲོམ་ཕུ་རང་གི་གཞུང་ལས་ཁངདུ་འཛུལ་ནས་ལས་དོན་ལ་གཡོལ་གྱི་མེད་ལ། ཁོང་གི་བྱ་སྤྱོད་ཚང་མ་མི་མང་གིས་མཐོང་ཆོས་སུ་ཡོད། ལས་དོན་གང་ཞིག་བྱས་ཡོད་མེད་ཉིན་རེ་བཞིན་གསལ་བསྒྲགས་གནང་གི་ཡོད།\nཁྲོན་ཕུ་ཡིས་མི་མང་ཚོ་བློ་སྟོབས་སྐྱེས་ཕྱིར་ལེགས་པའི་ཕྱོགས་ནས་གནས་དོན་གླེང་ཚེ། གཡོན་ཕྱོགས་རིངལུགས་པས་ཁོང་ལ་རྫུན་གཏམ་སྨྲ་མཁན་ཞེས་བརྗོད། ཁོང་ནས་དངོས་ཡོད་གནས་ཚུལ་ཐད་ཀར་བརྗོད་ཚེ། གཡོན་ཕྱོགས་རིང་ལུགས་པས་ཁོང་ལ་མི་མང་བློ་སྟོབས་སྐྱེ་རུ་བཅུག་དགོས་ཞེས་བརྗོད། གང་ལྟར། ཁྲོམ་ཕུས་ཅི་ཞིག་བྱས་ཀྱང་གཡོན་ཕྱོགས་རིང་ལུགས་པས་རྐང་བཙུགས་ནས་སྐྱོན་བརྗོད་བྱས་ཏེ་འུ་ཐུག་དགོས་བཟོ་གི་ཡོད། ཡིན་ནའང་ཁྲོམ་ཕུ་ནི་ཁོང་ཚོའི་འགོག་ཐབས་ལ་དཔའ་ཞུམ་མཁན་ཞིག་ནམ་ཡང་མིན།\nབདུན་ཕྲག་གཅིག་གི་ནང་ཉིན་དྲུག་དང་། ཐ་ན་གཟའ་ཉི་མར་ཐེངས་གཉིས་ཙམ་མི་མང་དཀྱུས་མ་མཉམ་དུ་འབྲེལ་བ་བྱེད་མཁན་འགོ་ཁྲིད་ཁྲོམ་ཕུ་ལྟ་བུ་ཞིག་དང་། ཆབ་སྲིད་ཀྱི་མཛེས་བཟོས་རྒྱན་པ་དང་། སྔ་ས་ནས་གྲ་སྒྲིག་བྱས་་པའི་བཏམ་བཤད་རམ་འདེགས་འཕྲུལ་ཆས་སྟེང་ཀློག་པ། དེ་བཞིིན་དྲི་བ་དྲི་ལན་ཀྱང་སྔ་ས་ནས་གྲ་སྒྲིག་ཟིན་པའི་ཆབ་སྲིད་པ་བཅོས་མ་དེ་དག་དང་བསྡུར་ན་ཁྲོམ་བུ་ནི།——\nJust consider this…when you think the President isajerk; he is.\nHe’s the guy that campaigned on securing the border – protecting America – in the face of screaming Democrats and the liberal media. (Both Clinton and Obama talked aboutacrisis at the border and Obama did some things to address the crisis, but they proved insufficient.) When Trump shut down borders in the midst of the coronavirus virus, they screamed louder. Then the rest of the world followed suit, including the European Union with travel between their member countries. His policy is always ‘America First.’ For many years we have complained about sending billions abroad, while Americans suffer here. He’s minimized that outflow of money.\nTrump is working harder than I’ve ever seenaPresident work. Twenty-four-hour days. He isn’t hiding in his office; he’s out front – Briefing – every day.\nI’ll take this kind of leadership six daysaweek and twice on Sunday overa“polished, nice guy” politician who reads prepared speeches fromateleprompter and answers pre-scripted questions——\nHe is my President…\nSeptember 9th, 2020 at 1:41 am\nལས་དབང་གིས་ཡག་པོ་བཤད་འདུག འོན་ཀྱང་མི་ཁ་ཅིག་ལ་གོ་བརྡ་གཏན་ནས་འཕྲོད་ཀྱི་མ་རེད། དེའི་ཕྱིར་ངས་འདིར་སྨྲ་མཚམས་བཞག་པ་ཡིན། ཨ་རིའི་མི་མང་ལྐུག་པ་མ་རེད། ཁྲོམ་ཕུ་སྐྱར་དུ་རྒྱལ་ཁ་ཆེན་པོའི་ངང་ནས་ཐོབ་ཀྱི་ཡིན་པ་ཐེ་ཚོམ་མེད་པ་རེད། སྤྱིར་དམངས་གཙོ་ཚོགས་པར་ཐོབ་ན་ཆོག་མོད། ཐ་ན་བྱང་ཁ་ལའི་ཧྥོར་ན་གཅིག་བུར་འོས་ཤོག་༥༥་ཡོད་པ་རེད། མངའ་སྡེ་མང་པོ་ཞིག་ལ་འོས་ཤོག་གསུམ་དང་ལྔ་ལས་མེད་པ་རེད། ཡིན་ཡང་མངའ་སྡེ་ཕལ་མོ་ཆེས་ཁྲོམ་ཕུ་ལ་དགའ་མོས་བྱེད་ངེས་རེད། རྒྱུ་མཚན་ཅི་ཕྱིར་ན་དམངས་གཙོ་ཚོགས་པས་དྲང་བདེན་མ་ཡིན་པའི་ངང་ནས་ཁྲོམ་ཕུ་སྲིད་འཛིན་ལ་བསྡད་པ་བཟུང་ཕུད་ཅི་ཐུབ་བལྟས་སོང་། དེ་ནི་ནོར་འཁྲུལ་ཚབས་ཆེ་ཤོས་ཏེ་རེད། མི་མང་ལྐུག་པ་མིན་སྟབས། ད་རེས་དམངས་གཙོ་ཚོགས་པ་ཕམ་ངེས་རེད། །\n#5 བན་དེ་བ། ་ལགས་ཀྱིས་སྤེལ་དོན།:\nSeptember 9th, 2020 at 3:11 am\nཊམ་གྱིས་བོད་དོན་གང་ཡང་སྒྲུབ་མེད། ཨ་རིའི་སྲིད་འཛིན་ཕལ་ཆེ་བས་གོང་ས་མཆོག་ཕོ་བྲང་དཀར་པོར་གདན་ཞུས་སམ་མཇལ་འཕྲད་གནང་ཡོད་འོན་ཀྱང་ཊམ་གྱིས་གང་ཡང་་བྱས་མེད། གོང་ས་མཆོག་གི་སྐོར་ལ་ཁོས་ཚིག་གཅིག་ཀྱང་བཤད་ཕོད་མེད། རང་ཉིད་ཀྱིས་ཏོག་དབྱིབས་ནད་འགོག་བྱེད་མ་ཐུབ་པར་ཁག་རྒྱ་ནག་ལ་བཀལ་སོང། རྒྱལ་ཁབ་གཞན་སུ་དང་མ་འདྲ་བར་ཨ་རིར་ན་མཁན་མང་ཤོས་དེ་ཆགས་པ་རེད། མ་གཞི་ནས་ཊམ་ཟེར་བ་དེ་ཆོས་ལུགས་ཡེ་ཤུ་བ་ཁོ་ན་ལས་དད་སེམས་དང། མི་རིགས་སེར་པོ་ཁོ་ནར་ཕྱོགས་ཞེན། རྒྱལ་ཁབ་ཨ་རི་གཅིག་པོར་བསམ་མཁན་ཞིག་རེད། དེང་སང་དེ་འདྲ་ཡོང་ཐབས་མེད། འཛམ་གླིང་ཚང་མ་གཅིག་ལ་གཅིག་བརྟེན་རེད། ཨ་རི་བ་ཕྱུག་པོ་ཆགས་པ་ནི་རྒྱལ་ཁབ་སྤྲང་པོ་ཚོས་བཀའ་དྲིན་ཡིན། ཁོང་ཚོ་ཚན་རིག་སྔོན་ཐོན་བྱུང་ནས་ཁོང་ཚོས་གསར་བཟོ་བྱས་ནས་རྒྱལ་ཁབ་གཞན་ལ་འཚོང་བསྒྱུར་བྱེད་བཞིན་ཡོད། ད་ལྟ་འཛམ་གླིང་ཚང་མ་ཨ་རིའི་བྲན་གཡོག་རེད། རྒྱ་ནག་སྔོན་ཐོན་འབྱུང་བཞིན་བརྟེན་ཁོ་སྡང་ཞེན་བྱེད་ཀྱིན་འདུག ཉིན་ཞིག་རྒྱ་གར་སྔོན་ཐོན་སླེབས་དུས་ཁོང་ཚོས་རྒྱ་གར་ལ་གནོད་ཤུགས་སྤྲོད་ཀྱི་རེད། དེ་ནི་སྤྱིར་སྟངས་ཨ་རི་བའི་བསམ་ཚུལ་རེད།\n#6 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nSeptember 9th, 2020 at 7:42 am\nལས་དབང་གིས་བསམ་ཚུལ་དྲང་བོ་དང་ལྷག་་པར་ཚིག་མཚོན་མ་འདེབས་ཀྱི་མེད་པར་དགའ་སུ་ཡོད་། ཁ་བརྡ་ནི་བསམ་ཚུལ་བརྗེ་རེ་ལ་བརྟེན་ནས་ཡོང་བ་ཡིན་པས་ངས་ཁ་བརྡ་བྱེས་ཀྱི་ཡོད་པ་ལས་ལན་གང་མང་ཡོད་པའི་ཆེད་དུ་མིན་། རེད་དེ་། ཁྱེད་ཀྱིས་བཤད་ན་Trump གྱིས་ཁས་ལེན་ལག་ལེན་ལྟར་མཁན་ཞིག་རེད་ཟེར་།\n༢,བདེན་ཀི་ཨ་སྒོར་ས་ཡ་མང་པོ་Japan དང་Korea སོགས་སུ་གཏོང་གི་ཡོད་པ་དེ་ཨ་རིའི་དམག་གི་ཆེད་དུ་ཡིན་ཅིང་། དེ་གཏོང་དགོས་བའང་ཨ་རིས་རྒྱལ་ཁབ་དེ་དག་གིས་དམག་དོན་ཡར་རྒྱས་མི་གཏོང་ཆེད་བདེ་འཇགས་ཁས་ལེན་ནས་མིང་རྟགས་བཀོད་པ་མ་ཡིན་ནམ་། དེ་མ་ཡིན་པར་ཨ་རིས་བོད་གཞུང་ལྟ་བུའི་ཆབ་སྲིད་དཀའ་ངལ་འོག་ན་ཡོད་པ་ལ་དངུལ་སྦྱིན་པ་བཤད་ཀྱི་ཡོད་ན་རྒྱུ་མཚན་ཁ་ཁ་རེད་།\n༣,Trump གྱིས་ཉིན་གསུམ་ལ་སྨན་ཁང་བརྒྱབ་པ་རེད་ཟེར་། ས་དེ་གང་རེད་། གལ་སྲིད་ནེའུ་ཡོག་རེད་ཟེར་ན་དག་དག་ཅིག་འུ་ཡིན་ན་། རྒྱུ་མཚན་ནི་། ནེའུ་ཡོག་་མངའ་སྡེ་བློན་ཆེན་ཀྱིས་ནད་ངན་སྔོན་འགོག་ཆེད་འགན་ཁུར་ཡོད་པ་ལས་ཋམ་གྱིས་ཁུར་མེད་། མི་བདེན་འདོད་ན་བདེན་སྤང་དྲ་ཚིགས་འདི་རེད་། https://www.usnews.com/news/national-news/articles/2020-04-02/new-york-begins-construction-on-more-temporary-hospitals-as-coronavirus-spreads གཅིག་བྱས་ན་ཁྱེད་ལ་ཁུངས་དག་མ་ཡོད་ན་དྲ་སྟེང་དུ་བཀོད་རོགས་།\n༤,ཡང་ཁོའི་ལས་ཡུན་ཉིན་དྲུག་རེད་ཟེར་། BBC གསར་ཁང་ལྟར་ན་ཁྱེད་ཀྱིས་བཤད་པ་བདེན་པ་མ་རེད་། དྲ་ཚིགས་འདི་རེད Trump’s daily schedule v Obama and Bush http://www.bbc.co.uk/news/world-us-canada-42610275་།་ཁྱེད་ཀྱི་ཁུངས་གང་ན་ཡོད་།\n༥, trump ནི་ཧ་ཅང་ནད་པའི་ཚེ་སྲོག་ལ་སེམས་ཁུར་ཡོད་མཁན་རེད་ཟེེར་། དེ་ན་ཨ་རི་ཡར་རྒྱས་རྒྱལ་ཁབ་གཞན་པ་ལས་ངན་ཤོས་ཡིན་པ་ག་རེ་ཡིན་ནམ་།\n༦,ཁོས་དུས་རྒྱུན་དུ་རྫུན་བཤད་ཀྱི་ཡོད་པའི་དཔེར་ཞིག་བཤད་ན་། ཉེ་བའི་ཆར་North Carolina ནས་རྫུན་བཅུ་བཤད་པའི་སྐོར་CCN དྲ་ཚིགས་ན་འདུག་། Fact check: Trump makes 10 false and misleading claims about Biden during North Carolina rally\nhttps://www.cnn.com/2020/09/08/politics/donald-trump-north-carolina-rally-fact-check/index.html ཁྱེད་ཀྱིས་ཁོས་རྫུན་མ་བཤད་པ་ལ་གཞན་པས་རྫུན་རེ་བརྗོད་ཀྱི་འདུག་ཟེར་། དེ་ན་རྫུན་མ་ཡིན་པ་ལ་རྫུན་རེད་ཟེར་བའི་ཁུངས་གཙང་མ་གང་ན་ཡོད་།\nSeptember 9th, 2020 at 7:47 am\n#8 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nSeptember 9th, 2020 at 7:55 am\n#9 ཅོ་རི་ཉི་མ། ་ལགས་ཀྱིས་སྤེལ་དོན།:\nSeptember 9th, 2020 at 3:40 pm\nད་ལྟ་འཛམ་གླིང་ཚང་མ་ཨ་རི་བྲན་གཡོག་ཡིན་ན་བོད་མི་དེ་དག་ཨ་རི་འགྲོ་འཐོབ་ཆེད་དུ་སྒོར་མོ་འབུམ་ཕྲག་མང་པོ་བཏང་ནས་འགྲོ་བསྡད་པ་དེ་དག་ཅི་རེད་དམ། བྲན་གཡོག་བྱེད་མཁན་འགྲོ་བསྡད་པ་ཨེ་རེད། ཨ་རིའི་དང་འབྲེལ་ལམ་བཟང་པོ་བཙུགས་ཐུབ་མཁན་གྱི་རྒྱལ་ཁབ་མཇར་པན་དང་ལྷོ་ཀོ་རི་ཡ་གཉིས་ལ་ལྟོས་དང་་་ཡར་རྒྱས་དང་ཁེ་ཕན་ག་འདྲ་མི་འདུག་གམ་་་དེ་ནས་དེང་སང་ཐད་ཝན་ལ་ལྟོས་དང་་རྒྱལ་སྲུང་གི་རོགས་རམ་དང་ཚོང་ལས་སོགས་ཡར་རྒྱས་ཆེན་པོ་འགྲོ་འདུག་ག་་་\n#11 ཅོ་རི་ཉི་མ། ་ལགས་ཀྱིས་སྤེལ་དོན།:\nSeptember 9th, 2020 at 3:52 pm\n#18 ཅོ་རི་ཉི་མ། ་ལགས་ཀྱིས་སྤེལ་དོན།:\nཨ་རིའི་སྤྱི་འཐུས་ཚོགས་པའི་སྲིད་འཛིན་ཟུར་པ་བྷི་ཤི་ལགས་གཙོ་བོ་གྱུར་པའི་སྤྱི་མཐུན་ཚོགས་པའི་དཔོན་རིགས་མང་པོས་ཕོ་རྒོད་ཁྲོམ་ཕི་ལ་སྐྱོན་བརྗོད་བྱས་པ་མ་ཟད་ལྕམ་ཧེ་ལེ་རི་ལགས་སུ་རྒྱབ་སྐྱོར་བྱས། CNN གཙོ་བོ་གྱུར་པའི་སྤྱི་ཚོགས་རྒྱུད་ལམ་ཁག་གིས་ལྕམ་ཧེ་ལེ་རི་ལགས་སུ་འོས་བསྡུའི་རྒྱབ་ཆ་མཐོ་པོ་ཡོད་པའི་ཁྱབ་བསྒྲགས་བྱས། རྩ་རིང་ལུགས་ཀྱི་དཔོན་རིགས་ཚོའི་རྗེས་འབྲངས་པ་དག་དང་གསར་འགྱུར་རྒྱུད་ལམ་ཁག་གི་ཁྱབ་བསྒྲགས་རྫུན་མའི་མགོ་སྐོར་འོག་ཏུ་ལྷུངས་སོང་བའི་བླུན་པོ་དག་གིས་ལྕམ་ཧེ་ལེ་རི་ལ་རྒྱལ་ཁ་འཐོབ་ཀྱི་རེད་བསམས་ཀྱི་ཡོད།\nལྕམ་ཧེ་ལེ་རི་ཟེར་བའི་དབུ་མེད་དེའི་རྫུན་དང་གཡོ་སྒྱུ་ཡིས་ཤེས་འཇོན་གཉིས་ལྡན་ཀྱི་ཨ་རིའི་མི་དམངས་མགོ་སྐོར་གཏོང་ཐུབ་ཀྱི་མེད། ཤེས་འཇོན་གཉིས་ལྡན་གྱི་ཨ་རིའི་མི་དམངས་ཀྱིས་ཕོ་རྒོད་ཁྲོམ་ཕི་ལགས་སུ་རྒྱབ་སྐྱོར་ཤུགས་ཆེན་བྱེད་བཞིན་ཡོད། མ་འོངས་ཨ་རིའི་སྲིད་འཛིན་ཕོ་རྒོད་ཁྲོམ་ཕི་ལགས་ཕེབས་ཀྱི་ཡིན་པར་རྒྱབ་ཆ་བརྒྱ་ལྟ་བུ་རེད།\nཕོ་རྒོད་ཁོང་སྲིད་འཛིན་ཆགས་ཚར་དུས་ལྕམ་ཧེ་ལེ་རི་ཡི་ཁྲིམས་འགལ་གྱི་བྱ་སྤྱོད་ལ་ཞིབ་འཇུག་མཐའ་ཕྱིན་པ་བྱས་ནས་མོ་བཙོན་ཁང་ནང་དུ་བཅུག་གི་ཡིན་ཞེས་གསུངས་ཡོད། རྒྱུ་དང་གོ་གནས་ཟེར་བ་དེ་མི་རྟག་པ་ཡིན་དུས་མོ་བཙོན་ཁང་ནང་དུ་འགྲོ་དགོས་ཐུག་སྲིད་པ་རེད། དེ་དུས་ཧེ་ལེ་རི་ཡི་རྒྱབ་སྐྱོར་བའི་བོད་མི་དེ་དག་བཙོན་ཁང་ནང་དུ་མཇལ་ཁ་ཕྱིན་ན་འགྲིག་གི་རེད་་་ཧཧཧ\nཨ་རིའི་ཕོ་བྲང་དཀར་པོའི་ནང་དུ་འགྲོ་ལམ་དང་འབྲེལ་ལམ་བོད་མི་རང་གིས་ངོས་ནས་བཀག་བཞིན་ཡོད་པ་དེ་ད་ལྟ་ནས་ཤེས་དགོས་པའི་སྐད་ཆ་རེད། བསམ་བློ་སྔོན་ནས་ཐོངས། འགྱོད་པ་རྗེས་སུ་མི་ཡོང་བ་ཤིག་བྱོས་ཅེས་་་་ཞུ་འདོད་པའི་སྐད་ཆ་ཡིན།\n#12 གནམ ་ལགས་ཀྱིས་སྤེལ་དོན།:\nདགྱ་འདྲེ་ཨེ་རེད? ད་ལྟ་དགྱ་འདྲེ་དང་དགྱ་དངུལ་གང་ས་ལ་བཏང་ནས། སྐད་ཡིག་འདྲ་མིན། མི་རིགས་འདྲ་མིན་བསླུས་ནས། ཨ་རི་ཁ་བྲལ་ལ་གཏོང་འདོད་ཀྱི་གཡོ་ཐབས་བཏང་ཟིན་པ་རེད། འོས་ཤོག་ཁ་བསྒྱུར་གྱིས་ཨ་རི་ཕམ་འདོད་ཤར་བ་རེད།\nངས་བསམ་བློ་ཇི་ཙམ་ཞིག་བཏང་ཡང་། འདྲེ་འདི་ལ་དུས་ཚོད་འདུག། འདྲེ་འདི་ལ་དམུགས་ཡུལ་འདུག། འདྲེ་འདིས་ཁོ་ལ་ཆབ་སྲིད་ཀྱི་ལངས་ཕྱོགས་མེད་ཟེར། དེ་འདྲ་ན། འདྲེ་འདིས་དྲ་རྒྱ་ནས་རྫུན་གཡོ་ཟོལ་གཏམ་བསྒུམས་ནས། ཁ་བརྡ་སྡིངས་ཆ་བཙལ་བ་འདི་ལ་ནག་ཉེས་ཡོད་དམ། ངས་ཁོ་ཨ་རིའི་ཐོབ་ཐང་མ་རག་པའི་བོད་མི་རླུང་རོ་མ་ཞིག་ཡིན་པར་འདོད་དེ། དེ་ལྟ་ནི་མིན་པ་འདྲ། དེ་ལྟ་ན།\nཁ་བརྡ་ལོངས་སྤྱོད་པ་ཚོ་ལ། སེམས་བདེ་བའི་གསལ་བཤད་ཞིག་ཡོད་ན་བཟང་། ང་ཚོ་འདྲེ་ལག་ལ་ཐེབས་ཡོད་དམ་མེད?\nSeptember 10th, 2020 at 7:50 am\nངས་ནམ་ཡང་ཚིག་ངན་མི་བཤད་པ་ལ་འབད་ཀྱི་ཡོད་། ཡིན་ཡང་དེ་རིང་གནམ་ཟེར་བའི་བླུན་རྒན་དེས་མི་བཤད་ཐབས་མེད་བྱས་སོང་། མ་གཞི་གནམ་ཟེར་བ་བླུན་རྒན་དེ་དྲ་སྟེང་ལ་ཡོང་བར་ཧ་ཅང་དགའ་མཁན་ཞིག་དང་། དྲ་སྟེང་ལ་ནམ་ཡོང་ལ་cyber Bullies བྱེད་པ་ལས་གནས་ལུགས་ལ་ནམ་ཡང་ལྟ་ཤེས་ཀྱི་མེད་། ང་ལ་Trump བསྐོར་བྲི་བར་དམིགས་ཡུལ་ཡོད་། ཁྱོད་ལྟ་བའི་བླུན་རྒན་ཚོ་དངོས་ཡོད་གནས་ཚུལ་ཅུང་ཙམ་འུ་ཤེས་བསམ་ནི་ཡིན་། ང་ལ་མཚོན་ན་ཁ་བརྡ་དྲ་ཚིགས་ནི་བསམ་ཚུལ་བརྗེ་རེ་བྱེད་སའི་གར་སྟེགས་ཤིག་དང་ང་དགའ་སའི་དྲ་ཚིགས་ཤིག་། ཡིན་ཡང་། ངས་བོད་པའི་བསྐོར་དང་ལྷག་པར་བོད་པ་རང་གི་ཆབ་སྲིད་བསྐོར་ཀྱི་རྩོམ་ནམ་ཡང་བྲིས་མེད་། དེ་བས་གཞན་པས་བྲིས་བའི་རྩོམ་དང་རྩོམ་པ་པོ་ལ་རྐྱོན་བརྗོད་ནམ་ཡང་བྱས་མྱོང་མེད་། ཁྱོད་ལྟ་བུའི་བླུན་རྒན་ཚོས་རང་མི་དགའ་ས་ཡོད་ཚད་ལ་རྒྱའི་རྒྱུག་ཁྱི་སོགས་བཤད་ནས་bullies བྱེད་ཀྱི་མ་གཏོགས་གཞན་གང་ཡང་བཤད་མི་ཤེས་། ཁྱི་རྒན་གནམ་ཀྱིས་གཞན་ལ་bully མ་བྱས་སྔུན་ལ་མང་གཙོ་དང་གཏམ་བརྗོད་རང་དབང་གི་དོན་ཧ་གོ་བར་ཤེས་།\n#15 ལས་དབང་། ་ལགས་ཀྱིས་སྤེལ་དོན།:\nSeptember 10th, 2020 at 4:06 pm\nཁྲོམ་ཕུས་༧གོང་ས་མཆོག་ཕོ་བྲང་དཀར་པོའི་གད་སྙིགས་དོར་སའི་ལམ་ནས་གདན་འདྲེན་ཞུས་མེད་ལ་རང་ཉིད་ཀྱི་ཆབ་སྲིད་ཀྱི་ཁེ་ཕན་དང་རང་མཐོང་ཡོང་ཆེད་༧གོང་ས་མཆོག་བེད་སྤྱོད་བཏང་མེད། གཡོན་ཕྱོགས་ཚོགས་པའི་གསར་ཁང་NYT, CNN, BBC, NBC, སོགས་ཀྱི་གནས་ཚུལ་གཅིག་པོར་ཆ་བཞག་ཏེ་ཁྲོམ་ཕུ་གང་འདྲ་ཡིན་མིན་ཤེས་ཐབས་བྱས་ཚེ་ཁོ་ངོ་མ་སུ་ཡིན་མིན་ཤེས་པར་རྒྱང་ཐག་རིང་སུ་ཕྱིན་ཏེ། ཐ་ན་ཁྲོམ་ཕུ་ནི་ཧི་ཐི་ལར་ལས་ཀྱང་གདུག་རྩུབ་ཆེ་བའི་མི་ཞིག་དུ་གྱུར་ཉག་ཅིག་རེད། བོད་དོན་ཐོག་ལ་(Obama) ཨོའོ་བྷ་མས་བོད་དེ་རྒྱ་ནག་གི་ཆ་ཤས་ཤིག་རེད་ཡིན་རུང་འགྲོ་བ་མིའི་ཐོབ་ཐང་ལ་སེམས་ཁྲལ་ཡོད་ཞེས་ཚིག་གྲུབ་གཅིག་ནང་བཤད་ཡོད། དོན་དངོས་ཐོག་བྷའི་རྒྲན་(Biden)་སོགས་ཀྱིས་༧གོང་ས་མཆོག་བེད་སྤྱོད་བྱ་གི་ཡོད་པ་དེ་མཐོང་ཆོས་སུ་ཡོད་ལ་༧གོང་ས་མཆོག་གད་སྙིགས་དོར་སའི་ལམ་ནས་གདན་འདྲེན་ཞུས་པ་མཐུང་ཆུང་བྱས་པ་ཞིག་རེད།\n#16 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nSeptember 13th, 2020 at 9:58 am\nལས་དབང་ལགས་། མ་འབེབས་མ་བྱེད་པར་བསམ་ཚུལ་བཤད་པར་གུས་ཞབས་ཡོད་། ཁྱེད་ཀྱིས་”ཁྲོམ་ཕུས་༧གོང་ས་མཆོག་ཕོ་བྲང་དཀར་པོའི་གད་སྙིགས་དོར་སའི་ལམ་ནས་གདན་འདྲེན་ཞུས་མེད་ལ་རང་ཉིད་ཀྱི་ཆབ་སྲིད་ཀྱི་ཁེ་ཕན་དང་རང་མཐོང་ཡོང་ཆེད་༧གོང་ས་མཆོག་བེད་སྤྱོད་བཏང་མེད།” བཤད་པའི་བསྐོར་ལ་བསམ་ཚུལ་ཅུང་ཙམ་བཤད་ན་བསམ་བྱུང་། དང་པོ་། ཨ་རི་འཛམ་གླིང་དམག་འཁྲུག་གཉིས་པའི་རྗེས་ཆབ་དཔལ་རིག་གསུམ་སོགས་རྒྱལ་ཁབ་གཞན་པ་ལས་ཡར་ཐོན་དང་སྟོབས་ཆེན་ཡིན་པས་། སྲིན་འཛིན་ལ་ལས་སླ་བོ་མཇལ་འཕྲད་བྱ་མི་ཐུབ་ལ་། སྲིད་འཛིན་ལ་འཇལ་བ་ཙམ་གྱིས་འཇིག་རྟེན་ཚང་མས་དོན་སྣང་བྱེད་ཀྱི་ཡོད་། རྒྱུ་མཚན་ནི་སྲིད་འཛིན་ནི་ཨ་རིའི་མཚོན་དོན་ཡིན་ལ་ཁོ་ལ་མཇལ་བ་དེ་ཨ་རིས་གལ་ཆེན་འཛིན་པའི་རྟགས་ཡིན་། གཉིས་པ་། ༧གོང་ས་མཆོག་ཨ་རིའི་སྲིད་རིམ་པར་མཇལ་བ་དེའི་རྒྱབ་ལྗོངས་ན་བོད་ལ་ཤ་ཚ་བའི་ཚོགས་པ་འདྲ་མིན་དང་བོད་དོན་ལ་སེམས་ཁུར་ཡོད་པའི་ཨ་རའི་བོད་པ་ཚོས་དཀའ་ལས་སྣ་ཚོགས་རྒྱབ་པ་ལས་བྱུང་བ་ལས་ཁོང་ཚོའི་ཁས་ཕན་ཆེད་དུ་ཚུར་༧གོང་ས་མཆོག་ལ་འབྲེལ་བ་བྱས་པ་མིན་། རྒྱུ་མཚན་ནི་། བོད་པའི་ཕྱོགས་ནས་ཁོང་ཚོར་རྒྱལ་ཁབ་གཞན་པ་དང་བསྡུར་ན་ཁས་ཕན་གང་ཡང་མེད་། དེའི་ཕྱིར་། དེ་རིང་གི་སྲིད་འཛིན་ཀྱིས་དོན་སྣང་བྱེད་མེད་། གཅིག་བྱས་ན་ཁྱེད་རང་ཡང་ཨ་རིའི་བོད་པ་ཞིག་ཡིན་སྲིད་པའི་ཁྱེད་ཡོད་སའི་ས་གནས་དེའི་ཨ་གཞུང་གི་ཆབ་སྲིད་པ་དང་ཕོ་བྲང་དཀར་པོར་འབྲེལ་བ་བྱེད་དང་ཧ་གོ་ཡོང་ང་།


Terdzo-JA-012 - Rinchen Terdzö\nbla ma dgongs pa 'dus pa las/_byin rlabs gtor ma'i brda dbang gsal bar byed pa bdud rtsi'i sprin char\nVolume7(ཇ) / Pages 235-250 / Folios 1a1 to 8b6\nRinchen Terdzö Volumes List > Volume7> Text #12 (Scroll to Bottom)\n'jam mgon kong sprul. bla ma dgongs pa 'dus pa las byin rlabs gtor ma'i brda dbang gsal bar byed pa bdud rtsi'i sprin char. In Rin chen gter mdzod chen mo pod bdun pa (The Great Treasury of Rediscovered Teachings Volume 7) by 'jam mgon kong sprul, 235-250. New Delhi: Shechen Publications, 2007-2016.\nces rang gzhan la nyer mkho khyer bde'i slad du pad+ma gar gyi dbang phyug phrin las 'gro 'dul rtsal gyis dpal spungs yang khrod tsa 'dra rin chen brag gi sgrub gnas su/_rtsa ba'i gter gzhung la kha gsal lag len khyer bdes brgyan te bris pa dge legs 'phel/\n༄༅། །བླ་མ་དགོངས་པ་འདུས་པ་ལས། བྱིན་རླབས་གཏོར་མའི་བརྡ་དབང་གསལ་བར་བྱེད་པ་བདུད་རྩིའི་སྤྲིན་ཆར་ཞེས་བྱ་བ་བཞུགས་སོ། ། ན་མོ་གུ་རུ་དྷེ་བ་དྷཱ་ཀི་ནཱི་ཡཻ། དབང་དང་བྱིན་རླབས་དངོས་གྲུབ་ཀྱི། །འབྱུང་གནས་པདྨ་བཛྲ་རྩལ། །རྩ་གསུམ་ཀུན་འདུས་ཞབས་ལ་འདུད། །ཐུགས་རྗེས་བརྩེར་དགོངས་བྱིན་རླབས་སྩོལ། །དབང་བསྐུར་བྱིན་རླབས་ཐམས་ཅད་ཀྱི་རྩ་བའམ་སྙིང་པོར་གྱུར་པ་གཏོར་མའི་བརྡ་དབང་བསྐུར་བའི་ཚུལ་ནི། བུམ་དབང་ཆེན་མོའི་དོན་དབང་སོགས་དཀྱིལ་འཁོར་དང་འབྲེལ་བའི་ཞར་བྱུང་ཡིན་ན་དེ་ཉིད་ལ་བརྟེན་ནས་མཐའ་རྟེན་གྱི་ཚུལ་དུ་བསྐུར་བ་ལས་བཅའ་གཞི་ཟུར་དུ་མི་དགོས། འདི་ཁོ་ན་ལོགས་སུ་བྱེད་ན་རས་བྲིས་ཀྱི་དཀྱིལ་འཁོར་རམ་མ་འཛོམ་ན་འབྲུའི་ཚོམ་བུ་གཙོ་འཁོར་དགུ་དགོད། དེ་སྟེང་རྐང་གསུམ་ཁར་རིན་པོ་ཆེའི་སྣོད་དུ་སྤོད་སྦྱར་བདུད་རྩིས་སྦྲུས་པའི་དཔལ་བཤོས་རིན་ཆེན་འབར་བ་ཟུར་བརྒྱད་པ་བརྗིད་ལྡན་པད་འདབ་ཀྱིས་སྤྲས་པ་ལ། འཁོར་བརྒྱད་ཀྱིས་བསྐོར་བ་རྒྱན་སྤྲོས་ཅན། དཀར་ཐིག་དམར་གུར་དར་གདུགས་ཀྱིས་བརྒྱན་ཅིང་ཟས་སྣས་བསྐོར་བ་བཤམ། ཉེ་ལོགས་གཡས་སུ་བདུད་རྩིའི་ཀ་པཱ་ལ་དང་། གཡས་གཡོན་སྨན་རཀ །མདུན་དུ་ཕྱི་མཆོད་ཕྲེང་ཚར་དུ་བཤམ། ལས་བུམ་དང་ཕྲིན་ལས་ལ་དགོས་པའི་ཚོགས་གཏོར་སོགས་འདུ་བྱ། དབང་སྒྲུབ་ལས་བྱང་རྒྱས་བསྡུས་རྒྱུན་ཁྱེར་སོགས་གང་ལ་བརྟེན་ཀྱང་རུང་། བདག་དང་གཏོར་མ་གཉིས་ཀ་དགོངས་འདུས་རྩ་བ་གསུམ་གྱི་དཀྱིལ་འཁོར་ཡོངས་རྫོགས་སུ་བསྐྱེད་ཅིང་ཡེ་ཤེས་པ་གྲངས་མེད་བསྟིམ་པ་སོགས་ཕྲིན་ལས་ཀྱི་རིམ་པ་བདག་མདུན་གཉིས་ཆར་ལ་དམིགས་ཏེ་བྱ། བཟླས་པའི་སྐབས་སྤྱི་སྔགས་རྣམས་ཁྱུག་ཙམ་བཏང་ནས་དམིགས་བསལ་གྱི་བཟླས་པ་ཅི་འགྲུབ་བྱ་དགོས་པས། ལས་བྱང་ཆུང་བ་མེ་ཕྲེང་ལ་མཚོན་ན་སྔོན་འགྲོ་ནས་བསྟོད་པའི་བར་གྲུབ་པ་དང་། གཙོ་དགུ་སྤྱི་དྲིལ་སོགས་ཅུང་ཟད་རེ་བཟླས་ནས། ཨོཾ་ཨཱཿཧཱུྃ་ཧྲཱིཿབཛྲ་གུ་རུ་དྷེ་བ་དྷཱ་ཀི་ནཱི༔ ཛྙཱ་ན་སཏྭ་མ་ཧཱ་བ་ལིཾ་ཏ་སརྦ་སིདྡྷི་ཕ་ལ་ཧཱུྃ་ཨཱ༔ ཞེས་པའི་འཛབ་བརྒྱ་ཕྲག་ཡན་ཆད་ཅི་འགྲུབ་བཟླས་ལ་སྟོང་ཚིགས་ཕུལ། བཀའ་སྲུང་གཏོར་འབུལ། ཚོགས་མཆོད་སྐོང་བ་ཡན་ཆད་གྲུབ་པ་དང་། ལས་བུམ་དུ་རྡོར་སེམས་བསྐྱེད་བཟླས་སྤྱི་འགྲེ་བྱས་ལ་བྱིན་བརླབས། དེ་ནས་སློབ་མ་རྣམས་ལ་ཕྱི་རོལ་དུ་ཁྲུས་བྱ། ནང་དུ་འཁོད་པ་དང་སློབ་དཔོན་གྱིས་ལས་བྱང་མེ་ཕྲེང་ལྟར་བགེགས་གཏོར་བཏང་ཞིང་བགེགས་བསྐྲད་སྲུང་འཁོར་བྱས་ལ། ཁྱེད་རང་རྣམས་ཀྱི་སྤྱི་བོར་པདྨ་དང་ཟླ་བའི་གདན་ལ་བླ་མ་དང་གཉིས་སུ་མེད་པའི་དཔལ་རྡོ་རྗེ་སེམས་དཔའ་སྐུ་མདོག་དཀར་ལ་ཞི་ཞིང་འཛུམ་པ། དར་དང་རིན་པོ་ཆེའི་རྒྱན་ཅན། ཕྱག་གཡས་རྡོ་རྗེ་ཐུགས་ཀར་གཏོད་ཅིང་གཡོན་དྲིལ་བུ་དཀུར་བརྟེན་པ། ཞབས་སེམས་དཔའི་སྐྱིལ་ཀྲུང་དུ་བཞུགས་པའི་ཐུགས་ཀར་ཟླ་སྟེང་ཧཱུྃ་ཡིག་ཡིག་བརྒྱའི་ཕྲེང་བས་བསྐོར་བ་ལ་མོས་གུས་བྱས་པས་བདུད་རྩིའི་རྒྱུན་དཔག་ཏུ་མེད་པ་བབས། ལུས་ཕྱི་ནང་ཐམས་ཅད་བཀྲུས་པས་སྡིག་སྒྲིབ་ཉེས་ལྟུང་ནད་གདོན་ཐམས་ཅད་སྐད་ཅིག་ལ་དག །ལུས་སྟོང་གསལ་འོད་ཀྱི་གོང་བུར་གྱུར་པར་བསྒོམས་ལ་ཡི་གེ་བརྒྱ་པ་ལྷན་ཅིག་གསུང་བར་ཞུ། ཞེས་དམིགས་པའི་བརྡ་སྤྲད་ལ་ཡིག་བརྒྱ་ཉེར་གཅིག་ཙམ་བརྗོད་དུ་གཞུག །སྤྱི་བོའི་རྡོ་རྗེ་སེམས་དཔའ་འོད་དུ་ཞུ་ནས་རང་ལ་ཐིམ་པས་ཁྱེད་རང་རྣམས་ཀྱང་རྡོ་རྗེ་སེམས་དཔའི་སྐུར་གྱུར་པར་མོས་ཤིག །མེ་ཏོག་བཀྱེ་བསྡུ་དང་སེམས་བསྐྱེད་གསལ་གདབ། མཚམས་སྦྱོར་གྱི་ཁྱད་པར། དེའང་རྡོ་རྗེ་ཐེག་པའི་ཆོས་ཀྱི་སྒོ་ཐོག་མར་འབྱེད་པ་སྨིན་བྱེད་དབང་གི་རིམ་པ་རྣམ་གྲངས་བསམ་གྱིས་མི་ཁྱབ་པ་ཞིག་མཆིས་པ་ལས། འདིར་དབང་དང་བྱིན་རླབས་ཐམས་ཅད་ཀྱི་རྩ་བའམ་སྙིང་པོར་གྱུར་པ་གཏོར་མའི་དབང་བསྐུར་བགྱི་བ་ཡིན་ཏེ། ལུང་ལས། གཏོར་མ་ནི་ལས་ཐམས་ཅད་པའོ༔ གཏོར་མ་ནི་དངོས་གྲུབ་ཀྱི་རྒྱ་མཚོ་ཆེན་པོའོ༔ གཏོར་མ་ནི་ཚོགས་ཐམས་ཅད་རྫོགས་པའི་རྩ་བའོ༔ གཏོར་མ་ནི་བྱིན་རླབས་ཐམས་ཅད་ཀྱི་འབྱུང་རྐྱེན་ནོ༔ གཏོར་མ་ནི་དབང་ཐམས་ཅད་ཀྱི་དབང་མཆོག་གོ༔ ཞེས་པ་ལ་སོགས་བསྔགས་པ་དུ་མ་འབྱུང་བ་ཡིན་ལ། དེའང་གསང་སྔགས་གསར་རྙིང་གི་རྒྱུད་དང་མན་ངག་སོ་སོའི་ངེས་པས་གྲུབ་པའི་སློབ་དཔོན་རྣམས་ཀྱི་བཀའ་སྲོལ་མི་འདྲ་བ་མཐའ་ཡས་པ་མཆིས་པ་ལས། འདིར་དུས་གསུམ་སངས་རྒྱས་ཐམས་ཅད་ཀྱི་གསང་གསུམ་ཕྲིན་ལས་དང་བཅས་པ་གཅིག་ཏུ་བསྡུས་པ། འཆི་མེད་རྡོ་རྗེའི་སློབ་དཔོན་ཆེན་པོ་པདྨཱ་ཀ་རས་ཨོ་རྒྱན་དང་ཟ་ཧོར་དང་ཁྱད་པར་བོད་ཀྱི་རྗེ་འབངས་སྐལ་ལྡན་རྣམས་ལ་ཐུགས་ཀྱི་གསང་མཛོད་བརྟོལ་ནས་ཁྱད་པར་གྱི་མནོག་ཆོས་སུ་བསྩལ་ཞིང་། མ་འོངས་པའི་གདུལ་བྱ་ལ་བརྩེ་བས་དགོངས་ཏེ་བོད་ཡུལ་ས་འོག་ཀུན་གྱི་གཏེར་གཅིག་ཏུ་གཏམས་པ་མཆོག་གི་གླིང་པ་ལྔའི་ཡ་གྱལ་སྤྲུལ་པའི་སྐྱེས་མཆོག་སངས་རྒྱས་གླིང་པས་སྤྱན་དྲངས་པའི་ཟབ་ཆོས། དུས་གསུམ་རྒྱལ་བ་ཐམས་ཅད་ཀྱི་དགོངས་པ། རིག་འཛིན་གྲུབ་ཐོབ་ཐམས་ཅད་ཀྱི་ཐུགས་བཅུད། བཀའ་ཐམས་ཅད་ཀྱི་སྙིང་པོ། བསྟན་བཅོས་ཐམས་ཅད་ཀྱི་མཐར་ཐུག །མན་ངག་ཐམས་ཅད་ཀྱི་རྩ་བ། ཉམས་ལེན་ཐམས་ཅད་ཀྱི་མདོ་འགགས། གྲུབ་མཐའ་ཐམས་ཅད་ཀྱི་ཞེ་ཕུགས། གསང་ཆོས་འཕྲུལ་གྱི་ཞུན་ཐིག །འབྲེལ་ཚད་སངས་རྒྱས་ཀྱི་སར་སྒྲོལ་བར་བྱེད་པ། བླ་མ་ཡི་དམ་མཁའ་འགྲོ་ཐམས་ཅད་ཀྱི་དགོངས་པ་འདུས་པ། གངས་ཅན་གྱི་ལྗོངས་སུ་ཉི་ཟླ་ལྟར་གྲགས་པའི་ཆོས་སྡེ་ཆེན་པོ་ལས། རྒྱུད་སྨིན་པར་བྱེད་པ་དབང་གི་སྐོར་ལས་བྱུང་བའི་བྱིན་རླབས་གཏོར་མའི་བརྡ་དབང་བསྒྲུབ་པར་བགྱི་བ་ལ་སོགས་སྤྱི་ལྟར་ནས་མཎྜལ་འབུལ་དུ་གཞུག །བླ་མ་དང་དཀྱིལ་འཁོར་དབྱེར་མི་ཕྱེད་པའི་མདུན་དད་ཅིང་གུས་པ་ཆེན་པོས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛད་པར་ཞུ། ཧཱུྃ༔ བྱིན་རླབས་རྩ་བ་བླ་མ་རྣམས་ལ་གསོལ་བ་འདེབས༔ དངོས་གྲུབ་རྩ་བ་ཡི་དམ་རྣམས་ལ་གསོལ་བ་འདེབས༔ ཕྲིན་ལས་རྩ་བ་མཁའ་འགྲོའི་ཚོགས་ལ་གསོལ་བ་འདེབས༔ བླ་མ་ཡི་དམ་མཁའ་འགྲོའི་ཚོགས་ལ་གསོལ་བ་འདེབས༔ བླ་མས་བྱིན་གྱིས་བརླབ་ཅིང་སྨིན་པར་མཛད་དུ་གསོལ༔ ཡི་དམ་ལྷ་ཡིས་བྱིན་གྱིས་བརླབ་ཅིང་གྲོལ་བར་མཛད་དུ་གསོལ༔ མཁའ་འགྲོའི་ཚོགས་ཀྱིས་བྱིན་གྱིས་བརླབ་ཅིང་བར་ཆད་བསལ་དུ་གསོལ༔ ལན་གསུམ། བླ་མ་དཀྱིལ་འཁོར་གྱི་ལྷ་ཚོགས་རྩ་གསུམ་ཆོས་སྲུང་རབ་འབྱམས་ནམ་མཁའ་གང་བར་བཞུགས་པའི་སྤྱན་སྔར། སེམས་ཅན་ཐམས་ཅད་ཀྱི་དོན་དུ་ཚོགས་གསག་ཅིང་སྡིག་པ་སྦྱོང་བ་དང་། དགེ་བའི་རྩ་བ་སྤེལ་ཞིང་སྐྱབས་སུ་འགྲོ་བ་དང་སེམས་བསྐྱེད་པ་རྣམས་ཚུལ་བཞིན་དུ་བགྱིའོ་སྙམ་པས་འདིའི་རྗེས་ཟློས། ཀྱེ་ཀྱེ༔ ཕྱོགས་བཅུའི་སྐྱབས་གནས་དཀོན་མཆོག་བདག་ལ་དགོངས༔ འགྲོ་རྣམས་སྐྱོབ་པའི་མགོན་དང་དཔུང་མཛོད་ཅིག༔ དུས་འདི་ནས་བཟུང་རྫོགས་སངས་མ་རྒྱས་བར༔ མགོན་པོ་མཆོག་གྱུར་རྣམས་ལ་ཕྱག་འཚལ་ལོ༔ བདག་གཞན་ལུས་དང་ལོངས་སྤྱོད་མཆོད་པར་འབུལ༔ ཉམས་ཆག་ཉེས་ལྟུང་བསགས་རྣམས་མཐོལ་ཞིང་བཤགས༔ དུས་གསུམ་དགེ་བར་གྱུར་ལ་རྗེས་ཡི་རང༔ བླ་མེད་ཐེག་ཆེན་ཆོས་འཁོར་བསྐོར་དུ་གསོལ༔ རྒྱལ་བ་མྱ་ངན་མི་འདའ་བཞུགས་པར་གསོལ༔ བདག་གཞན་དགེ་ཚོགས་བྱང་ཆུབ་ཆེན་པོར་བསྔོ༔ སྐྱབས་གནས་དཀོན་མཆོག་རྣམས་ལ་སྐྱབས་སུ་མཆི༔ སྔོན་ཆད་རྒྱལ་བའི་མཛད་པ་རྨད་བྱུང་ལྟར༔ དེ་བཞིན་བདག་གིས་དུས་འདི་ནས་བརྩམ་བྱ༔ འགྲོ་བ་ཡོངས་ཀྱི་བླ་མར་བདག་གྱུར་ཅིག༔ ལན་གསུམ། མ་ལྕོགས་ན་ཡན་ཆད་ཚར་གཅིག་དང་། སྐྱབས་གནས་དཀོན་མཆོག་མན་ཆད་ལན་གསུམ་བྱས་ཀྱང་ཆོག་གོ །དེ་ནས་བྱིན་རླབས་ཀྱི་གཞི་འགོད་པའི་སླད་དུ་ཡེ་ཤེས་པ་དབབ་པ་ཡིན་པས་ཁྱེད་རང་ལུས་དྲང་པོར་བསྲང་། ངག་རླུང་ཁ་སྦྱོར་དུ་བཟུང་། ཡིད་གཞན་དུ་མ་ཡེངས་པར་དམིགས་པ་རྩེ་གཅིག་ཏུ་སྒོམས་ཤིག །སློབ་དཔོན་ཁྱབ་བདག་པདྨ་བཛྲ་རྩལ་དངོས་སུ་གསལ་བའི་མདུན་ཏུ་ཁྱེད་རང་སློབ་མ་རྣམས་སྐད་ཅིག་ལ། ཕོ་ཐམས་ཅད་དཔལ་རྟ་མགྲིན་སྐུ་མདོག་དམར་པོ་ཞལ་གཅིག་ཕྱག་གཉིས་ཁྲོ་གཏུམ་ཁྲོ་བོའི་ཆ་ལུགས་དུ་མ་དང་ལྡན་ཞིང༔ སྤྱི་བོའི་རྟ་མགོ་ལྗང་ཞུར་རྟ་སྐད་སྒྲོག་པ༔ ཕྱག་གཉིས་གྲི་གུག་ཐོད་ཁྲག་འཛིན་ཅིང་དཔའ་བོ་དབང་ཆེན་རོལ་པའི་གར་སྟབས་མཛད་པ་ཙམ་གྱིས་སྣང་སྲིད་སྐྱེ་འགྲོ་ཕོ་ཐམས་ཅད་ཀྱང་རྟ་མགྲིན་དུ་གྱུར་ནས་འདུས་ཏེ་གར་ཤིག་ཤིག༔ ཞལ་ནས་དྲག་པོའི་ཧཱུྃ་སྒྲ་ཏི་རི་རི་སྒྲོག་པར་བསམ། མོ་ཐམས་ཅད་ཡུམ་རྡོ་རྗེ་ཕག་མོ་མཐིང་ནག་ཞལ་གཅིག་ཕྱག་གཉིས་གཅེར་བུ་རལ་པ་ཅན་ཁྲོ་མོའི་ཆ་ལུགས་དུ་མ་དང་ལྡན་པ་ལས་ཀྱང༔ སྤྱི་གཙུག་ཕག་ཞལ་ནག་པོ་ངུར་སྒྲ་སྒྲོག་པ༔ ཕྱག་གཉིས་གཡས་གཡོན་གྲི་གུག་ཐོད་ཁྲག་འཛིན་ཅིང༔ དཔའ་མོའི་སྟངས་སྟབས་ཀྱིས་གར་སྟབས་མཛད་པ་ཙམ་གྱིས༔ སྣང་སྲིད་སྐྱེ་འགྲོ་མོ་ཐམས་ཅད་ཀྱང༔ ཡུམ་རྡོ་རྗེ་ཕག་མོར་གྱུར་ནས་འདུས་ཏེ༔ སྐུས་གར་སྟབས་མཛད༔ གསུང་གིས་གད་རྒྱངས་དང་ཕཊ་སྒྲ་སྒྲོག་པར་བསམ༔ སླར་རྡོ་རྗེ་སློབ་དཔོན་ཨོ་རྒྱན་པདྨ་ཐོད་ཕྲེང་རྩལ་སྤྲུལ་སྐུའི་ཆ་ལུགས་ཅན་དུ་གསལ་བའི་ཐུགས་ཀ་ནས་ཧྲཱིཿདམར་པོ་ལས་འོད་ཟེར་དམར་པོ་ལྕགས་ཀྱུའི་རྣམ་པ་ཅན་དཔག་ཏུ་མེད་པ་འཕྲོས་པས་ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་བླ་མ་ཡི་དམ་མཁའ་འགྲོ་དཔའ་བོ་དཔའ་མོ་དམ་ཅན་སྲུང་མ་་་དང་བཅས་པ་ཐམས་ཅད་ལ་ཕོག་པས་ཐུགས་དམ་གྱི་རྒྱུད་བསྐུལ་ནས་སྤྱན་དྲངས་ཏེ་ཁྱེད་རང་རྣམས་ལ་སིབ་སིབ་ཐིམ་པར་གྱུར་པའི་མོས་པ་དང་བཅས་ཏེ་རིག་པ་ལ་ངར་བསྐྱེད་ཅིང་རྟོག་པ་ཁ་ཡན་དུ་གཏང་འཚལ། དབྱངས་རོལ་འབེབ་པའི་རྫས་སམ་སྦྱར་སྤོས་དྲི་ཞིམ་པོའི་དུད་པ་བཏང་ལ། ཧཱུྃ་ཧྲཱི༔ བཞེངས་ཤིག་རྩ་བ་གསུམ་བཞེངས་ཤིག༔ རང་རང་གནས་ནས་སྐུ་བསྐྱོད་འཚལ༔ ཨོཾ། སྐུ་ཡི་བྱིན་གྱིས་བརླབ་ཏུ་གསོལ༔ ལུས་ཀྱི་སྒྲིབ་པ་སྦྱང་དུ་གསོལ༔ ལྷ་དབང་ལུས་ལ་བསྐུར་དུ་གསོལ༔ སྐུ་མི་འགྱུར་ཚེ་ཡི་དངོས་གྲུབ་སྩོལ༔ ཨཱ༔ གསུང་གི་བྱིན་གྱིས་བརླབ་ཏུ་གསོལ༔ ངག་གི་སྒྲིབ་པ་སྦྱང་དུ་གསོལ༔ སྔགས་དབང་ངག་ལ་བསྐུར་དུ་གསོལ༔ གསུང་སྙིང་པོ་ལུང་གི་དངོས་གྲུབ་སྩོལ༔ ཧཱུྃ༔ ཐུགས་ཀྱི་བྱིན་གྱིས་བརླབ་ཏུ་གསོལ༔ སེམས་ཀྱི་སྒྲིབ་པ་སྦྱོང་དུ་གསོལ༔ ཆོས་དབང་སེམས་ལ་བསྐུར་དུ་གསོལ༔ ཐུགས་སྐྱེ་མེད་རྡོ་རྗེའི་དངོས་གྲུབ་སྩོལ༔ སྐུ་གསུང་ཐུགས་ཀྱི་བྱིན་གྱིས་རློབས༔ ཡེ་ཤེས་ལྔ་ཡི་དབང་སྐུར་ཅིག༔ བརྒྱུད་འཛིན་བུ་ལ་བྱིན་གྱིས་རློབས༔ དབང་རྣམས་རྫོགས་པར་བསྐུར་དུ་གསོལ༔ ཅེས་དང་སྤྱི་དྲིལ་ཆེ་འབྲིང་ཆུང་བའི་མཐར། ཨཱ་བེ་ཤ་ཡ་ཨཱ་བེ་ཤ་ཡ་སཏྭམྦྷ་ཡ། ར་ར་ར་ར། ཙཱ་ལ་ཡ་ཙཱ་ལ་ཡ། ཨ་ཛྷེཾ་ས་མ་ཡ་ཨཱ་བེ་ཤ་ཡ་ཧྲཱིཾ་ཧྲཱིཾ་ཕེཾ་ཕེཾ་ཧཱུྃ་ཧཱུྃ་ཕཊ་ཕཊ་སྭཱ་ཧཱཿ ཞེས་བཏགས་པ་དྲག་ཏུ་བརྗོད་ལ་དབབ། དེ་ལྟར་ཕབ་པའི་ཡེ་ཤེས་པའི་རྒྱུན་དེ་ཉིད་བྱང་ཆུབ་མ་ཐོབ་པའི་བར་དུ་བརྟན་པར་བྱས་པའི་མོས་པ་མཛོད། ཏིཥྛ་བཛྲ་ཛྙཱ་ན་ས་མ་ཡ་སཏྭཾ་ཧོ༔ ཡ་ཐཱ་སུ་ཁཾ༔ ཞེས་བརྗོད་ལ་རྡོ་རྗེ་མགོ་བོར་རྒྱ་གྲམ་དུ་བཞག །ཁྱེད་རང་རྣམས་སེམས་དུས་གསུམ་རྟོག་པའི་རྗེས་ཕྱིར་མི་སྤྲོ་བར་རང་མལ་དུ་ལྷོད་དེ་ཀློད་ལ་དར་ཅིག་བཅས་བཅོས་མེད་པར་མཉམ་པར་ཞོག་ཅིག༔ ཅེས་ཅུང་ཟད་མཉམ་པར་འཇོག་ཏུ་བཅུག་ལ་དོན་གྱི་ཡེ་ཤེས་བརྟན་པར་བྱ། དེ་ནས་གཏོར་མ་ཐོགས་ལ། དངོས་གཞི་གཏོར་མའི་བརྡ་ལ་བརྟེན་ནས་རྩ་བ་གསུམ་གྱི་བྱིན་རླབས་རིམ་པར་བསྒྲུབ་པའི་ཐོག་མར་བླ་མའི་སྐུའི་བྱིན་རླབས་བགྱི་བ་ལ་དམིགས་པ་འདི་བཞིན་དུ་མཛོད། གཏོར་མ་འདི་དང་ཐ་དད་མེད་པ་པདྨ་འབྱུང་གནས་ཞེས་དུས་གསུམ་གྱི་བླ་མ་ཐམས་ཅད་འདུས་པའི་ངོ་བོ་སྤྲུལ་སྐུའི་ཆ་ལུགས་ཅན་དཀར་ལ་དམར་བའི་མདངས་ཆགས་པ༔ ཞལ་གཅིག་ཕྱག་གཉིས་གཡས་གསེར་གྱི་རྡོ་རྗེ༔ གཡོན་བདུད་རྩིའི་ཀ་པཱ་ལ་བསྣམས་པ༔ སྐུ་ལ་ན་བཟའ་ཟ་བེར་དང༔ སྣམ་སྦྱར་ཆོས་གོས་གསོལ་བ༔ དབུ་ལ་པད་ཞྭ་ལ་དར་སྣ་མེ་ལོང་རྒོད་འཕྲུས་བརྒྱན་པ་མནབས་ཤིང༔ གཞན་ཡང་མཛེས་པའི་ཆ་ལུགས་དུ་མས་སྤྲས་ཏེ་གཟི་བརྗིད་ཀྱི་ཉམས་དང་ལྡན་པར་གསལ་བ་ལ༔ ཕྱོགས་བཅུའི་རྒྱལ་བ་སྲས་དང་བཅས་པ་རྣམས་དང༔ དུས་གསུམ་སྐུ་གསུམ་བླ་མའི་ཚོགས་ཀྱིས་བསྐོར་བར་དམིགས་པའི་སྐུ་གསུང་ཐུགས་ལས་འོད་ཟེར་དཀར་དམར་མཐིང་ག་འཕྲོས་ཤིང་ལུས་ངག་ཡིད་གསུམ་ལ་ཕོག་པས༔ དེ་དག་གི་སྡིག་སྒྲིབ་ཆག་ཉམས་ཐམས་ཅད་སངས་སངས་དག་ནས༔ ལུས་བདེ་བ་དང་ལྡན༔ ལྷ་དབང་ལུས་ལ་ཐོབ༔ ངག་ནུས་པ་དང་ལྡན༔ སྔགས་དབང་ངག་ལ་ཐོབ༔ སེམས་བདེ་བ་དང་ལྡན༔ ཆོས་དབང་སེམས་ལ་ཐོབ་ནས༔ ལུས་ངག་ཡིད་གསུམ་ཐམས་ཅད་སྨིན་ཅིང་གྲོལ་ཏེ༔ དུག་གསུམ་ངང་གིས་ཞི༔ སྐུ་གསུམ་ལྷུན་གྱིས་གྲུབ་པར་གྱུར་པའི་མོས་པ་མཛོད༔ ཧཱུྃ་ཧྲཱི༔ ཆོས་སྐུ་སྐྱེ་མེད་ངང་ལས་མ་གཡོས་ཀྱང༔ ལོངས་སྐུ་གསལ་ལ་མ་འདྲེས་གུ་རུའི་སྐུ༔ སྤྲུལ་སྐུ་སྣ་ཚོགས་ཐབས་ཀྱིས་འགྲོ་བ་འདུལ༔ སྐུ་གསུམ་མ་འདྲེས་གསལ་ཞིང་ཡོངས་སུ་རྫོགས༔ སྔོན་ཚེ་པད་འབྱུང་ཁྱེད་དང་སྨོན་ལམ་གཅིག༔ ད་ལྟ་བདག་དང་སློབ་མའི་སྟངས་ཟུངས་ཤིག༔ སྲོག་གི་ཕྱིར་ཡང་མི་གཏང་བསྒྲུབ་ལགས་སོ༔ དེ་ཕྱིར་ཁྱེད་ཀྱི་མཁྱེན་བརྩེའི་ཡེ་ཤེས་ཀྱིས༔ སྐལ་ལྡན་སྐྱེས་མཆོག་རིགས་ཀྱི་བུ་རྣམས་ལ༔ སྐུ་གསུང་ཐུགས་ཀྱི་བྱིན་གྱིས་བརླབ་ཏུ་གསོལ༔ ཡེ་ཤེས་དབང་ཆེན་རབ་འབྱམས་ཡོངས་རྫོགས་ཤོག༔ ཨཱོཾ་ཨཱཿཧཱུྃ་ཧྲཱི༔ བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསརྦ་སིདྡྷི་ཕ་ལ་ཧཱུྃ་ཨཱ༔ གུ་རུ་དྷརྨ་ཀཱ་ཡ༔ ཀཱ་ཡ་སིདྡྷི་ཨ་བྷི་ཥིཉྩ་ཨཱོཾ༔ གུ་རུ་ནིརྨ་ཀཱ་ཡ༔ ཝཱ་ཀ་སིདྡྷི་ཨ་བྷི་ཥིཉྩ་ཨཱ༔ གུ་རུ་སམྦོ་ཀཱ་ཡ༔ ཙིཏྟ་སིདྡྷི་ཨ་བྷི་ཥིཉྩ་ཧཱུྃ༔ ཞེས་གཏོར་མ་སྤྱི་བོར་བཞག །གཉིས་པ་ཡི་དམ་གསུང་གི་བྱིན་རླབས་བགྱི་བ་ལ་དམིགས་པ་འདི་བཞིན་དུ་མཛོད། གཏོར་མ་འདི་དང་གཉིས་སུ་མེད་པར་ཡི་དམ་ཐམས་ཅད་འདུས་པའི་ངོ་བོ་དཔལ་རྟ་མགྲིན་རྒྱན་ཆ་ལུགས་ཡོངས་སུ་རྫོགས་པ་ལ༔ ཡི་དམ་ཞི་ཁྲོ་རབ་འབྱམས་རྒྱལ་བའི་དཀྱིལ་འཁོར་གྱི་ལྷ་ཚོགས་དཔག་ཏུ་མེད་པས་བསྐོར་བ་རྣམས་ཀྱི་སྐུ་གསུང་ཐུགས་ལས་འོད་ཟེར་དཀར་དམར་མཐིང་གསུམ་འཕྲོས་པ་ཙམ་གྱིས་ཁྱེད་རང་རྣམས་ཀྱི་ལུས་ངག་ཡིད་གསུམ་དང༔ ཁྱད་པར་དུ་སྙིང་གར་ཕོག་པས་སྐུ་གསུང་ཐུགས་ཡོན་ཏན་ཕྲིན་ལས་ཀྱི་དངོས་གྲུབ་བསྩལ་ནས་སེམས་ཀྱི་འདོད་རྒུ་འགྲུབ་པར་མོས་ཤིག༔ ཧཱུྃ་ཧྲཱི༔ བདེ་མཆོག་བདེ་སྤྱོད་ནམ་མཁའི་ཀློང་ཡངས་ནས༔ ཡི་དམ་དཀྱིལ་འཁོར་ལྷ་ཚོགས་ཐུགས་དམ་ཅན༔ རྒྱལ་བ་ཞི་ཁྲོ་ཡབ་ཡུམ་འཁོར་བཅས་ཀྱི༔ སྐུ་གསུང་ཐུགས་དང་མཉམ་སྦྱོར་དངོས་གྲུབ་མཆོག༔ ཕྲིན་ལས་རྣམ་བཞི་ལྷུན་གྱིས་གྲུབ་པའི་དཔལ༔ བུམ་པ་བཟང་དང་དཔག་བསམ་ནོར་བུའི་ཚུལ༔ དེང་འདིར་སྐལ་ལྡན་རྣམས་ལ་བསྩལ་དུ་གསོལ༔ སྐུ་གསུང་ཐུགས་མཆོག་ཡོན་ཏན་ཕྲིན་ལས་ཀྱི༔ བྱིན་རླབས་དབང་ཆེན་རབ་འབྱམས་བསྐུར་ནས་ཀྱང༔ བླ་མེད་མཆོག་གི་དངོས་གྲུབ་བསྩལ་དུ་གསོལ༔ ཐུན་མོང་ཡིད་བཞིན་དངོས་གྲུབ་བསྩལ་དུ་གསོལ༔ ཨཱོཾ་ཧཱུྃ་ཏྲཱཾ་ཧྲཱིཿཨཱ༔ བཛྲ་མ་ཧཱ་ཀྲོ་ཏ་ཤཱནྟི་ཀ༔ ཀཱ་ཡ་སིདྡྷི་ཨཱོཾ༔ ཝཱ་ཀ་སིདྡྷི་ཨཱ༔ ཙིཏྟ་སིདྡྷི་ཧཱུྃ༔ སརྦ་སིདྡྷི་ཧྲཱི༔ སརྦ་དྷེ་བ་ཨ་བྷི་ཥིཉྩ་མཱཾ༔ ཞེས་གཏོར་མ་མགྲིན་པར་བཞག །གསུམ་པ་མཁའ་འགྲོ་ཐུགས་ཀྱི་བྱིན་རླབས་བགྱི་བ་ལ་དམིགས་པ་འདི་བཞིན་དུ་མཛོད། གཏོར་མ་འདི་དང་དབྱེར་མེད་པ་དྷཱ་ཀི་ཐམས་ཅད་འདུས་པའི་ངོ་བོ༔ ཡུམ་རྡོ་རྗེ་ཕག་མོ་རྒྱན་ཆ་ལུགས་དང་ལྡན་པ་ལ༔ སངས་རྒྱས༔ རྡོ་རྗེ༔ རིན་ཆེན༔ པདྨ༔ ལས་ཀྱི་དྷཱ་ཀི་ལ་སོགས་མདོར་ན་འཇིག་རྟེན་དང་འཇིག་རྟེན་ལས་འདས་པའི་མཁའ་འགྲོ་དམ་ཅན་དཔའ་བོ་དཔའ་མོ་དང་བཅས་པ་བསམ་གྱིས་མི་ཁྱབ་པས་བསྐོར་བ་ཐམས་ཅད་ཀྱིས་བྱིན་གྱིས་བརླབས༔ ཕྲིན་ལས་བསྒྲུབས༔ བར་ཆད་བསལ༔ འདོད་དགུ་སྦྱིན་པར་མོས་ཤིག༔ ཧཱུྃ་ཧྲཱི༔ གཏོར་སྣོད་བྷནྡྷ་གཞལ་ཡས་ཆོས་ཀྱི་དབྱིངས༔ གཏོར་མ་འདོད་ཡོན་རྣམ་ལྔ་ཡེ་ཤེས་ལྔ༔ དྷཱ་ཀིའི་སྐུ་མཆོག་བདེ་ཆེན་འདུ་འབྲལ་མེད༔ རྣམ་དག་བདུད་རྩི་བླ་མེད་མཆོད་པའི་རྫས༔ གཉིས་མེད་དབྱིངས་སུ་དམ་ཚིག་གཉན་པོར་བསྲེ༔ མ་མོ་མཁའ་འགྲོ་དབང་དུ་འདུ་བ་དང༔ ཕྲིན་ལས་རྣམ་བཞིས་འགྲོ་བ་འདུལ་སླད་དུ༔ སྤྲུལ་པ་མང་པོ་ལས་ལ་འགྱེད་པའི་ཕྱིར༔ དབང་རྣམས་ཡོངས་སུ་རྫོགས་པ་ཐོབ་པར་ཤོག༔ ཧྲཱིཿམ་ཧ་རི་ནི་ས༔ ར་ཙ་ཧྲི་ཡ༔ སརྦ་ཀརྨ་ཨ་བྷི་ཥིཉྩ་ཧཱུྃ༔ སརྦ་སིདྡྷི་ཀཱ་ཡ་ཝཱ་ཀ་ཙིཏྟ་སརྦ་ཀརྨ་སིདྡྷི་ཧཱུྃ༔ ཞེས་སྙིང་ག །ལྟེ་བ། གསང་གནས་རྣམས་སུ་བཞག་ཅིང་ལག་པར་གཏད། ནམ་མཁར་བཞུགས་པའི་ལྷ་གཏོར་མ་དང་གཉིས་སུ་མེད་པ་བླ་མ་རྣམས་སྤྱི་བོ། ཡི་དམ་མགྲིན་པ། དྷཱ་ཀི་སྙིང་གའི་གནས་སུ་ཐིམ་པར་མོས་ཤིག །དཀར་རྒྱན་ལ་འབྲུ་གསུམ་དང་སྤྱི་དྲིལ་སོགས་སྔགས་ཀྱིས་བཏབ་པ་སྤྱི་བོར་བྱུག །ཀ་པཱ་ལའི་བདུད་རྩི་ལྕེ་ལ་བླུད། རྡོ་རྗེ་དང་དྲིལ་བུས་སྙིང་གར་རྒྱས་བཏབ་ལ། ཨོཾ་ཨཱཿཧཱུྃ༔ བླ་མ་རྣམས་ཀྱི་བྱིན་རླབས་རྒྱ༔ ལུས་ལ་བདེ་བ་བསྐྱེད་དུ་གསོལ༔ ཡི་དམ་རྣམས་ཀྱི་དངོས་གྲུབ་རྒྱ༔ ངག་ལ་ནུས་པ་སྤར་དུ་གསོལ༔ དྷཱ་ཀིའི་ཚོགས་ཀྱི་ཕྲིན་ལས་རྒྱ༔ སེམས་ཀྱི་འདོད་དགུ་བསྒྲུབ་ཏུ་གསོལ༔ སྒྲུབ་མཆོག་མོས་པའི་བུ་རྣམས་ལ༔ བྱིན་གྱིས་བརླབ་པར་མཛད་ནས་ཀྱང༔ དངོས་གྲུབ་བདུད་རྩིའི་ཆར་ཆེན་ཕོབས༔ ཕྲིན་ལས་དགོས་འདོད་རེ་བ་སྐོངས༔ དེ་དག་རྣམས་ཀྱིས་གཏོར་དབང་དངོས་གཞིའི་བྱིན་རླབས་རྒྱས་འདེབས་དང་བཅས་པ་གྲུབ་ནས། རྗེས་རྟོག་པ་མདོར་བསྡུས་བརྗོད་པ་ནི། གསང་སྔགས་སྔ་འགྱུར་བའི་ལུགས་ལ་ལས་ཐམས་ཅད་གཏོར་མས་བྱེད་པས་གཏོར་མ་ལ་ཤེས་པ་གསུམ་ལྡན་བཞི་ལྡན་དྲུག་ལྡན་རྣམས་སུ་བཤད་པ་ལས་བཞི་ལྡན་ལྟར་ན༔ ཇི་སྐད་དུ༔ གཏོར་མ་ལ་ཡང་མཚོན་བྱེད་བཞི༔ བྱིན་རླབས་དབང་དུས་བླ་མ་འམ༔ ཡི་དམ་དྷཱ་ཀི་ལ་སོགས་དམིགས༔ དེ་བཞིན་དངོས་གྲུབ་འདོད་པ་ཡིས༔ བདུད་རྩིར་དམིགས་རོལ་གང་འདོད་འབྱུང༔ བགེགས་ཀྱི་སྦྱོར་བ་བཤིག་པའི་ཚེ༔ རྣོ་ངར་ལྡན་པའི་མཚོན་ཆར་དམིགས༔ མཆོག་དང་ཐུན་མོང་བསྐང་ཚེ་ནི༔ འདོད་ཡོན་ལོངས་སྤྱོད་མཆོད་པའི་སྤྲིན༔ སྐོང་བའི་རྫས་རྣམས་སོ་སོར་དམིགས༔ དེ་སོགས་རྣམ་བཞི་མོས་པས་མཚོན༔ གང་ཡང་ལས་ཀྱི་སྦྱོར་བས་ཤེས༔ ཞེས་གསུངས་པ་ལྟར་ལས་ད་ལྟའི་སྐབས་སུ་བབས་པ་དབང་དུས་ལྷའམ་བླ་མར་ཤེས་པས་བྱིན་རླབས་ནོད་པ་གྲུབ་ཟིན་ནས། མཐའ་རྟེན་ཏུ་བདུད་རྩིར་ཤེས་པས་དངོས་གྲུབ་བླང་བ་ཡིན་པས་འདུན་པ་འདི་བཞིན་མཛད་འཚལ། གཏོར་མའི་ཡེ་ཤེས་ལོགས་སུ་བྱེ་ནས་མདུན་གྱི་ནམ་མཁར་བཞུགས་པར་གྱུར། གཏོར་མ་ལ་བདུད་རྩི་བྲན་ལ། རཾ་ཡཾ་ཁཾ། སྟོང་པའི་ངང་ལས་རླུང་མེ་ཐོད་པའི་སྒྱེད་པུ་གསུམ་ལ་བརྟེན་པའི་ཨ་ལས་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཤ་ལྔ་བདུད་རྩི་ལྔ་སོ་སོའི་ས་བོན་དང་བཅས་པའི་སྟེང་དུ་ཨོཾ་ཨཱཿཧཱུྃ། རླུང་གཡོས། མེ་སྦར། རྫས་རྣམས་ཞུ་ཞིང་ཁོལ། འབྲུ་གསུམ་ལས་འོད་ཟེར་འཕྲོས། རྩ་གསུམ་རྒྱལ་བ་རྒྱ་མཚོའི་ཐུགས་ཀ་ནས་ཡེ་ཤེས་ཀྱི་བདུད་རྩི་སྤྱན་དྲངས་ཏེ་འབྲུ་གསུམ་ལ་ཐིམ། དེའང་འོད་དུ་ཞུ་ནས་འདྲེས་པས་དམ་ཡེ་གཉིས་སུ་མེད་པའི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ། ལན་གསུམ། དཀྱིལ་འཁོར་པ་རྣམས་ཀྱི་ལྗགས་འོད་ཟེར་གྱི་སྦུ་གུས་བདུད་རྩིའི་བཅུད་དྲངས་ཏེ་གསོལ་བས་མཉེས་པར་གྱུར། སྨན་རཀ་སྦྲེང་ལ། གཙོ་དགུའམ་སྤྱི་དྲིལ་འབྲིང་པོ་ཙམ་གྱི་གཤམ་དུ། ཨི་དཾ་བ་ལིཾ་ཏ་པཉྩ་ཨ་མྲྀཏ་རཀྟ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་ཕུལ་ལ། ཨོཾ་བཛྲ་ཨརྒྷཾ་སོགས་ཀྱིས་མཆོད། ཧཱུྃ་ཧྲཱི༔ ཕྱི་ནང་གཞན་གསུམ་ལྷ་དང་ལྷ་མོའི་ཚོགས༔ བྱེད་པ་ཀུན་སྟོན་རྣམ་འཕྲུལ་ཡོངས་ཀྱི་མཛོད༔ འཁོར་འདས་རང་གྲོལ་བདེ་ཆེན་གཡུང་དྲུང་སྐུ༔ དཀྱིལ་འཁོར་རྫོགས་པའི་དཔལ་ལ་ཕྱག་འཚལ་བསྟོད༔ ཅེས་ཤློཀ་གཅིག་གིས་བསྟོད། རྩ་གསུམ་དགོངས་འདུས་ལྷ་ཚོགས་ཀྱིས། །མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་ཕྲིན་ལས་ཞུ། ལྷ་ཚོགས་དགྱེས་པའི་ཞམ་ཆུ་བདུད་རྩིའི་རྒྱུན་དངོས་གྲུབ་ཅི་འདོད་འབྱུང་བར་གྱུར། ཨོཾ་ཨཱཿཧཱུྃ་ཧྲཱི༔ བཛྲ་གུ་རུ་དྷེ་ཝ་དྷཱ་ཀི་ནཱི་ཀཱ་ཡ་ཝཱ་ཀ་ཙིཏྟ་སརྦ་སིདྡྷི་ཕ་ལ་ཧཱུྃ་ཨཱ༔ ཞེས་པའི་འཛབ་བཟླ་བཞིན་པར་གཏོར་མའི་ཆ་ཤས་བདུད་རྩི་དང་སྦྱར་ཏེ་སྦྱིན། ཟག་མེད་བདུད་རྩིའི་བཅུད་ཀྱིས་ལུས་ཐམས་ཅད་གང་ཞིང་རྡོ་རྗེའི་ལང་ཚོ་རྒྱས། མཆོག་ཐུན་མོང་གི་དངོས་གྲུབ་གཅིག་ཆར་དུ་ཐོབ་པ་ལ་བླ་མ་དང་དཀྱིལ་འཁོར་པའི་ལྷ་རྣམས་ཀྱིས་ཤིས་པ་བརྗོད་པས་མངའ་གསོལ་བར་མོས་ཤིག །མེ་ཏོག་འཐོར་ཞིང་ཤིས་བརྗོད་ཇི་ལྟར་འོས་པ་བྱ། ཡེདྷར་བརྗོད། རོལ་མོ་བསྒྲག་གོ །དེ་དག་གིས་གཏེར་ཆོས་ཐམས་ཅད་ཀྱི་རྒྱལ་པོ་བླ་མ་དགོངས་པ་འདུས་པའི་བྱིན་རླབས་གཏོར་མའི་བརྡ་དབང་ལེགས་པར་བསྐུར་གྲུབ་པ་ཡིན་པས་རྩ་གསུམ་དགོངས་པ་འདུས་པ་ཡི་དམ་དུ་བཟུང་ཞིང་རྩ་བ་དང་ཡན་ལག་གི་དམ་ཚིག་ཚུལ་བཞིན་དུ་བསྲུང་བར་བགྱིའོ་སྙམ་པས་འདིའི་རྗེས་ཟློས། གཙོ་བོས་ཇི་ལྟར་སོགས། གཏང་རག་མཎྜལ། ལུས་ལོངས་སྤྱོད་འབུལ་བ། དགེ་བསྔོ་བཅས་བྱས་ལ་སློབ་མ་གྱེས། སློབ་དཔོན་གྱིས་ཚོགས་ལ་རོལ་ཞིང་ལྷག་མ་གཏང་བ་ནས་བསྔོ་སྨོན་རྒྱུན་སྤྱོད་ཡན་མེ་ཕྲེང་ལྟར་ཚང་བར་བྱའོ། །སྒོ་གསུམ་སྙོམས་འཇུག་སྒྲིབ་བཅས་གཏོར། །ཡེ་ཤེས་རྣམ་བཞིའི་དྭངས་མ་རྒྱས། །རྟག་པའི་རྡོ་རྗེར་རབ་སྨིན་ནས། །མཁའ་ཁྱབ་འགྲོ་ཀུན་ཡོངས་སྒྲོལ་ཤོག །ཅེས་རང་གཞན་ལ་ཉེར་མཁོ་ཁྱེར་བདེའི་སླད་དུ་པདྨ་གར་གྱི་དབང་ཕྱུག་ཕྲིན་ལས་འགྲོ་འདུལ་རྩལ་གྱིས་དཔལ་སྤུངས་ཡང་ཁྲོད་ཙ་འདྲ་རིན་ཆེན་བྲག་གི་སྒྲུབ་གནས་སུ། རྩ་བའི་གཏེར་གཞུང་ལ་ཁ་གསལ་ལག་ལེན་ཁྱེར་བདེས་བརྒྱན་ཏེ་བྲིས་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-JA-012&oldid=114149"\nThis page was last edited on 29 December 2017, at 12:02.


Terdzo-THI-005 - Rinchen Terdzö\nbai ro'i thugs tig dran pa tshe sgrub kyi phrin las dbang bskur gyi cho ga bklag chog tu bkod pa tshe dbang g.yung drung 'khyil ba\nVolume 40 (ཐི) / Pages 167-192 / Folios 1a1 to 13b2\nRinchen Terdzö Volumes List > Volume 40 > Text #6 (Scroll to Bottom)\n'jam mgon kong sprul. bai ro'i thugs tig dran pa tshe sgrub kyi phrin las dbang bskur gyi cho ga bklag chog tu bkod pa tshe dbang g.yung drung 'khyil ba. In Rin chen gter mdzod chen mo pod bzhi bcu pa (The Great Treasury of Rediscovered Teachings Volume 40) by 'jam mgon kong sprul, 167-192. New Delhi: Shechen Publications, 2007-2016.\nces rin chen gter gyi mdzod chen por dgos 'byung dbyig gi snying po rnams kyis rim par 'gengs pa'i skabs su nye bar mkho ba'i cha rkyen du gyur te/_'chi med bstan gnyis g.yung drung gling pas 'byor drug rgyas pa'i dus tshes bzang po la rdzong shod bde gshegs 'dus pa'i pho brang chen por bkod pa dge legs 'phel\n༄༅། །བཻ་རོའི་ཐུགས་ཏིག་དྲན་པ་ཚེ་སྒྲུབ་ཀྱི་ཕྲིན་ལས་དབང་བསྐུར་གྱི་ཆོ་ག་བཀླག་ཆོག་ཏུ་བཀོད་པ་ཚེ་དབང་གཡུང་དྲུང་འཁྱིལ་བ་ཞེས་བྱ་བ་བཞུགས་སོ།། ན་མོ་གུ་རུ་དྷེ་བ་དྷཱ་ཀི་ནཱི་ཡཻ། ཡེ་སངས་རྒྱས་ཉིད་མ་འགགས་ཐུགས་རྗེའི་རྩལ། །གང་འདུལ་རོལ་པ་འཆི་མེད་རིག་འཛིན་ཚུལ། །རྣམ་ཐར་བསམ་ཡས་ཞབས་ལ་གུས་བཏུད་དེ། །སྒྲུབ་ཐབས་ཟུར་འདེབས་དགོད་འདིར་གནང་བ་སྩོལ། །རྣམ་སྣང་ལོ་ཙཱ་བ་ཆེན་པོའི་ཐུགས་ཏིག་ཆེས་ཟབ་པའི་ཚེ་སྒྲུབ་འདི་ཉིད་རང་དོན་ནར་མའི་ཉམས་ལེན་ནི་གཏེར་གཞུང་ཉིད་ལས་ཅིའང་མི་དགོས་ཤིང་། གཞན་དོན་ཚེ་སྒྲུབ་དང་དབང་བསྐུར་སོགས་ཀྱི་སྐབས་སྤྱི་མཚུངས་ཅུང་ཟད་སྤྲོ་བ་ལ་གཉིས། ཕྲིན་ལས་དང་། དབང་བསྐུར་རོ། །དང་པོ་ལ་གསུམ། སྔོན་འགྲོ །དངོས་གཞི། རྗེས་སོ། །དང་པོ་ནི། བཀྲ་ཤིས་ཤིང་ཡིད་དུ་འོང་བའི་དབེན་པར་སྟེགས་གཙང་མ་སྨན་སྤོས་ཀྱིས་ཆག་ཆག་བཏབ་པ་ལ། དཀྱིལ་འཁོར་ཟླ་གམ་དམར་པོ་གཡུང་དྲུང་དང་འོད་ལྔའི་རྭ་བས་བསྐོར་བའི་དབུས་སུ་དཀར་མངར་སྤོད་ཟན་སྦྱར་བའི་ཚེ་འབྲང་རྒྱན་ལྡན་བཞག །མདུན་དུ་ཐོད་པ་མཚན་ལྡན་མངར་གསུམ་བཏབ་པའི་ཆང་གིས་བཀང་བ་ཁ་ལ་མར་ཟེ་ཡིས་བརྒྱན་པ་དང་། གཡས་གཡོན་དུ་ཚེ་རིལ། ཟླ་ཕྲོམ་ཟླ་རྒྱས་ཀྱིས་མཚོན་བཀྲ་ཤིས་པའི་ཞལ་ཟས་རྣམས་བཀོད། དབང་རྒྱས་པར་བསྐུར་ན། བླ་མ་བརྒྱུད་པ་དང་གཙོ་བོའི་སྐུ་ཙཀ་ཀྱང་བཞག །སྨན་གཏོར་རཀྟ། ཕྱི་མཆོད་སོགས་སྤྱི་མཚུངས་དང་། མདའ་དར། དཀར་གཏོར། ཚོགས་ཀྱི་ཡོ་བྱད་རྣམས་ཚོགས་པར་བྱ། དེ་ནས་ཆོ་གའི་སྔོན་དུ་འགྲོ་བ་ལ་ལྔ། དང་པོ་བསང་ཁྲུས་བྱ་བ་ནི། སྤོས་དུད་ཀྱིས་ཕྱུངས་ལ། ཨ། ནགས་ཚལ་བཅུད་ཕྱུངས་ཡིད་དུ་འོང་། །དྲི་ཞིམ་ངད་ལྡན་སྤོས་མེ་འདིས། །གནས་དང་ཡོ་བྱད་སྒྲུབ་པ་པོའི། །ཉེས་པའི་སྐྱོན་རྣམས་བསང་བར་བྱ། །ཨཱོྃ་ཤིམ་ཕོད་ཧ་ར་སང་ངེ་ཡེ་སྭཱ་ཧཱ། ཆབ་བྲན་ལ། ཨཱོྃ། གཙང་མའི་ཚན་ཆབ་སྤོས་ཀྱི་ཆུ། །དྲི་ལྡན་བདུད་རྩིའི་ཁྲུས་གསོལ་བས། །གནས་དང་ཡོ་བྱད་སྒྲུབ་པ་པོའི། །སྐྱོན་གྱི་དྲི་མ་དག་གྱུར་ཅིག །ཨཱོྃ་ཤུདྡྷེ་ཤུདྡྷོ་ས་ལེ་སང་ངེ་ཡེ་སྭཱ་ཧཱ། གཉིས་པ་ཕྱི་རྒྱུད་ལ་དཀར་གཏོར་བསྔོ་བ་ནི། རཾ་ཡཾ་ཁཾ། དཀར་གཏོར་རི་རབ་གླིང་བཞི་འདོད་པའི་ཡོན་ཏན་སྣ་ཚོགས་ཀྱིས་གང་བར་གྱུར། ཨ་ཨཱོྃ་ཧཱུྃ། ཨཱོྃ། སྔོན་གྱི་རྒྱལ་བའི་བཀའ་ཉན་ཅིང་། །ད་ལྟ་དགེ་བའི་སྡོངས་མཛད་པ། །ལྷ་ཀླུ་སྡེ་བརྒྱད་འཇིག་རྟེན་སྐྱོང་། །ཡུལ་ས་གཞི་བདག་མཐུ་བོ་ཆེ། །འཁོར་བཅས་འདིར་གཤེགས་གཏོར་མ་བཞེས། །ཀོ་ལོང་རུ་ང་མ་བྱེད་པར། །སྒྲུབ་པའི་མཐུན་རྐྱེན་སྤེལ་བ་དང་། །དཀར་པོ་དགེ་བའི་སྡོངས་གྲོགས་མཛོད། །ཅེས་གཏོར་མ་ཕྱིར་འབུལ། གསུམ་པ་བགེགས་བསྐྲད་པ་ནི། བསྭོ། ང་ནི་རྔམ་ཆེན་ཁྲོ་བོའི་སྐུ། དུག་ལྔ་འཇོམས་མཛད་མེ་ཕུང་འབར། །ཉོན་མོངས་བགེགས་རིགས་ཐལ་བར་རློག །འདུག་པའི་གནས་མེད་ལ་འུར་དེངས། །བསྭོ་ཨཱོྃ་ཁྲོ་ཏ་ཧ་ལ་ནེ་རཾ་ཛ་ལ་རཾ། བཞི་པ་རྒྱན་བཀོད་པ་ནི། ཨ། ཚེ་འབྲང་མཁའ་དབྱིངས་གཉིས་སུ་མེད། །ཚེ་ཆང་གཏའ་ཆེན་བྱང་ཆུབ་རྒྱུན། །ཞལ་ཟས་བཀྲ་ཤིས་དངོས་གྲུབ་རྟེན། །བདག་ཅག་གཡུང་དྲུང་ཚེ་སྒྲུབ་ཕྱིར། །མི་འགྱུར་བརྟན་པར་བཞུགས་སུ་གསོལ། །གཡུང་དྲུང་རཏ་ན་སི་ཏི་བྲུཾ་ལྷན། ལྔ་པ་གསང་མཚམས་གཅད་པ་ནི། བསྭོ། ང་ནི་གཡུང་དྲུང་ཚེ་ཡི་ལྷ། །མ་བཅོས་མ་བསླད་སྙིང་པོ་ཨ། །སྐྱེ་ཤི་མེད་པའི་རང་བཞིན་ཡིན། །བར་གཅོད་འབྱུང་པོ་རང་གི་སེམས། །སེམས་ཉིད་སྟོང་གསལ་འཛིན་པ་བྲལ། །རྣམ་རྟོག་བགེགས་ཀྱི་མིང་ཡང་མེད། །བགེགས་རྣམས་སྟོང་པའི་ངང་དུ་དེངས། །བསྭོ། ཨ་ཕཊ་ཕཊ། ཅེས་ལྟ་བས་བསྲུང་ངོ་། །གཉིས་པ་དངོས་གཞི་ལ་བདུན་ལས། དང་པོ་རྒྱུད་དག་པའི་སྦྱོར་བ་ནི། བསྭོ་ཨཱོྃ༔ དཀོན་མཆོག་གསུམ་གྱི་ངོ་བོ་ཉིད༔ གཡུང་དྲུང་ཚེ་ཡི་ལྷ་ཚོགས་ལ༔ ཕྱག་འཚལ་སྐྱབས་མཆི་གསོལ་བ་འདེབས༔ འགྲོ་བའི་དོན་ཕྱིར་འཆི་མེད་བསྒྲུབ༔ ལན་གསུམ། འདིར་གཏེར་རྙིང་ལྟར་ཅུང་ཟད་སྤྲོ་ན། བདག་དང་མར་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཇི་སྲིད་གཡུང་དྲུང་སྙིང་པོ་ལ་མཆིས་ཀྱི་བར་དུ། རྩ་བའི་བླ་མ་བཀའ་དྲིན་ཅན་ལ་སྐྱབས་སུ་མཆིའོ། །བརྒྱུད་པའི་བླ་མ་བྱིན་རླབས་ཅན་ལ་སྐྱབས་སུ་མཆིའོ། །འདྲེན་པའི་བླ་མ་ཐུགས་རྗེ་ཅན་ལ་སྐྱབས་སུ་མཆིའོ། །སྐྱབས་གནས་ཡུལ་མཆོག་རྣམ་བཞིའི་ཚོགས་ལ་སྐྱབས་སུ་མཆིའོ། །ཕོ་རྒྱུད་རིག་འཛིན་སེམས་དཔའི་ཚོགས་ལ་སྐྱབས་མཆིའོ། །མོ་རྒྱུད་མ་དང་མཁའ་འགྲོའི་ཚོགས་ལ་སྐྱབས་སུ་མཆིའོ། །མི་མངོན་དབྱིངས་ནས་ཐུགས་རྗེའི་འོད་ཕྱུངས་ལ། །བདག་ལ་གཡུང་དྲུང་ཚེ་ཡི་དངོས་གྲུབ་སྩོལ། །ཅེས་དང་། ཨེ་མ་ཧོཿ འོག་མིན་དབྱིངས་ནས་འཆི་མེད་སྐུ་རུ་བསྟན། ཁོད་སྤུངས་དྲན་པའི་སྐུ་ལ་གསོལ་བ་འདེབས། །དུར་ཁྲོད་ཚོགས་བདག་ཚེ་དབང་དངོས་གྲུབ་སྟེར། །འོད་ལྡན་འབར་མའི་སྐུ་ལ་གསོལ་བ་འདེབས། །ཡེ་ཤེས་སྤྱན་ལྡན་ཀུན་མཁྱེན་དགོངས་པ་བརྙེས། །བཻ་རོ་ཙཱ་ནའི་སྐུ་ལ་གསོལ་བ་འདེབས། །སྨོན་ལམ་བཀའ་བབས་གང་འདུལ་འགྲོ་དོན་མཛད། །ལང་གྲོ་ལོ་ཙཱའི་སྐུ་ལ་གསོལ་བ་འདེབས། །སྦྱངས་པའི་འཕྲོ་སད་བཀའ་གཏེར་དངོས་གྲུབ་བསྙེམས། །མི་ཤིགས་གཡུང་དྲུང་འབྱུང་གནས་ལ་གསོལ་བ་འདེབས། །རྒྱལ་བའི་རྣམ་འཕྲུལ་གདུལ་དཀའ་ཐར་པར་འདྲེན། །རྩ་བའི་བླ་མའི་སྐུ་ལ་གསོལ་བ་འདེབས། །དད་གུས་གདུང་བས་གསོལ་བ་བཏབ་པའི་མཐུས། །གདོས་བཅས་ལུས་ལ་ནད་གཅོང་མེད་པ་དང་། །དབང་བཞི་ཡོངས་སུ་རྫོགས་པར་བྱིན་གྱིས་རློབས། །བདག་འཛིན་བློ་ཡི་འཆིང་བ་དབྱིངས་སུ་གྲོལ། །རླུང་སེམས་དབུ་མར་ཐིམ་པར་བྱིན་གྱིས་རློབས། །ངོ་ཤེས་ཐག་ཆོད་སྣང་བ་བླ་མར་འཆར། །ཚེ་དབང་རིག་འཛིན་ཐོབ་པར་བྱིན་གྱིས་རློབས། །ཞེས་གསོལ་བ་གདབ། གཉིས་པ་བདག་ལྷ་རུ་བསྐྱེད་པ་ནི། སྟོང་ཞིང་བདག་མེད་པའི་ངང་ལས། ཀུན་སྣང་སྙིང་རྗེ་ཚད་མེད་པ་བསྒོམ། དེའི་ངང་ལས་ཆུ་ལས་ཆུ་བུར་རྡོལ་བ་བཞིན་དུ་ས་བོན་དང་ལྷར་བསྒོམ་སྟེ། ཨ་ཨ་ཨ༔ ཨ་ནི་བོན་ཉིད་སྐྱེ་བ་མེད༔ ཨ་ལས་ཨཱོྃ་འཕྲོས་ཧཱུྃ་ལ་ཐིམ༔ སངས་རྒྱས་སེམས་དཔའ་རིག་འཛིན་དང༔ སྣོད་བཅུད་དྭངས་མ་ཐམས་ཅད་བསྡུས༔ བདག་ཉིད་སྐད་ཅིག་དྲན་རྫོགས་སུ༔ འཆི་མེད་དྲན་པ་ཚེ་དབང་རྩལ༔ ཕྱག་གཡས་གཡུང་དྲུང་ཐུགས་ཀར་གཏོད༔ གཡོན་པས་མཉམ་གཞག་ཚེ་བུམ་འཛིན༔ འོད་ལྡན་ཡེ་ཤེས་ཙན་དྷ་ལཱི༔ པདྨ་ཚེ་བུམ་བསྣམས་པས་འཁྲིལ༔ གཉིས་ཀ་དར་དང་རཏ་ནས་བརྒྱན༔ མེ་ཏོག་དམར་པོའི་དོ་ཤལ་འཕྱང༔ པད་ཟླ་ཉི་མའི་དབུས་ན་བཞུགས༔ སྲོག་རྩ་ལྕགས་ཀྱི་སྦུ་གུའི་དབུས༔ གཡུང་དྲུང་དམར་གསལ་ནྲྀ་ཡིས་མཚན༔ ཁོག་པར་ཨ་དཀར་འོད་ལྔ་འཕྲོ༔ དེ་ལས་འོད་ཟེར་ཡར་འཕྲོས་པས༔ དབྱིངས་ནས་ཡེ་ཤེས་སྤྱན་དྲངས་ཐིམ༔ བསྭོ་ཨཱོྃ་ཁོད་སྤུངས་རཏ་ན་ཚེ་ནྲྀ་ཛཿབྲུཾ༔ གསུམ་པ་དཀྱིལ་འཁོར་བསྐྱེད་པ་ནི། བདག་ཉིད་ཁོད་སྤུངས་ཡབ་ཡུམ་གྱི་ཐུགས་ཀ་ནས་ཡི་གེ་འབྲུ་གསུམ་འཕྲོས། མདུན་གྱི་དཀྱིལ་འཁོར་ལ་ཕོག་སྟེ་འོད་དུ་ཞུ། དེ་དག་ཡོངས་སུ་གྱུར་པ་ལས་ཕྱི་ཡེ་ཤེས་ཀྱི་གཞལ་ཡས་ཁང་གསལ་ལ་རང་བཞིན་མེད་པ། སྣང་ལ་དངོས་པོ་མེད་པ། རྒྱན་དང་བཀོད་པ་ཕུན་སུམ་ཚོགས་པའི་ནང་དུ་ཉི་ཟླ་པདྨ་བརྩེགས་པའི་གདན་ལ་ཁོད་སྤུངས་དྲན་པ་འཆི་མེད་ཚེའི་ལྷ། ཞལ་གཅིག་ཕྱག་གཉིས། ཕྱག་གཡས་མི་འགྱུར་བའི་གཡུང་དྲུང་ཐུགས་ཀར་གཏོད་དེ་འཛིན་པ། གཡོན་པས་མཉམ་གཞག་ཚེའི་བུམ་པ་བདུད་རྩིའི་བཅུད་ཀྱིས་གང་ཞིང་དཔག་བསམ་ཡལ་གའི་ཁ་རྒྱན་ཅན་བསྣམས་པ། ཞབས་གཉིས་སྐྱིལ་མོ་ཀྲུང་གིས་བཞུགས་པའི་པང་དུ་ཡུམ་ཡེ་ཤེས་ཙནྡྷ་ལཱི་འོད་ལྡན་འབར་མ་པདྨ་དང་ཚེ་བུམ་བསྣམས་པས་འཁྲིལ་བ། ཡབ་ཡུམ་གཉིས་ཀའང་དཀར་ལ་དམར་བའི་མདངས་ཆགས་ཤིང་ཡེ་ཤེས་ཀྱི་འོད་ལྔ་འཕྲོ་བ་ཞི་ཞིང་འཛུམ་ལ་སྒེག་པའི་ཉམས་ཅན། དར་དང་རིན་པོ་ཆེ་སྣ་ཚོགས་པ་དང་པདྨའི་ཕྲེང་བས་མཛེས་པར་བརྒྱན་པ། ཚེ་བདག་རིག་འཛིན་ཕོ་མོ་གྲངས་མེད་པས་བསྐོར་བར་གྱུར། བཞི་པ་དབྱིངས་ནས་སྤྱན་འདྲེན་པ་ནི། བདག་མདུན་གྱི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། མི་མངོན་དབྱིངས་དང་ཕྱོགས་བཅུའི་ཞིང་ཁམས་མཁའ་སྤྱོད་གྲུབ་པའི་གནས་མཆོག་རྣམས་ནས་ཡེ་ཤེས་པའི་ལྷ་ཚོགས་སྤྱན་དྲངས་ཏེ་གཉིས་མེད་དུ་ཐིམ་པར་གྱུར། ཨཱོྃ། མི་འགྱུར་སྐུ་གསུམ་དབྱིངས་ཉིད་ལས། །འགྲོ་དོན་ཐུགས་རྗེས་སྤྲུལ་པ་ཡི། ཁོད་སྤུངས་གཡུང་དྲུང་ཚེ་ཡི་ལྷ། །ཡུམ་ནི་རྒོད་ལྕམ་འོད་ལྡན་མ། །ཚེ་བདག་རིག་འཛིན་མཁའ་འགྲོར་བཅས། །ཐུགས་དམ་དབང་གིས་གཤེགས་ནས་ཀྱང་། །དགྱེས་ཤིང་བརྟན་པར་བཞུགས་སུ་གསོལ། །འཆི་མེད་ཚེ་ཡི་དངོས་གྲུབ་སྩོལ། །བསྭོ་ཨཱོྃ་ཁོད་སྤུངས་རཏ་ན་ཌཱ་ཀི་ནཱི་བྲུཾ་ཛ༔ ཏི་ཏ་ལྷན། ལྔ་པ་མཆོད་པ་འབུལ་བའི་ཐོག་མར་ཕྱག་མཆོད་ནི། ན་མོ། བདག་དང་མཐའ་ཡས་སེམས་ཅན་རྣམས། །རྩེ་གཅིག་མོས་པའི་ཏིང་འཛིན་གྱིས། །གཡུང་དྲུང་ཚེ་ཡི་ལྷ་ཚོགས་ལ། །ཕྱག་འཚལ་དང་བས་སྐྱབས་སུ་མཆི། ཁོད་སྤུངས་རཏ་ན་ཌཱ་ཀི་ནཱི་གུ་དུ་ན་ཧྲུན། བཤགས་པ་ནི། ན་མོ། བདག་དང་འགྲོ་བ་མ་ལུས་པས། །ཐོག་མེད་དུས་ནས་ད་ལྟའི་བར། །ལས་ངན་སྡིག་སྒྲིབ་ཅི་བསགས་པ། ཁོད་སྤུངས་རིག་འཛིན་འཁོར་བཅས་ལ། །གནོང་འགྱོད་སེམས་ཀྱིས་མཐོལ་ལོ་བཤགས། །བྱང་དག་ཚངས་པའི་དངོས་གྲུབ་སྩོལ། །ཨ་དཀར་ཨུ་དུག་གཤའ་ཡ་ནི། མཆོད་པ་བྱིན་རླབས་ནི། བདག་གི་ཐུགས་ཀ་ནས་ཨ་ཨཱོྃ་ཧཱུྃ་འཕྲོས་ཏེ་མཆོད་རྫས་ལ་ཕོག་པས། རིན་པོ་ཆེ་དང་པདྨ་ལ་སོགས་པའི་སྣོད་ཡངས་ཤིང་རྒྱ་ཆེ་བ་རྣམས་སུ། མཆོད་རྫས་ཡེ་ཤེས་ཀྱི་རང་བཞིན་བདེ་བའི་ཡོ་བྱད་བསམ་གྱིས་མི་ཁྱབ་པ་དང་། སྨན་གཏོར་རཀྟ་བདུད་རྩིའི་རྒྱ་མཚོ་དྭངས་མ་ལ་མཆོད་རྫས་ཐོགས་པའི་ལྷ་མོ། ཁུ་བ་རོ་བརྒྱ་དང་ལྡན་པའི་བདུད་རྩི་རྩིགས་མ་འདོད་པའི་ཡོན་ཏན་སྣ་ཚོགས་པས་ནམ་མཁའ་གང་བར་གྱུར། ཨ་ཨཱོྃ་ཧཱུྃ། ཕྱི་མཆོད་ནི། ཨེ་མ་ཧོཿ གཡུང་དྲུང་ཚེ་ཡི་ལྷ་ཚོགས་ལ། །དངོས་འབྱོར་ཡིད་ཀྱིས་སྤྲུལ་པ་ཡི། །བླ་མེད་མཆོད་པའི་སྤྲིན་ཕུང་ནི། །འདོད་པའི་ཡོན་ཏན་བསམ་མི་ཁྱབ། །ཡེ་ཤེས་ལྔ་ཡི་འོད་ཟེར་འཕྲོ། །བདག་ཅག་དད་པས་འབུལ་ལགས་ཀྱིས། །ཡེ་ཤེས་དབྱིངས་སུ་བཞེས་ནས་ཀྱང་། །རིག་འཛིན་ཚེ་ཡི་དངོས་གྲུབ་སྩོལ། །ཟུར་ཤམ་དེ་ཤོ་ཧ་ར་ཡེ་སྭཱ་ཧཱ། སྨན་མཆོད་ནི། ཨེ་མ་ཧོཿ ངོ་མཚར་གཡུ་འབྲང་བདུད་རྩིའི་ཕུད། །ར་སཱ་ཡཱ་ནཾ་སྨན་གྱི་བཅུད། །འཆི་མེད་ལྷ་ཚོགས་ཞལ་དུ་འབུལ། །གཡུང་དྲུང་ཚེ་ཡི་དངོས་གྲུབ་སྩོལ། །གཡུ་འབྲང་བདུད་རྩི་ཁཱ་ཧི། རཀྟ་འབུལ་བ་ནི། བསྭོ། མཚན་ལྡན་བཀྲ་ཤིས་ཞལ་བུ་རུ། །དུག་ལྔ་རྩད་བཅད་དམར་གྱིས་བཀང་། །འཆི་མེད་ལྷ་ཚོགས་ཞལ་དུ་འབུལ། །གཡུང་དྲུང་ཚེ་ཡི་དངོས་གྲུབ་སྩོལ། །ཏིང་མུར་རཀྟ་ཁཱ་ཧི། གཏོར་མ་འབུལ་བ་ནི། བསྭོ། མཁའ་དབྱིངས་རྣམ་དག་གཏོར་གཞོང་དུ། །ཟད་མེད་ལོངས་སྤྱོད་གཏོར་མས་བཀང་། །འཆི་མེད་ལྷ་ཚོགས་ཞལ་དུ་འབུལ། །གཡུང་དྲུང་ཚེ་ཡི་དངོས་གྲུབ་སྩོལ། །བྲུཾ་ཟད་མིན་སྤུངས་སོ་བ་ལིང་ཁཱ་ཧི། དྲུག་པ་ཚེ་འཛབ་འདྲེན་པ་ནི། ཐོག་མར་བདག་བསྐྱེད་ལ་དམིགས་ཏེ། སྔགས་ཀྱི་ཟེར་དང་གཟི་བརྗིད་ཀྱིས༔ བླ་མ་ཡི་དམ་མཁའ་འགྲོ་དང༔ རིག་འཛིན་དྲང་སྲོང་ཚེ་ཡི་བདག༔ འཇིག་རྟེན་འབྱུང་བའི་དྭངས་མ་ཀུན༔ བདུད་རྩིར་བསྡུས་ནས་ཚངས་བུག་བརྒྱུད༔ དབུ་མའི་ནང་ཞུགས་ལུས་ཀུན་གང༔ ལུས་ནི་འཆི་མེད་གཞའ་ཚོན་སྐུ༔ ངག་ནི་གཞོམ་མེད་སྔགས་ཀྱི་གསུང༔ ཡིད་ནི་འཕོ་མེད་ཨ་ཡི་ཐུགས༔ མ་བཅོས་མ་བསླད་སྐྱེ་འཆི་བྲལ༔ གཡུང་དྲུང་སྐུ་གསུང་ཐུགས་སུ་གྱུར༔ ཅེས་བསྒོམས་ལ། བསྭོ་ཨཱོྃ་ཁོད་སྤུངས་རཏ་ན་ཚེ་ནྲྀ་ཛཿབྲུཾ༔ ཞེས་བཟླ། མདུན་བསྐྱེད་ཐུགས་ཀར་ཟླ་སྟེང་ཨཱོྃ། །དཀར་གསལ་སྔགས་ཀྱི་ཕྲེང་བས་བསྐོར། །བཟླས་པས་རྒྱུད་བསྐུལ་འོད་ཟེར་འཕྲོས། །བླ་མ་ཡི་དམ་མཁའ་འགྲོ་དང་། །རིག་འཛིན་དྲང་སྲོང་ཚེ་ཡི་བདག །འཇིག་རྟེན་འབྱུང་བའི་དྭངས་མ་བཅུད། །བླ་ཚེ་ཆད་ཉམས་ཡར་པ་ཀུན། །བདུད་རྩི་འོད་ཟེར་རྣམ་པར་བསྡུས། །བདག་མདུན་སྒྲུབ་པའི་རྫས་ལ་ཐིམ། །འཆི་མེད་དངོས་གྲུབ་འགྲུབ་པར་གྱུར། །ཅེས་བསྒོམས་ལ་བཟླས་པ་ཅི་ནུས་བྱའོ། །བདུན་པ་བསྟོད་ཅིང་ཚེ་འགུགས་པ་ནི། མདའ་དར་གཡབ་ལ། བསྭོ་ཨཱོྃ། བདེར་གཤེགས་རིག་འཛིན་ཚེ་ཡི་ལྷ། །སྐུ་ནི་འཆི་མེད་སྐྱེས་ནས་བཙན། །གསུང་ནི་འགག་མེད་ཚངས་པའི་དབྱངས། །ཐུགས་ནི་མི་འགྱུར་གཡུང་དྲུང་དབྱིངས། །མཚན་ནི་དྲན་པ་ཚེ་དབང་རྩལ། །དཀར་གསལ་གཟི་བརྗིད་འོད་དུ་འབར། །ཕྱག་མཚན་གཡུང་དྲུང་ཚེ་བུམ་བསྣམས། །ཡུམ་ནི་མདངས་ལྡན་འོད་འཕྲོ་མ། །པདྨ་ཚེ་བུམ་བསྣམས་པས་འཁྲིལ། །ལོངས་སྤྱོད་རྫོགས་པའི་ཆས་ཀྱིས་བརྒྱན། །ཚེ་དབང་རིག་འཛིན་མཁའ་འགྲོས་བསྐོར། །གཡུང་དྲུང་ཚེ་ཡི་དངོས་གྲུབ་འབེབ། །འཆི་མེད་ལྷ་མཆོག་འཁོར་བཅས་ལ། །ཕྱག་འཚལ་སྐུ་བསྟོད་མཆོད་པ་འབུལ། །བསྭོ་ཨཱོྃ། ཚེ་བདག་ཡབ་ཡུམ་དབྱིངས་ནས་བཞེངས། །ཕོ་ཉ་མགྱོགས་མ་ལས་ལ་སྐུལ། །ཕྱི་སྣོད་འབྱུང་བའི་དྭངས་མ་བཅུད། །ནང་བཅུད་སྐྱེ་འགྲོའི་ཚེ་བསོད་སྟོབས། །གསང་བ་རྒྱལ་བ་སྲས་བཅས་ཀྱི། །ཐུགས་རྗེ་ནུས་སྟོབས་ཡོན་ཏན་དཔལ། །བདག་གི་བླ་ཚེ་ཆད་ཉམས་བཅས། །ཡེ་ཤེས་ཆེན་པོའི་བྱིན་གྱིས་སྡུས། །བདག་དང་སྒྲུབ་པའི་རྫས་ལ་སྟིམས། །ཚེ་བཅུད་ཉམས་པ་གོང་དུ་གསོས། །གནས་པ་སྤེལ་ལ་ཡར་པ་སྡུས། །སྒྲུབ་རྫས་གཡུ་འབྲང་བདུད་རྩིར་སྐྱིལ། །ཕྱི་ནང་གསང་བའི་བར་ཆད་སོལ། །ལུས་ངག་ཡིད་ལ་དབང་མཆོག་སྐུར། །ངོ་མཚར་རྟགས་དང་ཆོ་འཕྲུལ་སྟོན། །གཡུང་དྲུང་ཚེ་ཡི་དངོས་གྲུབ་སྩོལ། །ཅེས་དང་སྔགས་བརྗོད་ལ་བཀུག་ཅིང་བརྟན་པར་བྱའོ། །གསུམ་པ་རྗེས་ཀྱི་བྱ་བ་ལ་ལྔ་ལས། དང་པོ་ཚོགས་འབུལ་བ་ནི། ཚོགས་རྫས་ལ་ཆབ་བྲན་ཏེ། རཾ་ཡཾ་མཾ་ས་ལེ་སང་ངེ་ཡེ་སྭཱ་ཧཱ། འབགས་བཙོག་དྲི་མ་ཐམས་ཅད་སྦྱངས། བདག་གི་ཐུགས་ཀ་ནས་ཨ་ཨཱོྃ་ཧཱུྃ་འཕྲོས་ཏེ་ཚོགས་རྫས་ལ་ཕོག་པས། རིན་པོ་ཆེ་དང་པདྨ་ལ་སོགས་པའི་སྣོད་ཡངས་ཤིང་རྒྱ་ཆེ་བ་རྣམས་སུ། ཚོགས་རྫས་བདུད་རྩིའི་རྒྱ་མཚོ་དྭངས་མ་ལ་མཆོད་རྫས་ཐོགས་པའི་ལྷ་མོ། ཁུ་བ་རོ་བརྒྱ་དང་ལྡན་པའི་བདུད་རྩི་རྩིགས་མ་འདོད་པའི་ཡོན་ཏན་སྣ་ཚོགས་པས་ནམ་མཁའ་གང་བར་གྱུར། ཨ་ཨཱོྃ་ཧཱུྃ། ཞེས་བརྗོད་ལ་བྱིན་བརླབ། ཚོགས་ཞིང་སྤྱན་འདྲེན་ཏེ། ཨཱོྃ། ཁྱབ་བདལ་དབྱིངས་ཀྱི་གཞལ་ཡས་ནས། །སྐུ་གསུམ་ལྷུན་གྲུབ་རོལ་པ་ལས། །འགྲོ་དོན་སྐུ་སྤྲུལ་ཚེ་ཡི་ལྷ། ཁོད་སྤུངས་དྲན་པ་ཡབ་ཡུམ་དང་། །རིག་འཛིན་མཁའ་འགྲོའི་འཁོར་བཅས་རྣམས། །ཚོགས་ལ་སྤྱན་འདྲེན་གཤེགས་སུ་གསོལ། ཨ་ཨཱོྃ་ཧཱུྃ་ཁོད་སྤུངས་དྷཱ་ཀི་ནཱི་ས་མ་ཡ་ཛ་ཛཿ མཆོད་པ་ནི། ཨཱོྃ། དབོན་གསས་རིག་འཛིན་མཁའ་འགྲོ་ལ། །དངོས་འབྱོར་ཡིད་ལས་སྤྲུལ་པ་ཡི། །འདོད་ཡོན་ལོངས་སྤྱོད་ཚོགས་མཆོད་འབུལ། །ཐུགས་རྗེས་བཞེས་ལ་བྱིན་གྱིས་རློབས། །ཟུར་ནམ་དེ་ཤོ་ཧ་ར་ཐིམ་ཐིམ་ཡེ་སྭཱ་ཧཱ། བཤགས་པ་ནི། མ་རིག་དབང་གྱུར་འཁྲུལ་པའི་བློས། །འགལ་འཁྲུལ་ཉེས་སྐྱོན་ཅི་མཆིས་པ། །ལོངས་སྤྱོད་ཚོགས་ཀྱི་མཆོད་པས་བཤགས། །སྐྱོན་བྲལ་ཚངས་པའི་དངོས་གྲུབ་སྩོལ། །ཨུ་དུག་གཤའ་ཡ་ནི་ས་ལེ་སང་ངེ་སྭཱ་ཧཱ། བསྒྲལ་བསྟབ་ནི། གྱི་གྲན་ཤུ་ནི་ག་མཱ་ར་ཡ་ཛ་ཛཿ བསྭོ། དཔལ་ཆེན་ཐུགས་རྗེས་དྲག་པོར་ཁྲོས། །ང་བདག་ལོག་པའི་དགྲ་བགེགས་རྣམས། །གཟུགས་ཕུང་ལོངས་སྤྱོད་ཚོགས་སུ་སྒྲོལ། །རྣམ་ཤེས་མཁའ་ཀློང་དབྱིངས་སུ་སྟིམས། །མུ་མར་གྲན་ལ་ཧྲིལ་ཤག་ཐུམ་རྦད། བསྭོ། མ་རིག་ཉོན་མོངས་བསྒྲལ་པའི་ཚོགས། །དྲན་པ་ཡབ་ཡུམ་ཞལ་དུ་བསྟབ། །ལོག་རྟོག་སྐྱེ་འཆི་བསྒྲལ་པའི་ཚོགས། །རིག་འཛིན་མཁའ་འགྲོའི་ཞལ་དུ་བསྟབ། ཨ་ལ་ལ་ཧོཿ ཐུགས་དམ་བརྒྱུད་བསྐང་ནི། ན་མོ། སྔོན་གྱི་བསྐལ་པ་དང་པོ་ལ། །བླ་ཆེན་དྲན་པ་ཡབ་ཡུམ་གྱིས། །གཡུང་དྲུང་གསང་བའི་གནས་ཁང་དུ། །ལོངས་སྤྱོད་ཚོགས་ཀྱི་ཕུད་བཤམས་ནས། །དབྱིངས་ན་བཞུགས་པའི་ཞི་ལྷ་དང་། །མཁའ་ལ་འབར་བ་ཁྲོ་བོའི་ཚོགས། །ཀློང་དུ་སངས་རྒྱས་བསྟན་སྲུང་རྣམས། །ཐུགས་དམ་དབྱིངས་སུ་བསྐངས་པ་བཞིན། །གསང་བའི་གནས་མཆོག་དམ་པ་འདིར། །ཚོགས་ཀྱི་མཆོད་པས་ཐུགས་དམ་བསྐང་། །མཆོག་ཐུན་ཚེ་ཡི་དངོས་གྲུབ་སྩོལ། །དེ་འོག་བར་གྱི་བསྐལ་པ་ལ། །ལོ་ཆེན་བཻ་རོ་ཡབ་སྲས་ཀྱིས། །མཆིམས་ཕུ་བྲེ་གུའི་ཀེའུ་ཚང་དུ། །ལོངས་སྤྱོད་ཚོགས་ཀྱི་ཕུད་བཤམས་ནས། །དབྱིངས་ན་བཞུགས་པའི་ཞི་ལྷ་དང་། །མཁའ་ལ་འབར་བ་ཁྲོ་བོའི་ཚོགས། །ཀློང་དུ་སངས་རྒྱས་བསྟན་སྲུང་རྣམས། །ཐུགས་དམ་དབྱིངས་སུ་བསྐངས་པ་བཞིན། །གསང་བའི་གནས་མཆོག་དམ་པ་འདིར། །ཚོགས་ཀྱི་མཆོད་པས་ཐུགས་དམ་བསྐང་། །མཆོག་ཐུན་ཚེ་ཡི་དངོས་གྲུབ་སྩོལ། །དེ་འོག་དུས་ཀྱི་བསྐལ་པ་ལ། །མི་ཤིགས་གཡུང་དྲུང་འབྱུང་གནས་སོགས། །ཚེ་དབང་བརྒྱུད་པའི་བླ་མ་ཡིས། །རང་རང་གར་བཞུགས་སྒྲུབ་གནས་སུ། །ལོངས་སྤྱོད་ཚོགས་ཀྱི་ཕུད་བཤམས་ནས། །དབྱིངས་ན་བཞུགས་པའི་ཞི་ལྷ་དང་། །མཁའ་ལ་འབར་བ་ཁྲོ་བོའི་ཚོགས། །ཀློང་དུ་སངས་རྒྱས་བསྟན་སྲུང་རྣམས། །ཐུགས་དམ་དབྱིངས་སུ་བསྐངས་པ་བཞིན། །གསང་བའི་གནས་མཆོག་དམ་པ་འདིར། །ཚོགས་ཀྱི་མཆོད་པས་ཐུགས་དམ་བསྐང་། །མཆོག་ཐུན་ཚེ་ཡི་དངོས་གྲུབ་སྩོལ། ཁྱད་པར་བསྐང་བ་ནི། བསྭོ། རྨད་བྱུང་གསང་བའི་གཞལ་ཡས་འདིར། །དངོས་འབྱོར་ཡིད་ལས་སྤྲུལ་པ་ཡི། །ལོངས་སྤྱོད་ཚོགས་ཀྱི་མཆོད་པ་འདིས། །དམིགས་མེད་ཡོངས་ཁྱབ་བོན་གྱི་སྐུ །འགག་མེད་ལྷུན་གྲུབ་ལོངས་སྤྱོད་རྫོགས། །དབྱེར་མེད་རང་ཤར་སྤྲུལ་པའི་སྐུ། ཁོད་སྤུངས་དྲན་པ་ཡབ་དང་ཡུམ། །ཕྱི་རྒྱུད་བདེ་གཤེགས་ཞི་བའི་ལྷ། །ནང་རྒྱུད་གསང་སྔགས་ཁྲོ་བོའི་ཚོགས། །གསང་རྒྱུད་རིག་འཛིན་མཁའ་འགྲོ་མ། །ཕྱི་ནང་བཀའ་སྐྱོང་སྲུང་མའི་ཚོགས། །ཐུགས་དམ་གཉན་པོ་དབྱིངས་སུ་བསྐང་། །ཞི་རྒྱས་དབང་དྲག་ཕྲིན་ལས་གང་། །འབད་མེད་ལྷུན་གྱིས་གྲུབ་པར་མཛོད། །དེ་ནས་བརྡའི་འབུལ་ལེན་བཅས་ཚོགས་ལ་རོལ། ལྷག་མ་རྣམས། ཨ་ཨཱོྃ་ཧཱུྃ། འདོད་ཡོན་ཟད་མེད་ཀྱི་གཏེར་དུ་དམིགས་ལ། ཨཱོྃ། འདོད་ཡོན་ལྔ་ལྡན་ལྷག་མ་འདི། །ཀུན་བཟང་དགོངས་པས་བྱིན་བརླབས་ནས། །ལན་ཆགས་སྙིང་རྗེའི་མགྲོན་ལ་བསྔོ། །སྡུག་བསྔལ་ཀུན་ཞི་བདེ་ཐོབ་ཤོག །ཐོར་ཐོར་ཐིམ་ཐིམ་ཤཱན་ཏིང་ཀུ་རུ་ཡེ་སྭཱ་ཧཱ། སྨོན་ལམ་ནི། འཆི་མེད་རིག་འཛིན་ཚེ་ཡི་ལྷ་ཚོགས་ལ། །དངོས་འབྱོར་ཡིད་སྤྲུལ་ཚོགས་མཆོད་ཕུལ་པའི་མཐུས། །སྒྲིབ་གཉིས་བྱང་ཞིང་ཚོགས་གཉིས་ཡོངས་སུ་རྫོགས། །སྐུ་གསུམ་ཐོབ་ནས་འགྲོ་བའི་དོན་བྱེད་ཤོག །གཉིས་པ་དངོས་གྲུབ་བླང་བ་ནི། ཨེ་མ་ཧོཿ ཚེ་བདག་ཡབ་ཡུམ་དགོངས་སུ་གསོལ། །བདག་གིས་བསྙེན་སྒྲུབ་ཟབ་མོ་ཐེམས། །རང་བྱུང་རིག་པའི་ལྷ་ཞལ་འཁུམས། །ད་ནི་མི་འབྲལ་བསྙེན་ལགས་ན། །བཀྲ་ཤིས་རྫས་མཆོག་ལ་བརྟེན་ནས། །ཐུན་མོང་ལས་བཞིའི་དངོས་གྲུབ་དང་། ཁྱད་པར་ཡེ་ཤེས་དབང་མཆོག་སྩོལ། །འཆི་མེད་གཡུང་དྲུང་ཚེ་ཐོབ་ནས། །འགྲོ་དོན་མཐར་ཕྱིན་འགྲུབ་པར་མཛོད། །ཨཱོྃ་ཡཾ་རཾ་ཁཾ་སུ་ཨེ་དྲུང་མུ་རཏ་ན་ཡེ་ལྷན་འདུ། ཞེས་རྫས་རྣམས་གཡས་སྐོར་གཡོན་སྐོར་དུ་རོལ། གསུམ་པ་གཏོར་མ་བསྐྱང་བ་ནི། བསྭོ། སྣང་སྲིད་ཡངས་པའི་གཏོར་གཞོང་དུ། །འདོད་ཡོན་རྒྱན་གྱི་གཏོར་མ་བཤམས། །ཟད་མེད་གཏེར་དུ་བྱིན་བརླབས་ཏེ། །སྐྱབས་གནས་སྲི་ཞུའི་མགྲོན་རྣམས་མཆོད། །ཚེ་དབང་འགྲུབ་པའི་བྱིན་རླབས་སྩོལ། །མགོན་པོ་ཡོན་ཏན་མགྲོན་རྣམས་བསྐང་། །བཀའ་ཡི་བསྟན་པ་གཉན་པོ་སྲུངས། །བགེགས་རིགས་ལན་ཆགས་མགྲོན་ལ་སྦྱིན། །གནོད་འཚེའི་གདུག་རྩུབ་ཞི་བར་གྱིས། །རིགས་དྲུག་སྙིང་རྗེའི་མགྲོན་ལ་བསྔོ། །སྡུག་བསྔལ་ཀུན་ཞི་བདེ་ཐོབ་ཤོག །ཨི་དམ་བྷ་ལིང་ཁཱ་ཧི། ཞེས་གཏོར་མ་ཕྱི་རོལ་དུ་འབུལ་ལ་གཏོར་བྲོ་ནི། བསྭོ། མ་རྟོགས་འཁྲུལ་པའི་ཕུང་པོ་ལ། །རིག་པ་ཡེ་ཤེས་བྲོ་ཆེན་བརྡུང་། །ང་བདག་འཛིན་པའི་བདུད་བཅོམ་ནས། །ཀུན་བཟང་ཐུགས་སུ་མཉམ་པར་སྦྱོར། །བསྭོ་ཁོད་དོ་སྤུངས་སོ་ཤ་ཏྲུཾ་མཱ་ར་ཡ་ནན། བཞི་པ་བཀྲ་ཤིས་ནི། ཨེ་མ་ཧོཿ འཇིགས་བྲལ་མི་མངའ་བདེ་ཆེན་དབྱིངས། །གསས་མཁར་གཞལ་ཡས་བཀྲ་ཤིས་ཤོག །སྟོང་ཞིང་བདག་མེད་སྤྲོས་མཐའ་བྲལ། ཁྱབ་བརྡལ་བོན་སྐུའི་བཀྲ་ཤིས་ཤོག །རང་བཞིན་མི་འགྱུར་ལྷུན་ལ་རྫོགས། །བདེ་ཆེན་ལོངས་སྐུའི་བཀྲ་ཤིས་ཤོག །གང་འདུལ་ཐབས་གྱིས་འགྲོ་བ་འདྲེན། །ཅིར་ཡང་སྤྲུལ་སྐུའི་བཀྲ་ཤིས་ཤོག །སྐྱེ་འཆི་གཉིས་སྤངས་འཆི་མེད་བརྙེས། ཁོད་སྤུངས་ཡབ་ཡུམ་བཀྲ་ཤིས་ཤོག །རྒྱུད་ལུང་མན་ངག་གཏེར་མཛོད་འཆང་། །རྩ་བརྒྱུད་བླ་མའི་བཀྲ་ཤིས་ཤོག །མཆོག་ཐུན་དངོས་གྲུབ་ཆར་དུ་འབེབ། །ཡི་དམ་ལྷ་ཚོགས་བཀྲ་ཤིས་ཤོག །བར་ཆོད་སེལ་ཞིང་བསྟན་པ་སྲུང་། །མཁའ་འགྲོ་བཀའ་སྲུང་བཀྲ་ཤིས་ཤོག །ཕྱོགས་དུས་གནས་སྐབས་ཐམས་ཅད་དུ། །བཀྲ་ཤིས་བདེ་ལེགས་འཕེལ་རྒྱས་ཤོག །ལྔ་པ་གཤེགས་བསྡུ་ནི། སྔོན་གྱི་གཏེར་རྙིང་ལས་གཤེགས་བསྡུ་མ་གསུངས་པས་ཕྱག་རྒྱ་སྒོ་བཅད་ཀྱི་སྒྲུབ་པར་དོན་ལའང་གནས་མོད། ཕྱིས་ཀྱི་རྗེས་འབྲངས་འགས་སྤྱིའི་རིགས་ལས་ཡེ་ཤེས་པ་གཤེགས་ཀྱང་། འདིར་ནི་བླ་མེད་སྤྱི་མཐུན་ལྟར་ཡེ་ཤེས་ལ་རྟེན་ཡོད་ན་བརྟན་བཞུགས་བྱ། མེད་ན་དམ་ཡེ་ཆབས་ཅིག་འོད་གསལ་དུ་བསྡུ་སྟེ། ཨ། བདག་དང་སྣང་སྲིད་གཞལ་ཡས་ལྷ། །བསྐྱེད་པ་སྒྱུ་མའི་རྣམ་རོལ་ཀུན། །བདག་ཉིད་རིག་པའི་ཀློང་དུ་ཐིམ། །མ་བཅོས་ཁྱབ་བརྡལ་ཆེན་པོར་བཞག །ཨ་ཨཱོྃ་ཧཱུྃ་འདུས་ལེ་ལྷན། ཞེས་མ་བཅོས་རང་བྱུང་གི་ངོ་བོ་རྗེན་པར་བཞག་ལ། སླར་ལྷའི་ང་རྒྱལ་གྱིས་དགེ་བ་བསྔོ་ཞིང་སྨོན་ལམ་གདབ་བོ། ༈ །འདིའི་བསྙེན་པ་བྱེད་ན། ཐོག་མར་བདག་བསྐྱེད་ཁོ་ན་ལ་བརྟེན་ཏེ་བཟླས་པའི་གྲངས་ཚད་རབ་བྱེ་བ་བཞི། འབྲིང་བྱེ་བ་གཅིག་སྟེ་འབུམ་ཕྲག་བཅུ། ཐ་མ་འབུམ་ཕྲག་བཞི་བཟླ། རྟགས་སྤྱི་དང་མཚུངས། སྒྲུབ་པ་བྱེད་ན་ལས་བྱང་འདི་ལྟར་བདག་མདུན་གཉིས་ཆར་བཏང་ལ། མདུན་བསྐྱེད་ལ་དམིགས་པའི་བཟླས་པ་འབུམ་ཕྲག་གིས་མཐའ་རྟེན་པའམ། ཞག་བདུན་ཡན་ཅི་འགྲུབ་བྱ། བཅུད་ལེན་གྱི་རིལ་བུ་སྒྲུབ་པའི་སྐབས་སུའང་འདི་ལྟར་སྦྲེལ་ན་ལེགས་སོ།། ༈ །།གཉིས་པ་ཚེ་དབང་གི་རིམ་པ་ནི། དཀྱིལ་འཁོར་དབང་རྫས་ཀྱི་གཤོམ་དང་། ཕྲིན་ལས་གཏང་ཚུལ་བཤད་མ་ཐག་པ་ལྟར་བྱས་ལ། བཟླས་པ་ཚེ་འགུགས་ཡན་སོང་བ་དང་། སློབ་མ་ལ་ཁྲུས་བྱ་སྟེ། ལས་བུམ་ཐོགས་ལ། བུམ་པ་རང་བྱུང་གི་གཞལ་ཡས་ཁང་དུ་གྱེར་སྤུངས་དྲན་པ་དུང་གི་མདོག་ཅན་གསལ་བའི་ཐུགས་ཀ་ནས་ཡེ་ཤེས་བདུད་རྩིའི་ཆུ་རྒྱུན་བྱུང་སྟེ། ཁྱེད་རང་རྣམས་ཀྱིས་ཐོག་མེད་ནས་བསགས་པའི་སྡིག་སྒྲིབ་ཐམས་ཅད་སང་གིས་དག་པར་མོས་ཤིག །ཨཱོྃ། ཁོད་སྤུངས་ཐུགས་ལས་འོད་ཤར་བའི། །ཡེ་ཤེས་རྒྱུན་གྱི་ཆུ་བོ་ཡིས། །ཉོན་མོངས་བག་ཆགས་སྡིག་སྒྲིབ་བཀྲུ། །ཤེལ་གོང་བཞིན་དུ་དག་གྱུར་ཅིག །ཅེས་དང་ཡིག་བརྒྱ་བརྗོད་ལ་ཁྲུས་བྱ། བདག་ཉིད་ཁོད་སྤུངས་ཆེན་པོའི་ཐུགས་ལས་འོད་ཟེར་མེ་རི་ཐོག་མཚོན་དཔག་ཏུ་མེད་པ་འཕྲོས། ཕྱི་ནང་གསང་བའི་བར་གཅོད་ཐམས་ཅད་ཚར་བཅད་པར་གྱུར། བསྭོ། ང་ནི་གཡུང་དྲུང་ཚེ་ཡི་ལྷ། །སོགས་ཀྱིས་མཚམས་བཅད་ལ་སྟོང་ཉིད་ཀྱི་ལྟ་བས་བསྲུང་། སེམས་བསྐྱེད་གསལ་གདབ་སོགས་བྱས་ཏེ། དེ་ལ་སྐབས་སུ་བབས་པའི་ལོ་རྒྱུས་ཅུང་ཟད་བསྙད་ན། ཁོད་སྤུངས་དྲན་པ་ནམ་མཁའ་ཞེས་བྱ་བའི་འཆི་མེད་ཀྱི་རིག་འཛིན་ཆེན་པོ་འདི་ཉིད་གདུལ་དཀའི་འགྲོ་བ་མང་པོ་འདུལ་བའི་ཕྱིར་དུ་སངས་རྒྱས་ཀྱི་ཐུགས་ལས་སྤྲུལ་པའི་སྐུར་བྱོན་པ་སྟེ། ནུབ་ཕྱོགས་སྟག་གཟིག་གི་ཡུལ་དུ་བརྫུས་ཏེ་འཁྲུངས་པའི་ཚེ་ཁྱེའུ་དག་པ་དྲི་མེད་ཅེས་གྲགས། ཞང་ཞུང་ཁྱུང་ལུང་དངུལ་མཁར་དུ་སྐུའི་སྐྱེ་བ་མི་རུ་བསྟན་པའི་ཚེ་གྱེར་སྤུངས་དྲན་པ་ནམ་མཁའ་ཞེས་པའི་མཚན་གསོལ་ཅིང་། ཞང་བོད་མཁས་པ་རྣམས་ལས་བློ་སྦྱངས་པའི་ཚེ་མཁས་ཆེན་རྫུ་འཕྲུལ་ཡེ་ཤེས་ཞེས་ཀྱང་གྲགས། ཨོ་རྒྱན་གྱི་དུར་ཁྲོད་གནས་བརྒྱད་དུ་ཁྲག་འཐུང་དཔའ་བོ་བརྒྱད་ཀྱི་སྐུར་བཞེངས་ཏེ་སྡེ་བརྒྱད་གདུག་པ་ཅན་ཐམས་ཅད་དམ་ལ་བཏགས། རྒྱ་གར་ཡུལ་དུ་རོམ་བུ་གུ་ཧྱ་ཙནྡྲ་སོགས་མཁས་པ་དགུ་ལ་གཏུགས་ཤིང་མུ་སྟེགས་ཀྱི་རྩོད་པ་བཟློགས་ནས་སངས་རྒྱས་བསྟན་པ་སྤེལ་བའི་ཚེ་གྲུབ་ཆེན་བིརྺ་པ་ཞེས་སུ་གྲགས། འཆི་མེད་ཚེའི་གྲུབ་པ་བརྙེས་ཏེ་ཚེ་ལ་དབང་བའི་རིག་པ་འཛིན་པའི་གཟུགས་ཀྱིས་འགྲོ་དོན་རྒྱུན་ཆད་མེད་པར་མཛད། མཁའ་འགྲོ་འོད་ལྡན་འབར་མ་དང་ཐབས་ཤེས་ཟུང་དུ་སྦྲེལ་ནས་འགྲོ་བའི་དོན་དུ་འཆི་མེད་རིག་འཛིན་སྤྲུལ་པའི་སྐུ་མཆོག་རྣམ་གཉིས་བསྐྲུན་པའི་ཚུལ་ཡང་བསྟན། བོད་ཡུལ་མངའ་བདག་ཆོས་སྐྱོང་རྒྱལ་པོའི་མཆོད་གནས་སུ་ཕེབ་སྟེ། ཨོ་རྒྱན་ཆེན་པོ་པདྨ་ཐོད་ཕྲེང་ལས་གདམས་པའི་བདུད་རྩི་གསོལ་ཞིང་བཀའ་བབས་གྲུབ་ཆེན་ཉེར་ལྔའི་སྡེར་ཡང་བཞུགས་པའི་ཚུལ་བསྟན་པས་མཚོན། བསམ་གྱིས་མི་ཁྱབ་པའི་རྣམ་ཐར་ནམ་མཁའ་ལྟ་བུའི་བདག་ཉིད་ཅན་ཡིན་ལ། དེ་ཉིད་སྒྲུབ་པའི་ཐབས་ཀྱི་བྱེ་བྲག་བཀའ་གཏེར་གྱི་སྲོལ་ཀ་མང་དུ་བཞུགས་པ་ལས། ཟབ་འདྲིལ་ཁྱད་པར་དུ་འཕགས་པའི་ཚེ་སྒྲུབ་འདི་ནི། སྤྲུལ་པའི་ལོ་ཙཱ་བ་ཆེན་པོ་བཻ་རོ་ཙ་ན་ལ་ལང་གྲོ་ལོ་ཙཱ་བ་དཀོན་མཆོག་འབྱུང་གནས་ཀྱིས་གསེར་གྱི་མཎྜལ་ཕུལ་ཏེ་ཆེད་དུ་གསོལ་བ་བཏབ་པའི་ངོར་གནང་ཞིང་དགོངས་པའི་ཀློང་དུ་གཏེར་རྒྱས་བཏབ་པ། དེང་སང་སྨོན་ལམ་གྱི་དུས་ལ་བབས་པའི་ཚེ་ལང་གྲོ་ལོ་ཙཱའི་ཡེ་ཤེས་ཀྱི་སྒྱུ་འཕྲུལ་སྤྲུལ་པའི་གཏེར་ཆེན་མི་ཤིགས་གཡུང་དྲུང་འབྱུང་གནས་རྩལ་གྱིས་རྗེས་སུ་དྲན་པའི་ཆོ་འཕྲུལ་ངོ་མཚར་རྨད་དུ་བྱུང་བས་གཏན་ལ་ཕབ་སྟེ། སྐལ་ལྡན་འགའ་ཞིག་ལ་ཐུན་མོང་མ་ཡིན་པར་བསྩལ་བའི་གདམས་ངག་ཟབ་མོ་བྱིན་རླབས་ཁྱད་པར་དུ་འཕགས་པའི་ཚེ་སྒྲུབ་བཻ་རོའི་ཐུགས་ཏིག་གསང་བའི་རྒྱ་ཅན་གྱི་དབང་བསྐུར་བ་ཡིན་པས། ཐོག་མར་ཞུ་བའི་ཡོན་དུ་མཎྜལ་ཕུལ་མཛོད། ཅེས་མཎྜལ་འབུལ་དུ་གཞུག །བླ་མ་དང་མདུན་གྱི་ལྷ་དབྱེར་མེད་པ་ཁོད་སྤུངས་ཆེན་པོ་འཆི་མེད་དྲན་པ་ཚེ་དབང་རྩལ་ཡབ་ཡུམ་ལ་སྐྱབས་ཡུལ་རབ་འབྱམས་ཀྱིས་བསྐོར་ནས་བཞུགས་པ་ལ། བདག་སོགས་སེམས་ཅན་ཐམས་ཅད་ཅི་མཛད་ཁྱེད་ཤེས་ཀྱི་དད་གུས་དྲག་པོས་སྒོ་གསུམ་གུས་པས་ཕྱག་འཚལ་ཞིང་སྐྱབས་སུ་འགྲོ་བ་དང་། རྒྱུད་བྱིན་གྱིས་རློབ་ཅིང་དབང་མཆོག་བསྐུར་བའི་གསོལ་བ་འདེབས་པ་དང་། ཕ་མ་འགྲོ་དྲུག་རྣམས་སངས་རྒྱས་ཀྱི་ས་ལ་དགོད་པའི་ཕྱིར་འཆི་མེད་ཚེའི་སྨིན་གྲོལ་ཟབ་མོའི་སྒོར་ཞུགས་པར་སེམས་བསྐྱེད་ལ་ཆོ་གའི་ལད་མོ་མཛོད་ཅིག །བསྭོ་ཨཱོྃ༔ དཀོན་མཆོག་གསུམ་གྱི་སོགས་ལས་བྱང་ལྟར་ལན་གསུམ། དེ་རྣམས་ཀྱིས་སྔོན་འགྲོ་དབང་གིས་ལམ་སྒོ་འབྱེད་པ་སོང་། དངོས་གཞིའི་དབང་རྣམས་རྫོགས་པར་བསྐུར་བ་ལ། སྨིན་བྱེད་ཀྱི་བཅུད་ཆགས་པའི་རྟེན་དུ་ཡེ་ཤེས་ལྷའི་བྱིན་རླབས་རྒྱུད་ལ་དབབ་དགོས་པས་ཡིད་རྩེ་གཅིག་པས་དམིགས་པ་འདི་ལྟར་སྒོམས་ཤིག །སྟོང་པའི་ངང་ལས་པདྨ་ཉི་ཟླ་བརྩེགས་པའི་གདན་ལ། ཁྱེད་རང་རྣམས་ཁོད་སྤུངས་དྲན་པ་འཆི་མེད་ཚེའི་ལྷ་སོགས་མདུན་བསྐྱེད་ལྟར་གསལ་གདབ་པ་ནས། སྤྱན་དྲངས་ཏེ་ཁྱེད་རང་རྣམས་ཀྱི་ལུས་ངག་ཡིད་གསུམ་ལ་གཉིས་མེད་དུ་ཐིམ་པར་གྱུར་པའི་འདུན་པ་གྱིས་ཤིག །སྤོས་རོལ་དབྱངས་ཀྱིས་བསྐུལ་ཏེ། ཨཱོྃ། མི་འགྱུར་སྐུ་གསུམ་སོགས་ནས། གཤེགས་ནས་ཀྱང་། །སྐལ་ལྡན་རྣམས་ལ་བྱིན་གྱིས་རློབས། །འཆི་མེད་ཚེ་ཡི་དངོས་གྲུབ་སྩོལ། །ཅེས་དང་སྔགས་བརྗོད་ལ་བྱིན་དབབ་བོ། །དེ་ནས་དབང་དངོས་གཞི་བསྐུར་བ་ལ་ཐོག་མར་གསོལ་བ་འདེབས་པ་འདིའི་ལད་མོ་གྱིས། ཀྱེ། འགྲོ་བའི་མགོན་པོ་བླ་མ་རྗེ། །ཐུགས་རྗེས་བདག་ལ་དགོངས་སུ་གསོལ། །བདག་ཉིད་ལས་དང་སྐལ་བར་ལྡན། །ཚེ་ཡི་དབང་མཆོག་བསྩལ་དུ་གསོལ། །ལན་གསུམ། བླ་མས། ངོ་མཚར་སྐལ་ལྡན་རིགས་ཀྱི་བུ། ཁྱོད་ནི་ལས་དང་སྐལ་ལྡན་ཕྱིར། །དབང་མཆོག་གང་ཡིན་སྦྱིན་པར་བྱ། །ཞེས་གནང་བ་སྦྱིན། དབང་དངོས་གཞི་ལ་ཕྱི་ནང་གསང་བ་ཁྱད་པར་དོན་གྱི་དབང་དང་བཞི་ཡོད་པ་ལས། དང་པོ་ཕྱི་བརྒྱུད་པའི་བླ་མའི་དབང་བསྐུར་བ་ནི། མི་མངོན་དབྱིངས་ནས་རྩ་བརྒྱུད་བླ་མ་རྣམས་ནམ་མཁའ་ལ་སྤྲིན་གཏིབས་པ་ལྟར་བྱོན་ནས། ཁྱེད་རང་རྣམས་ལ་ཐིམ་པས་དབང་དང་བྱིན་རླབས་དངོས་གྲུབ་མ་ལུས་པ་ཐོབ་པའི་འདུན་པ་གྱིས་ཤིག །བླ་བརྒྱུད་ཙཀླི་མགོར་བཞག་ལ། ཨེ་མ་ཧོཿ འོག་མིན་དབྱིངས་ནས་འཆི་མེད་སྐུ་རུ་བསྟན། ཁོད་སྤུངས་དྲན་པའི་སྐུ་ལ་གསོལ་བ་འདེབས། །མི་མངོན་དབྱིངས་ནས་ཐུགས་རྗེའི་འོད་ཕྱུངས་ལ། །གཡུང་དྲུང་ཚེ་ཡི་དབང་བསྐུར་བསྩལ་དུ་གསོལ། །ཞེས་བརྒྱུད་འདེབས་ལྟར་གཏང་། གཉིས་པ་ནང་ཡི་དམ་ལྷའི་དབང་བསྐུར་བ་ནི། འཆི་མེད་ཚེ་བདག་དྲན་པ་ཡབ་ཡུམ་འཁོར་དང་བཅས་པ་མཁའ་སྤྱོད་བདེ་ཆེན་གྱི་གནས་ནས་ཆར་བབས་པ་ལྟར་བྱོན་ནས། ཁྱེད་རང་རྣམས་ལ་ཐིམ་པས་ཕུང་ཁམས་སྐྱེ་མཆེད་ཐམས་ཅད་ལྷ་སྐུ་རིག་སྟོབས་ཡེ་ཤེས་སུ་གྲོལ་བའི་འདུན་པ་མཛོད། གཙོ་བོའི་སྐུ་ཙཀ་མགོར་བཞག་ལ། བསྭོ་ཨཱོྃ། བདེར་གཤེགས་རིག་འཛིན་སོགས་བསྟོད་པ་ལྟར་ལ། འཆི་མེད་ལྷ་མཆོག་འཁོར་བཅས་ཀྱིས། །སྐལ་ལྡན་བུ་ལ་དབང་མཆོག་སྐུར། །གཡུང་དྲུང་ཚེ་ཡི་དངོས་གྲུབ་སྩོལ། །ཅེས་དང་སྙིང་པོ་བརྗོད། གསུམ་པ་ཚེ་བུམ་འབྲང་རྒྱས་ཀྱི་དབང་བསྐུར་བ་ནི། ཚེའི་འབྲང་རྒྱས་གཡུང་དྲུང་རིན་པོ་ཆེ་འབར་བའི་གཞལ་ཡས་ཁང་གི་ནང་དུ། ཚེ་བདག་ཁོད་སྤུངས་འཆི་མེད་རིག་འཛིན་ཆེན་པོ་ཡབ་ཡུམ་འཁོར་དང་བཅས་ཏེ་བཞུགས་པ་ལ་དད་གུས་དྲག་པོས་ཐུགས་རྒྱུད་བསྐུལ་བས། ཐུགས་ལས་འོད་ཟེར་དཔག་ཏུ་མེད་པ་འཕྲོས། འཁོར་འདས་ཀྱི་ཚེ་བཅུད་མ་ལུས་པ་བདུད་རྩི་འོད་ཟེར་གྱི་རྣམ་པས་ཕྱག་གི་བུམ་པར་བསྡུས་ཏེ་ཞུ་ཞིང་ཁོལ། བུམ་པའི་ཁ་ནས་བདུད་རྩིའི་རྒྱུན་ངང་ལྷུད་ཀྱིས་བབས། ཁྱེད་རང་རྣམས་ཀྱི་སྤྱི་བོ་ནས་ཞུགས། ལུས་ཀྱི་ནང་ཐམས་ཅད་གང་བས་དབང་བཞི་གཅིག་ཅར་དུ་རྫོགས། སྐྱེ་ཤི་མེད་པའི་ཚེ་ཐོབ། འགྱུར་བ་མེད་པའི་གཡུང་དྲུང་གི་སྐུར་གྱུར་པའི་འདུན་པ་མཛོད་ཅིག །ཚེ་འབྲང་མགོར་བཞག་ལ། བསྭོ་ཨཱོྃ༔ རང་བྱུང་ཁྱུང་ལུང་དངུལ་མཁར་ནས༔ འཆི་མེད་དྲན་པ་ཚེ་དབང་རྩལ༔ སྔོན་གྱི་ཐུགས་དམ་རྗེས་དགོངས་ལ༔ རིག་འཛིན་ཚེ་ཡི་དངོས་གྲུབ་སྩོལ༔ སྙིང་པོ་བརྗོད། བརྟན་གཡོའི་བཅུད་དང་དྭངས་མ་བསྡུས་པའི་ཚེ་ཆང་བདུད་རྩི་གསོ་བྱེད་སྨན་གྱི་རྒྱུན་དང་། བཀྲ་ཤིས་དངོས་གྲུབ་ཀྱི་རྫས་མཆོག་རྣམས་ཀྱིས་ཞལ་བསྲོས་པས་རྩ་རླུང་བྱང་སེམས་ཀྱི་དྭངས་མ་སྟོབས་སུ་གྱུར། འཆི་བ་མེད་པ་ཚེ་ལ་དབང་བའི་རིག་པ་འཛིན་པའི་དངོས་གྲུབ་བརྙེས་པར་བསམ་ཞིག །ཚེ་ཆང་སྦྱིན་ལ། བསྭོ་ཨཱོྃ༔ གཏའ་ཆེན་བདུད་རྩི་སྨན་གྱི་མཚོ༔ ར་སཱ་ཡཱ་ནཾ་ཚེ་ཡི་རྫས༔ སྐལ་ལྡན་བུ་ལ་སྦྱིན་པ་ཡིས༔ རྩ་རླུང་བྱང་སེམས་འཕེལ་བར་ཤོག༔ སྙིང་པོ་བརྗོད། རིལ་བུ་དང་རྫས་རྣམས་སྦྱིན་ལ། བསྭོ་ཨཱོྃ༔ དངོས་གྲུབ་ཚོགས་ཀྱི་ལོངས་སྤྱོད་འདི༔ ཚེ་ཡི་བདུད་རྩིར་བྱིན་བརླབས་ནས༔ སྐལ་ལྡན་ཁྱོད་ལ་སྦྱིན་པ་ཡིས༔ འཆི་མེད་རིག་འཛིན་འགྲུབ་པར་ཤོག༔ སྔགས་བརྗོད། བཞི་པ་ཁྱད་པར་ངོ་སྤྲོད་དོན་གྱི་དབང་བསྐུར་བ་ནི། རྩ་བའི་གསུང་འདི་ལ་གསན་ཏེ་རང་སེམས་གཉུག་མ་ཁྱབ་བརྡལ་ཆེན་པོའི་ངང་དུ་མ་བཅོས་པར་ཞོག་ཅིག །མདུན་གྱི་བླ་མ་རང་ལ་བསྟིམ༔ རང་སེམས་སྐྱེ་མེད་ངང་དུ་བཞག༔ དེ་ཚེ་བོན་རྣམས་ཐམས་ཅད་ཀུན༔ སེམས་སྣང་ཡིན་ཏེ་རྨི་ལམ་འདྲ༔ སེམས་ཉིད་ཅི་ཡང་མ་ཡིན་པར༔ ཅིར་ཡང་འཆར་ཏེ་འཇའ་ཚོན་འདྲ༔ ངོ་བོ་སྟོང་པ་བོན་གྱི་སྐུ༔ རང་བཞིན་གསལ་བ་རྫོགས་པའི་སྐུ༔ ཐུགས་རྗེའི་རྩལ་སྣང་སྤྲུལ་པའི་སྐུ༔ སྐུ་གསུམ་ཡེ་ནས་རང་ལ་གནས༔ མི་འགྱུར་འཕོ་མེད་བརྡལ་བ་ཆེ༔ འདི་ནི་རྒྱུ་རྐྱེན་ལས་འདས་ཕྱིར༔ ས་ཡིས་མི་ནོན་ཆུས་མི་ཞིག༔ མེས་བསྲེག་རླུང་གིས་གཏོར་དུ་མེད༔ སྐྱེ་མེད་གནས་མེད་འགག་པ་མེད༔ འཆི་འཕོ་ཐམས་ཅད་རྣམ་རྟོག་སྟེ༔ རྟོག་མེད་གཉུག་མའི་དོན་མཐོང་ནས༔ གོམས་པ་ཀློང་དུ་གྱུར་པ་ན༔ འཆི་མེད་དྲན་པ་ཚེ་འདིར་འགྲུབ༔ ཅེས་གསུངས་པའི་དོན་ལ་རྟག་ཏུ་མཉམ་པར་བཞག་པས་གདོད་ནས་སྐྱེ་ཤི་མེད་པའི་དོན་རྟོགས་ཏེ་སྐུ་གསུམ་མངོན་དུ་འགྲུབ་པར་འགྱུར་རོ། །དེས་དངོས་གཞིའི་དབང་བསྐུར་གྲུབ་ནས། མཐར་ཕྱིན་པ་རྗེས་ཀྱི་བྱ་བ་ལ་དེ་ལྟར་འཆི་མེད་ཚེའི་དབང་དང་དངོས་གྲུབ་ཆེན་པོ་ཐོབ་པ་དེ་ཉིད། ནམ་དུའང་ཉམས་པ་མེད་པར་རང་རིག་སྐྱེ་མེད་ཀྱི་དབྱིངས་སུ་འགྱུར་མེད་གཡུང་དྲུང་གི་ཕྱག་རྒྱས་བཏབ་པའི་འདུན་པ་གྱིས་ཤིག །མཚོན་བྱེད་གཡུང་དྲུང་ངམ་རྡོ་རྗེ་སྙིང་གར་བཞག་ལ། ཨ༔ སྤྲོས་པས་སྣང་སྲིད་ཁྱབ་པའི་ཚེ༔ བསྡུས་པས་ཐིག་ལེ་ཉག་གཅིག་དབྱིངས༔ འཆི་མེད་གཡུང་དྲུང་ཕྱག་རྒྱས་གདབ༔ མི་འགྱུར་མི་ཤིགས་སྐྱེ་འཆི་བྲལ༔ ཨ་ཨ་ཨ༔ བླ་མ་རིག་འཛིན་ཚེ་ལྷ་ནམ་མཁའ་གང་བས་བཀྲ་ཤིས་པའི་བདེན་ཚིག་བརྗོད་ཅིང་མེ་ཏོག་ཆར་དུ་བསྙིལ་བས་འཆི་མེད་རྟག་པ་དམ་པའི་དགེ་ལེགས་ཀྱི་སྣང་བ་རབ་ཏུ་འཕེལ་ཞིང་རྒྱས་པར་གྱུར། མེ་ཏོག་འཐོར་ལ་ཤིས་བརྗོད་དང་། བསྭོ་ཨཱོྃ༔ ན་མོ༔ འཆི་མེད་དྲན་པ་ཡབ་སྲས་སོགས་རྩ་བ་དང་བརྒྱུད་པར་བཅས་པའི་དབོན་གསས་བླ་མ་རྣམས་ཀྱི་ཐུགས་རྗེའི་བྱིན་རླབས་ཀྱིས༔ རིགས་ཀྱི་བུ་འདི་རྣམས་ཚེ་ཉི་ཟླ་དང་མཉམ་པར་གྱུར་ཅིག༔ སྲོག་གཡུང་དྲུང་ལྟར་བརྟན་པར་གྱུར་ཅིག༔ ནད་མེད་ལང་ཚོའི་མཆོག་དང་ལྡན་པར་གྱུར་ཅིག༔ ལོངས་སྤྱོད་ཆུ་བོའི་རྒྱུན་ལྟར་རིང་བར་གྱུར་ཅིག༔ མཐར་ཐུག་རིག་རྩལ་འཆི་མེད་ཐིག་ལེ་ཆེན་པོའི་ཀློང་དུ་གྲོལ་བར་གྱུར་ཅིག༔ ཅེས་བརྗོད་པས་དབང་བསྐུར་ལེགས་པར་འགྲུབ། རྩ་གཞུང་དངོས་བསྟན་ལ་ཁ་སྐོང་མི་བྱེད་ན། བརྒྱུད་པའི་བླ་མ་དང་ལྷ་དབང་བཅས་བཞག་པས་འཐུས་ལ། དབང་གྲངས་གསོག་བྱེད་ན། ཞལ་བསྲོའི་བཟའ་བཏུང་སྦྱིན་པ་ཡན་རྒྱས་པ་ཚར་གཅིག་སོང་ནས། ཚེ་འབྲང་དང་ཚེ་རྫས་སྦྱིན་པའི་ཤྭ་ལོ་ཀ་གཉིས་ཀྱི་རྗེས་སུ་སྨོན་ལམ་ཚིག་ལྷུག་ཚར་རེ་བརྗོད་པ་ལ་གྲངས་གཟུང་། རྫོགས་ནས་ངོ་སྤྲོད་ཕྱིན་རྒྱས་པར་བྱ། གོང་ལྟར་མཇུག་གཏང་རག་མཎྜལ་སོགས་རྗེས་སྤྱི་ལྟར་དང་། དགའ་སྟོན་ཚོགས་ཀྱི་འཁོར་ལོ་ཡང་ལས་བྱང་ལྟར་ལ། སྤྲོས་འབྱོར་ཆེ་ན་སློབ་མ་རྣམས་ཆབས་ཅིག་ཚོགས་ནས་ལོངས་སྤྱད། དངོས་གྲུབ་བླང་བ་དབང་གི་སྐབས་དགོས་ངེས་མེད་ཅིང་གཏོར་སྐྱོང་ཕྱིན་གྱི་མཇུག་བསྡུ་རྣམས་ཀྱང་མཐར་ཆགས་སུ་བྱས་པས་འགྲུབ་བོ། །འདི་ལ་གཏེར་གཞུང་ཉིད་ལ་བཟླས་སྒོམ་ཙམ་ལས་འདོན་ཆ་མི་གསལ་ཡང་དངོས་དང་ཤུགས་ལས་བསྟན་ཅིང་། ཁྱབ་བདག་བླ་མ་རིན་པོ་ཆེའི་ཞལ་སྔ་ནས་འདི་ལྟར་འོས་པའི་བཀའ་ལུང་དངོས་སུ་བསྩལ་པ་ལྟར། དྲན་པའི་སྒྲུབ་སྐོར་ཆེན་མོ་དབོན་གསས་ཁྱུང་རྒོད་རྩལ་ལམ་རིག་འཛིན་རྒོད་ལྡེམ་ཅན་གྱིས་ཟང་ཟང་ལྷ་བྲག་གི་སྙིང་མཛོད་སྨུག་པོ་ནས་བཏོན་པའི་ཚེ་སྒྲུབ་ཀྱི་དབང་ལུང་ཡང་ལེགས་པར་ཐོབ་པས་དེ་ཉིད་ཁུངས་སུ་བྱས་ཏེ། ཕྱག་ལེན་རྙིང་པ་དང་མཐུན་རུང་དུ་སྦྱར་བའོ། །འཕྲལ་ཡུན་འཆི་བདག་གཡུལ་ལས་རྣམ་པར་རྒྱལ། །འཆི་མེད་ཁོད་སྤུངས་ཆེན་པོའི་གསང་བ་གསུམ། །བདེ་བླག་ཉིད་འགྲུབ་འགྲོ་ཀུན་དབུགས་འབྱིན་པའི། །ཚེ་དབང་བདུད་རྩིའི་རྒྱུན་ཆེན་འབེབ་བྱེད་ཤོག །ཅེས་རིན་ཆེན་གཏེར་གྱི་མཛོད་ཆེན་པོར་དགོས་འབྱུང་དབྱིག་གི་སྙིང་པོ་རྣམས་ཀྱིས་རིམ་པར་འགེངས་པའི་སྐབས་སུ་ཉེ་བར་མཁོ་བའི་ཆ་རྐྱེན་དུ་གྱུར་ཏེ། འཆི་མེད་བསྟན་གཉིས་གཡུང་དྲུང་གླིང་པས་འབྱོར་དྲུག་རྒྱས་པའི་དུས་ཚེས་བཟང་པོ་ལ་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་བཀོད་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-THI-005&oldid=115929"